text:
伊斯蘭敎史
伊斯蘭教史係指喺7世紀亞拉伯半島興起嘅一個宗教嘅歷史.
背景[編輯]
伊斯蘭教喺7世紀亞拉伯半島興起,不過喺未興起之前,亞拉伯社會主要係以血緣關係嘅氏族制社會,由唔同嘅氏族組成唔同嘅部落,而每個部落就等如一個社會,部落同部落之間唔存在任何利害關係,對於佢哋嚟講,外人就即係等如敵人.所以喺5世紀到7世紀初,部落同部落之間經常發生戰爭,而好多英雄故事就喺咁嘅背景之下流傳起嚟,所以呢個時期又叫做英雄時代,不過亦有人叫呢個時期做愚昧時期,但係呢啲部落間嘅戰爭,亦令氏族制開始起咗變化,為咗令部落壯大,部落同部落之間開始結盟,慢慢令部落嘅組成由血緣演變成以地域為基礎,一啲細嘅部落亦為咗自身安全而投靠大部落之下,於是開始有大規模嘅民族融合.
而當時喺麥加,住咗一班叫古來氏人嘅部落,由於麥加地理環境啱啱接連幾個唔同嘅主要國家,令麥加成為當時經濟中心,而古來氏人亦因為咁而由遊牧變成定居,開始做生意,而「古來氏」正正就係從事貿易獲得利益咁解.由於麥加獨特地理位置,亦令佢對內對外都成為亞拉伯一個經濟中心,古來氏人通過對外做生意吸收唔同智識,同時又通過婚姻或者武力等手段,令其他部落變成自己人,古來氏人因為咁而變成亞拉伯最強大嘅部落,亦令麥加成為一個好繁榮嘅商業中心. 除咗古來氏人之外,其實仲有好多有好勢力嘅部落,好似有一個麥赫祖姆族,因為同波斯做生意而成為其中一個最富裕嘅氏族,另外其他唔同嘅部落,都為咗壟斷利益而不擇手段,壟斷之下造成貧富懸殊,而競爭又造成好多暴力,結果出現好多社會問題同矛盾.
穆罕默德[編輯]
而穆罕默德就係喺咁嘅背景之下成長,喺佢40歲嗰年去咗麥加城北希拉山一個山洞靜修,突然收到啟示,話叫佢要負責制止罪惡,之後佢就開始傳教.
發展[編輯]
體制[編輯]
傳播[編輯]
近現代伊斯蘭教[編輯]
古籣經形成[編輯]
聖訓形成[編輯]
21世紀伊斯蘭概況[編輯]
參考[編輯]
主要參考書[編輯]
- 《伊斯蘭教》 金宜久著 宗教文化出版社 ISBN 7801230868/G29
- 《亞拉伯通史》 商務印書館 ISBN 710001865X


c: text/html

text:
前「TVB小生」魏駿傑同大陸嫩妻張利華結婚12年,自從2015年以嚟屢傳婚變,直至今年頭張利華畀發現同外籍Banker拍拖,佢同魏駿杰早有裂痕嘅婚姻終于玩完.
張利華日前剖白講到婚姻破裂,佢同魏駿杰都要負責任,張利華暗示同魏駿杰已經有5,6年冇性-生活.換句說話講,即係喺張利華26,7就已經「齋戒」.
但張利華亦認為自己做錯咗,唔應該未離婚就開始新一段關係,張利華同外籍Banker關係曝光之後,馬上就分開咗.
張利華仲話其實喺2015年佢同單車手鄧宏業傳出緋聞之前,夫妻關係已經接近冰點.張利華坦承自己做得最錯嘅係拖延離婚,佢同魏駿杰夫婦關係一早名存實亡.
不過張利華就因為懼怕改變同唔舍得囡囡,亦想畀佢一個完整家庭,所以先維繫呢段千瘡百孔嘅婚姻:「呢幾年我同佢都痛苦,小朋友係當中一個橋樑,聯繫住我哋.」
張利華指去到後期佢同魏駿杰甚至唔再嘈,開始逃避,佢會去做運動抒發壓力,魏駿杰就將全副心機放喺囡囡身上,兩個人溝通都只係同個女有關,過得一日到一日.
夫妻關係淡薄到冇性-生活,張利華指最初有諗過係咪自己做得唔好,但魏駿杰似乎都唔係太愿意溝通,最後講咗幾次之後無下文,就冇再提起.
但張利華表示生活上魏駿杰令佢好豐足,佢好感激魏駿杰十幾年嚟都照顧得佢好好.雖然離婚,但魏駿杰都畀豐厚嘅贍養費張利華.
離婚令到佢哋「重獲自由」,52歲魏駿杰斬釘截鐵「終身不娶」,張利華就唔排除會再婚:「希望有自己事業,有自己嘅價值,同埋有人錫,有一個幸福家庭.」
Like MisshkNews Facebook!不出门也能知天下事~

robotstxt: allowed

filter: keep


text:
樂壇天後容祖兒(Joey),呢排舉行佢嘅第13個紅館演唱會《容祖兒PrettyCrazy演唱會2019》,一連唱足十八場與粉絲慶祝出道二十周年.
喺1995年,容祖兒仲係一個寂寂無名嘅僆妹,佢參加咗Big Echo卡拉OK大賽并以關淑怡嘅《一首獨唱的歌》,贏得比賽金獎同正東唱片歌手合約.
第二年容祖兒就推出第一首單曲《第一次我想醉》,從此開始咗佢嘅歌手生涯.
其實,而家看似已上神壇成為香港樂壇天後嘅容祖兒,喺起頭嗰陣都有經歷過好多挫折同惡意批評,推出第一首單曲之後畀公司以個樣唔夠靚女為由解約.
之後佢轉投嘉音唱片錄咗日劇《同一屋檐下2》主題曲《溫暖的詩句》之後,再次因為公司清盤而畀解約.
天後之路唔易行,喺最艱難嗰陣遇上咗佢——羅文.
羅文將容祖兒邀請進入飛圖唱片,容祖兒喺一次與羅文同俄羅斯交響樂團嘅合作演唱會中一鳴驚人,讓大部人認識到有一位歌手叫容祖兒.
後尾羅文更向容祖兒提出想正式收佢為徒,而容祖兒都講過永遠感激對方.
喺1999年9月29日,容祖兒推出咗首張專輯《EP Joey》,銷量達13萬張,更加創下到而家仍未有新人可以打破嘅紀錄——唱片銷量榜長達23星期.
喺2001年上半年嘅時候,容祖兒聲帶發炎,佢曾經一度以為要為自己嘅歌唱事業畫上句號,所以拍攝咗《百分百感覺2》,《我的野蠻同學》同《蘋果咬一口》三套電影.
2011年,容祖兒成功繼羅文,陳奕迅之後,喺英國倫敦皇室阿爾伯特音樂廳舉辦首次歐洲演唱會,都係首位華人女歌手喺呢個場地進行演出,係出道多年嘅其中一個里程碑.
Like MisshkNews Facebook!不出门也能知天下事~


text:
上次講咗唔少歐洲語言裡面嘅名詞常見嘅特性——詞類(陰陽/男女),大概解釋咗下點樣去諗呢個概念,會比較容易接受,熟習.而家將話題轉去一種比較少見少少嘅特性,雖然佢淨係喺某啲日耳曼(如德文),斯拉夫(如俄文),或者古語言(如拉丁文)出現,但係非常有趣,而且一旦通咗腦裡面嗰個思路,學起嚟都事半功倍.
我有好多朋友喺大學時學德文,一去到第二個學期左右,都會畀名詞,形容詞變格法嚇一嚇.原因係喺呢啲語言裡面,每個名詞都要根據佢喺句子裡面嘅作用,有唔同嘅詞尾.四個格,加埋男男女女噉乘返開,每個字都好似要死背成個表噉,好易令人望而卻步.所以我想喺呢道嘗試解釋一下變格呢個概念,等下次有老師笪個表出嚟嘅時候,都知道發生緊咩事吖.
聽落好深?其實你已經識!
格,講到好高深噉,其實就係一種統稱,指改變一個詞嘅樣,去表達佢嘅作用.其實,你好可能已經喺日常生活用緊.
Continue reading
上回講咗我點樣從零開始,受香港抗暴之戰啟發,構思咗一個將真實事件戲劇化,探「暴動」同「暴政」嘅劇本.然之後,就嗱嗱聲搵人寫劇本.
唔試唔知,搵人寫歌劇嘅劇本都幾難.一方面要識發展一個故事,同埋將個故事濃縮,設計成一個舞台表演,另一方面要識用(相對上比較)詩嘅語言嚟創作,最好有啲音樂感添.喺我呢個project裡面,就再加上要熟識香港時事,但係又要用英文寫嘅要求,更需要有至少一兩個月嘅空閒時間投放入去.
我一開始試過問喺自己嘅奇博學院(Keble College)識嘅創意寫作學生,佢本身有同我打算夾弦樂四重奏(最後拖下拖下拖到武肺),都好有興趣幫手寫,但係暑假忙住寫論文,皮爾修.又試過搵暴大音樂系有英詩底嘅師弟墊屍底,可惜佢文筆又生疏,又忙住搞音樂會.
最後friend搭friend搵咗一個寫開英詩嘅,見住佢有寫開……性質相近嘅題材(放過佢啦国安叔叔),就大膽向佢提出呢個構想.從此,呢套劇,就開始由一個人嘅project,漸漸變成一team人嘅project.
Continue reading
話說,我寫咗套歌劇.
明明由細到大都比較少接觸歌劇呢個媒介,完全冇諗過成世人會有機會參與製作,更遑論喺學生時期.點知因緣際會,就喺牛津成為咗哎吖歌劇作曲家.做完先知,喺英國嘅作曲學生之間,係幾咁平常嘅事.
套劇十一月尾上演,三月放上YouTube,南華早報有個鬼鬼地黃黃地嘅記者仔見到就嚟訪問我,仲好有心機噉搵曬我成team人傾.後來遲遲未見報,諗下都知應該係上頭㩒住咗.報館拖到「武肺,好忙」嘅藉口都冇埋,就出現咗国安法.我見反正出街無望,心諗,頂,我自己寫算.終究係美好嘅回憶嚟,值得寫低,將佢一一記錄落嚟.
Continue reading
按:獲原創者批准,節錄並翻譯自《福建話的沒落與復興:被人調包的母語》嘅福建話原文.請去講福建話運動支持南方語言!
自從二十世紀開始,中國南方嘅語言開始沒落,由社會頂層開始,再漸漸向低下階層蔓延.因為講南方話嘅領袖都開始捧起北方嚟嘅華語(官話)嘅地位,所以推動咗成個社會跟佢哋轉去講北方話.
成件事要由1895年開始講起.嗰年,清朝政府喺甲午戰爭輸咗畀日本.畀自己以前嘅朝貢國打低,對中國嘅掌權人嚟講,無疑係好大嘅恥辱.之後,開始多咗好多人走去日本同西方國家讀書,希望將新嘅知識帶返中國.
其中一樣由西方世界引入嚟嘅理論就係種族主義,呢種主義講嘅係人類作為一種物種,係可以分成唔同嘅「人種」嘅.
Continue reading


text:
「業務」
相信好多人都會問究竟IBM而家究竟係一間乜嘢嘅公司?其實作為前員工,我都會問同一個問題.因為換咗行政總裁之後,老實講真係唔知做緊啲乜嘢.大部份人仍然停留係當年賣電腦嘅年代,只不過自從佢哋將整個個人電腦部門買咗俾聯想之後,其實就一直不斷轉型.當中最主要嘅仍然係諮詢服務為主,提供唔同嘅企業方案,而另一樣嘅就係人工智能.
「業績」
每次睇到娘家嘅業績真係有啲擔心佢哋,近年真係唔知佢哋做緊啲乜,雖然係度不斷轉型,但係好似仲未有一個好嘅模式.前幾年不斷收購唔同嘅數據分析公司,意圖發展大數據,而為咗配合儲存問題就收購雲端有關嘅公司.當然佢哋亦都開發自家品牌嘅人工智能,不過雖然已經好早就開始發展,但係係嚟兩個大範疇入面,佢哋好快咁俾亞馬遜同谷歌等公司超越咗.
「老本」
開源當然係一件好事,但係唔係一定有成果,而家基本上業務係靠食老本.再睇其他嘅競爭對手,佢哋反而轉型轉得非常成功,正所謂不進則退,希望下任嘅管理層可以改變現狀.如果唔係真係有可能重演九十年代嘅倒閉危機!改變唔係一朝一夕,好多時都係有少少賭大細嘅感覺.只不過如果方向錯咗就應該重新嚟過,當然最重要嘅係上面嗰班管理層要放手先至得,因為用舊嘅思維放喺今日多變嘅市場係行唔通.
Also published on Medium.


text:
上一篇文提到弩飛認為7/1之後有機會放寬流動性同埋出啲有利嘅消息,turn out啱啱相反:唔單止收緊流動性,仲開始出壞消息(科技股比滴滴事件影響向下突破,醫療股亦受到抗腫瘤藥徵求稿出台嘅短期負面影響).當判斷同結果有出入,應該點做?
其實判斷出錯嘅情況間唔中都會發生,痛就一定痛,但係處理痛楚都係投資上重要嘅一環.首先,先諗返自己原先嘅部署/判斷係乜嘢,同現實情況嘅差距喺邊,定係只係市場嘅情緒反應.
以自己嘅判斷為例,我原先認為係中美股市仲係硬正嘅情況下,科技股嘅估值都叫合理,所以諗住park一部份嘅現金落去(雖然我認為醫藥比科技優勝,但係政府嘅打壓尚算合理,所以咁嘅估值值得一搏).所以上星期五嘅跌幅,雖然跌得唔少,但係我都照忍,因為基本面冇乜變化(有讀者喺週末問我會點樣處理,我話通常呢啲情況我都會睇埋個反彈力有幾強先,反彈得弱咪放一半,反彈得強就繼續揸住).
但係到咗星期一朝頭早,見到滴滴嘅新聞,最重要嘅部份係「企業擁有嘅數據唔可以多過國家」,我當時即刻明白上星期五嘅弱勢有可能係「春光鴨」做咗預先嘅部署,所以唯有即刻係唔等反彈嘅情況下將大部份科技股cut loss,因為「政府嘅打壓尚算合理」嘅判斷已經唔成立.
至於醫藥,抗腫瘤藥徵求稿出台嘅市場情緒比較詭異,亦都構成我放貨嘅原因.當個徵求稿啱啱出嘅時候,我係有睇一睇,見到市場冇乜反應(A股CRO係有啲反應),但係兩日之後用返同一個原因推香港嘅CRO向下,我就明白呢件事係一個催化劑令大眾一齊放貨,而唔係基本面嘅問題(呢個徴求稿其實對領先企業仲好添!),所以當日反彈左之後我都唔急住追貨,反而將精力集中係其他行業.
幸好,市面上仲有好多唔錯嘅投資機會,例如電動車,光伏,A股創業板都幫手頂到下個PnL,我亦都乘機加大左注碼.
而家我心入邊開始諗緊第二個storyline,由於同政治野有關,所以唔方便喺呢度寫太多,但係香港身為中美夾住嘅二線市場,我擔心嚟緊嘅走勢會唔會同2018年有相似嘅地方,就好似之前寫「清晰嘅混沌期」後面嘅情況,以下係link:
https://www.facebook.com/106205897762730/posts/262499468800038/?d=n
最後,附送一張2018年同今年恒生指數走勢圖,見頂/橫行/向下突破嘅時間點都幾想近,大家可以參考吓⋯


text:
「展覽」
相信好多就嚟做人父母,或者已經做咗人哋嘅父母,都會最起碼去過嗰啲嬰兒展.因為好多嘢都可以一次過搞掂晒,而我覺得不能開參展商,或者係啲媽媽都好鬼犀利.參展商會用盡所有法寶去吸引你去排隊登記做會員,甚至乎用一啲好吸引嘅優惠俾去展覽會嘅媽媽.入到去真係好似打仗咁,多人到有啲參展商嘅人龍分分鐘要排成個鐘頭.不過有時啲優惠同贈品真係幾吸引.
「贈品」
本來今次嘅嬰兒展都無諗住去,因為之前郭大少未出世,所以去添置佢啲用品.之後嗰次就係佢出咗世之後再去添置之前買漏嘅用品.經過兩次嘅嬰兒展之後,其實都已經好清楚佢哋嘅玩法.而每次去嘅目的當然係試用裝同參展商嘅贈品,就算你唔買嘢都會一袋二袋咁返屋企.今次同老婆去嬰兒展就有計劃同目標,同時咁淨係得我自己,所以兩個人好快就搞掂所有嘢.
「入會」
講真,大部份嘅參展商都會要你填表格加入佢哋嘅媽媽會,因為之後佢哋就可以用電話或者短信去做推廣.而有一啲商戶亦需要你小朋友嘅出生日期,所以佢哋可以按照你個小朋友嘅年齡作更準確嘅推廣.老實講如果我有咁多數據,基本上真係可以推算好多嘢,而透過適當嘅分析,相信要有效做針對性推廣簡直就係無難度.雖然有時知道透露咁多個人資料嘅後果,但係有時都係因為啲產品好吸引,所以好多人都會樂意去提供佢哋嘅資料.


text:
「極光」
極光嘅英文係以羅馬黎明女神之名「Aurora」命名.極光要係高緯度嘅天空中,帶電嘅高能粒子同高層大氣中嘅原子碰撞而造成嘅發光現象.係北半球觀察到嘅極光就稱為北極光,而南半球觀察到嘅極光就稱南極光.因為太陽嘅活躍週期為十一年,所以即係每隔十一年,太陽嘅活躍程度就會到達高峰.而係嚟個高峰期間,就正正係極光出現最頻繁嘅時間.
「必睇」
其中一個自己人生想去嘅地方就係去睇北極光.當然無人可以敢寫包單話你去到就一定睇到,因為有啲人去幾次都未必睇到一次.所以有時都真係要靠少少運氣!其實好多年前因為工作去過芬蘭,而家真係有少少後悔無去到睇北極光,而家要再去嘅話真係唔知要等到幾時,但係嚟啲咁壯觀嘅自然現象真係要去睇.不過好多人近年都選擇去冰島睇北極光,唔通真係容易啲睇到?
「影相」
去得睇北極光就當然要影相啦,但係真係零經驗,所以只可以單靠睇其他人分享點樣影北極光嘅資料.而最大嘅問題應該會係氣溫嘅問題,因為係零下嘅環境,電池會比起正常嘅情況消耗得更快,因此要準備多幾粒電池作後備.如果唔係到時影唔到相嘅原因係無電嘅話,真係會極之沮喪!與此同時要確保相機係冰冷嘅環境運作,所以唔用嘅時候要放係相機袋入面,因為唔係部部相機都可以抵受嚴寒嘅天氣.
Also published on Medium.


text:
高海寧騷腰力證冇跌watt
高海寧(高Ling) 被封為「無綫咪神」,但係呢輪佢啲風頭,畀一班後起之秀「新咪神」蓋過晒,都唔知關唔關佢同著名音樂監製鄧智偉蜜運嘅事?正所謂戀愛大過天,懷疑佢為咗男友收起性感而「封咪」.
早前,高Ling加埋黃心穎同森美,一齊去咗日本拍旅遊節目《森美旅行團》,聽講就快播出.之前就有宣傳片流出,見兩女一男一齊浸溫泉,有網友就大讚森美胸肌反勝兩個女仔,高Ling貴為「咪神」,認真失威喇!
早前,東姑就喺尖沙咀一個商場,巧遇啱啱做完宣傳活動嘅高Ling.當日,佢着住一件紅色嘅T恤,相信係由大會提供,見佢做完嘢心情唔錯,順便行下街,走咗入一間運動服裝店睇衫;不過,睇完一輪都係兩手空空,最終同埋助手去咗一間台灣食店,喫馳名嘅擔仔麵,全程都好風騷下,出入有粉絲向佢「集郵」,一律任影唔嬲.
不過,見佢行完街,食完晏,臨去攞車走人之前,都忍唔住換番件衫先.而當佢換咗件白色貼身露腰T,變身之後,成個look當堂唔同晒,身材玲瓏浮凸,兼騷吓佢條廿四吋小蠻腰,密實得嚟帶啲不經意嘅性感,證明高Ling唔係浪得虛名,就算拍拖之後,性感指數同埋吸睛度,都冇跌watt.
高ling臨去車場攞車之前,先除咗宣傳活動指定嘅紅色T恤,着番佢本身嗰件白色tee,既貼身又露腰.
佢件白Tee又貼又透,連bra都若隱若現,將佢玲瓏浮凸嘅身材展露無遺.
佢睇完鞋又去睇衫,不過揀咗十幾分鐘,最後都係乜都冇買.
高Ling同黃心穎及森美,去咗日本拍攝《森美旅行團》,當中有一幕佢哋一齊浸溫泉,有網友竟然大讚森美胸肌反勝兩個女仔.


text:
考完DSE去到放榜前有成兩三個月,唔少同學都會希望可以打下工,希望可以揾少少外快之餘又可以學到嘢!除咗出面唔同公司嘅Part Time外,最多同學感興趣就係點樣成為一個私補導師!
做私補真係揾到好多?
私補導師嘅時薪對比其他Part Time當然係高勁多倍!但係你記得都要考慮埋自己嘅time cost.因為一般私補一堂都係1.5 - 2小時,而Part Time一般一做都可以做好多個鐘,扣埋交通來回時間果啲其實兩者賺到幾錢未必係差好遠!
所以記得計數嘅時候唔好只單單睇個「時薪」咁表面啊,仲有好多因素要計算在內!
私補導師 is more than a job!
做私補導師等於你成為一個教育者嘅角色.除咗對所教授嘅科目有深入認識外,識得點樣有效地將你嘅知識傳授比學生都十分重要!畢竟你拎5**同你識教係兩回事~最緊要都係唔好誤人子弟喇~
啱啱先考完DSE,未有成績點揾私補?
老實講大家考完DSE,對自己嘅成績都有一定嘅概念.建議大家可以係放榜前,以一個平過市價嘅嘅時薪去收學生.呢個「差價」係比學生/家長嘅心理補償,畢竟佢係呢個情況願意揾你做私補導師,係對你信任同時佢都承受緊一個「貨不對辦」嘅風險.
但當然你一放榜有條件就馬上調節翻去正常嘅薪金~而作為學生/家長只要覺得你過去幾個月教得好,都唔會因為你提高時薪而卻步~
初出茅廬—點樣揾私補?
其實揾學生主要得兩個方法!一就係經朋友,屋企人,師弟妹介紹,呢個方法就最正,但就唔係人人都有咁嘅connection去揾學生,所以好多時候大家都會偏向用第二個方法—私補中介去揾學生.
市面上有好多中介,但有啲食水極深(兩星期學費要比晒佢⋯⋯),有啲服務又差. 而AfterSchool推出嘅私補服務,除咗堅持只收你首堂學費作為中介費外,更加提供唔同機制比你免中介費或加快揾學生嘅速度!
如果仲未登記可以立即 到此免費成為導師 ~


text:
早排拎住本農場書睇吓香港仲有咩農場, 跟住見到呢個「復興農場」就好想嚟, 因為佢寫住有鼠睇, 同埋有一大片草地....點知今日去到發現....
今日要嚟既呢個地方可以話有點神秘!一陣再講點解 ~ ~ ~
今日係同老婆既結婚6週年紀念,本來諗計劃咗今日係去一個農場,但係諗起今日係週年紀念,冇理由去農場架!
於是一早起身就睇吓邊度好玩,本來有諗過不如唔番教會一次,去迪士尼啦!但係老婆又話早d講可以去買平飛,
跟住我就話去迪欣湖啦然後可以到酒店裡面食tea, 點知打去book枱又話full哂,
如果就咁去迪欣湖真係好似冇咩做,所以諗吓諗吓好晏就決定番咗教會先算,
出門口既時侯呀仔問我,唔係去農場咩(因為之前應承過佢),完咗教會之後都未諗到咩新既地方,所以我哋決定買個外賣然後打的入去呢個農場,
呢個農場叫復興農場,以前都見過呢個名,但係一直都冇打算去,諗住去哂d出名既先,大家睇吓呢條link就發覺好正!
左手邊會見到有條小路
在小路口向後影番頭先落車既地方
點解話神秘,因為起初入到去都唔知行邊條路,只係大概知係一個天德宮落車,
跟住我打電話俾農主,原來唔駛去到天德宮,只係前少少度見到有個復興農場個牌落就ok,
跟住行1分鐘度就到門口,但係去到之後唔係好似呢段新聞咁介紹,門口感覺就好似一個農村屋企,好細!
其實我週中都打過電話去問問,當時電話裡的男人態度好差,好唔想接待我哋咁,
但係佢又話「你鍾意嚟咪睇吓囉」,講到明話「冇嘢玩架」本來我真係唔想嚟,
沿小路行入去, 見到兩旁有D菜田
嚟到復興農場個門口喇
但係本書度介紹佢哋有飛鼠睇,所以先入嚟,入嚟既時侯見到個農主,係個女人!
原來聽電話的男人係佢個仔,唔係做農莊的(唔怪之得咁差),
佢哋其實已經冇再開放俾人入嚟玩!農主已經退休湊孫了,
相中既草原俾龜食哂,剩下一片沙地!
我哋首先settle down先,農主人開咗個冷風機俾我哋,我哋係張枱度食咗個lunch先
芊芊瞓緊覺仲未起身,狗狗好胃食,一路望住我哋食既嘢
哥哥見到咁大隻龜又想行近佢又要驚...
之後同Hysan去周圍參觀,雖然呢度真係冇咩玩
同開心農場相比 同樣農場亦係主人家,但呢度更WILD & RAW龜係周圍行,狗都係周圍行,得一隻惡d係鎖住,
滑梯同韆鞦都有蜘蛛網,睇得出好耐冇人玩,
過咗前面個沙地有個木閘,入咗去睇有好多驚喜好開心,首先可以見到刺猬!即迷你箭豬,
Hysan都唔敢掂,驚俾佢拮親!
最奇怪係見到好多大龜,但係佢哋條頸好長!未見過咁長既龜頭(我知你笑緊!)
然後仲有個好靚靚既荷花池!又有好大棵仙人掌,
有隻好靚既雞呀!
本來真係有飛鼠,但係我哋打開塊布,農主人話佢哋係晚間先活動,所以依家都係瞓緊覺,所以最後都係睇唔到!
農主人話本來仲有好多唔同種類既青蛙,但係佢話上年冬天佢哋凍死哂,好慘!
仲有隻鸚鵡,但係佢話上年都瓜埋,Hysan問咩叫瓜咗,主人話佢上咗天堂LU! :P
然後有個好大既鯉魚池,真係我見咁多最大條既一次,
另外有好多兔仔,隻隻都唔同樣,好可愛!
哥哥即場畫低佢所見到既動物!
盾臂龜同小朋友一齊打千秋
Shutter Speed | 1/100 s
Aperture | f/5.6
ISO/Film | 400
然後等芊芊起身食埋飯之後,再一齊睇多次所有嘢就離開農場,
跟住我哋搭602唔駛半個鐘就番到元朗落車番屋企,
夜晚再去食個好好味既Lam Tei Grill 晚餐嚟慶祝結婚週年紀念,
番到屋企一齊去睇番d相,老婆同工人敘述番都好開心,希望佢都鍾意今日呢個行程啦
Photo by CANON 5D Mark III, Len | EF 35mm f/1.4L USM
呀劍評語: 雖然冇咩玩,農主人都去做自己嘢,我哋自己坐吓行吓,唯一可以加分真係可以見到更多既動物,好新奇!刺猬BB同兔仔真係好得意!中途有2隻盾臂龜打交,隻狗去勸交咬其中一隻龜隻腳,真係好攪笑!仲有成個環境剩係得我哋一家, 好似去探一個農村朋友咁, 好悠閒好輕鬆好舒服!
呀劍貼士: 其實佢唔知會唔會再俾外來人入去,如果佢肯俾你入你就望吓呢個貼士啦,個厠所都係好農村,但勝在人哋全家都係用呢個,所以都仲可以坐得同乾淨,另外自備食物同水,因為佢真係咩都冇,我見佢有個大雪櫃都有少糧飲品,我估佢都會賣俾你,如果太怕悶就真係唔適宜去,因為行一圈睇哂d嘢就冇嘢做架啦!
復興農場簡介
唔知佢將來點,如果係今日既簡介就只可以講,係一個自家式農場,本來的3萬幾地租咗俾人,勝在多動物睇!冇嘢玩!講完
巴士 54/ 77K/ 251M紅色小巴 18號綠色小巴 602號於大江酒房下車,步行5分鐘至農場巴士及18號線小巴於大江埔站下車後步行10分鐘至農場
電話
9621 7239


text:
「陌生」
唔知點解越嚟越對香港陌生,究竟係啲乜嘢問題?當然每一個社會都可以容納唔同嘅聲音,但係慢慢發現有啲人嘅思想同言論真係無辦法去理解.執法人員竟然知法犯法,但係佢哋竟然係受害者,需要幫忙?我有無聽錯?會唔會因為佢哋濫用私刑,所以導致今日嘅結果?今次有可能係咁啱俾人影到,但係現實又有幾多係大眾睇唔到?咁警察同黑社會有啲乜嘢分別?
「法律」
今日真係好亂呀,點解香港會有啲思想咁奇怪嘅人㗎?香港係一個法治嘅社會,就算特首都好,只要係犯咗法就會受到法律嘅制裁.今日「七警案」終於判刑,所有被告都被判處入獄兩年.但係唔知點解社會有一部份嘅人覺得七警係應該無罪,甚至乎覺得被判入獄係太重.如果個個執法者都可以濫用私刑嘅話,咁會點?係法律面前人人平等,更何況係執法人員呢?
「判詞」
有啲人話如果警察因為「雨傘運動」期間,警察受到相當大嘅壓力所以先至會打人.咁唔該先睇下法官判刑嘅時候講啲乜!各被告損害香港聲譽,尤其當全球有好多人睇到,就算曾健超係犯法,警方有壓力,但亦亦都唔可以帶佢去暗角打,因為當時佢已經被制服!由於案情非常嚴重,故認為判囚係適合.法官以入獄兩年半為量刑起點,考慮到各人當差服務社區多年,亦將會失業兼失長俸,與此同時承受各方壓力,所以判各人入獄兩年.雖然曾健超犯法,但實際上佢已為自己嘅行為負上責任.
Also published on Medium.


text:
重登舞台 吳浩康:盡力盡情做一次
撰文:東方新地
圖片:東方新地
吳浩康驚喜演唱會全場爆滿
問到演唱會反應好好,感覺如何,吳浩康直言僅喺台上有不一樣的感受:「喺個台上面,我先知道原來連上面嘅座位都full咗,呢個係我冇諗過嘅,嗰刻我都呆一呆,真係覺得自己好好彩,無論係個騷又好,Facebook Live大家嘅反應,冇諗過做Fb Live一路儲咗啲人,有啲朋友喺Fb寫「我哋細個成班同學約,如果你開演唱會我哋去睇,點知一等就十幾年.」我都好surprise會有一班人等自己.喺呢段時間裡面有啲日子好啲,有啲日子差啲,喺差嘅日子裡面已經唔敢諗仲有冇人聽我唱歌,好多事唔係理所當然發生.」
想做一個有延續性嘅project
提到過往一年做Fb Live真係儲番返嚟,當初個idea係邊個諗出嚟㗎呢,吳浩康指當初係自己想做:「喺我計劃緊開FbLive,公司搵我話見到我之前做咗一個音樂嘅電視節目,覺得有啲人都想聽番我唱歌,不如傾吓有咩可以做,會唔會出新作品?我覺得出新作品都係得一粒子彈,機會未必好多,點解我哋唔做一個有延續性嘅project,起碼我今個禮拜做得差啲,下個禮拜可以修正,總好過出一隻歌,得就得,唔得又要再諗點算.」
參加新秀 想簽公司
問到當初新秀勝出,有冇覺得事業一條直路?吳浩康指當年冇諗過贏唔贏:「我睇呢件事係好現實,我係想簽公司,當然你問我恨唔恨個獎,嗰時細路仔一 定好想贏到人,但我都好知道,嗰晚攞咗個獎當中有好多因素,唔代表你真係叻過人,大家嘅事業發展都唔係基於嗰晚,啱啱先喺個BB池度游完,未談論到心雄.」
吳浩康:樣同性格似陳奕迅
好多人話佢似陳奕迅,咁佢自己又點睇呢? 吳浩康:「其實係個樣似,同埋鍾意講嘢嘅性格似,唱歌我未夠班,冇得同人相提並論,聲同唱腔似就發達啦!哈!似樣係(容)祖兒講先,好多謝呢個師姐,幫我諗一啲稱呼等人哋記得我,第一隻合唱歌係佢帶住我唱,我唱到坨屎咁佢都冇嫌棄,每次LiveShow仲同我練吓,溝通吓.」
自我價值低
當年一出道,有好多首hit歌,問到佢有冇覺得迷失同飄飄然時,吳浩康直言有迷失過:「唔係飄飄然,亦都因為行得好順,嗰時自我價值好低,因為我錄嘅〈先入為主〉,〈洗剪吹〉製成品好好,但喺錄嘅時候,錄一隻歌錄一百七十幾個鐘頭,當其時有資源去做,可以畀我喺錄音室慢慢成長,但我就諗自己都係不外如是啫,自己唔係唱得叻,但隻歌整出嚟又OK,即係監製功勞啦,覺得個功勞唔喺自己度,覺得無論嗰個係咪我都可以有人鍾意呢啲歌㗎,開始自我價值低.」
下站紅館見?
提到在演唱會尾聲時,吳浩康話「下站紅館見!」,有指紅館起碼要入六次紙,相信歌迷都好緊張究竟吳浩康入咗紙未,佢話仲未:「依家同公司睇緊個空間.」


text:
疫情前,我同男朋友通常一星期見兩,三日,疫情後,特別係無咗晚市堂食之後,就少見咗好多,主要都係喺屋企Facetime,因為無堂食都唔知可以去邊,平日夜晚放工後係有諗過買外賣喺公園食,但係又好似好慘,星期六日諗住去下啲戶外地方呼吸新鮮空氣啦,一係就落雨,一係就人山人海.
早排疫情嚴重,佢大廈同我大廈都輪住有確診,之後就到我地嘅同事輪流確診,日日幾萬宗好似一出街就中咁.其實我唔係驚自己中,我係驚中咗之後傳咗畀屋企人,始終佢地年紀都唔細,加上如果唔好彩畀人捉咗去隔離,啲貓貓狗狗邊個照顧?屋企人都唔想我地出咁多街或者喺街食飯,所以好多時見面都係喺大家屋企,同埋屋企人一齊食飯,喺我角度咁就唔算兩個人拍拖嘅私人時間啦.
疫情爆得好勁果期我地兩個都開始WFH,就諗住搵日偷雞出去食個lunch啦,但係往往一出去就會有同事急call,唔係我奶嘢就係佢奶嘢,搞到食完飯趕頭趕命飛返屋企,我地又住得遠,就算揀中間點食飯返屋企都要啲時間,試過一兩次之後我決定帶埋部手提電腦出去,有咩事都可以即刻開工,好神奇地明明平時無人會lunch time搵我㗎喎,我一千零一日出咗去就即刻有大單嘢,咁我唯有喺間拉麵店打開部電腦睇睇啦,食食下啲同事又輪住打嚟,人地唔知真係以為我秒秒鐘幾百萬上落.
抗疫疲勞我一直都有,因為我係好鍾意出街食好西嘅人嚟,而家局住要喺屋企煮,仲要煮得唔好食果下慘,加上最近又有工作壓力,以前都話可以同男朋友拍拖同呻下,或者同朋友吹水減下壓,而家咩都唔得,淨係困喺屋企,無足夠嘅私人空間,心情成日都好煩躁,都係靠煲劇同做yoga去分散下注意力.
疫情令我發現原來想簡單拍個拖,普普通通食個晚飯都唔係咁易,其實唔止拍拖,連朋友都已經好耐無見,雖然都有keep住signal傾下計,但係始終唔及面對面吹水咁開心.可能人都係犯賤,係要失去過先會更加珍惜,希望疫情快啲好轉,大家都可以過返啲稍為「正常」嘅日子.


text:
「船到痛鶴氣LOI!」
大家立定心志!努力學業,充實自己,聖經訓言常記.宣道小學校歌
當此惡勢力橫行嘅時間,等我地嚟重溫一個小學時學過嘅聖經故事,充實下自己啦.老老實實,學校就嚟連呢啲聖經故仔都俾人禁埋,冇得聽㗎喇.
話說有位古時有個巴比倫王名叫尼布甲尼撒,係一個好巴閉嘅王帝.有幾巴閉?有次佢叫人幫自己整咗個成八層樓咁高嘅巨大黃金像,然後叫齊政府入面啲奴才包括首長,太監,信差,司局長,議員,師爺,各級官員等等出嚟,可能都包括埋啲宗教領袖同老師呀果啲啦,總之要冚世界一聽到国歌奏起就立即要俯伏向金像下跪以表忠誠,同而家見到枝咁核突嘅乜乜旗要立正差唔多啦.佢仲立左條宇宙大法,任何人如果唔跪,就要掟落火坑,「依法」懲處咁話.
大帝一吹雞,全人類跪低;點知但以理有三個 friend 偏偏好硬頸唔肯跪,挺直腰骨楝喺度,因為佢地只會向自己所相信嘅神下跪咁話.呢個時候有啲藍絲家長就爭住走出嚟篤灰,同大帝講:「吾王萬歲!我王講過話一聽見国歌響起,無論做緊乜都要向住你個金像跪低,凡唔肯跪嘅就要動用宇宙大法定罪;偏偏有幾個猶大人唔放吾王喺眼內,死都唔肯跪喎!嗱,就係佢地三個!夠膽唔聽你枝笛,唔信你果套,簡直當你冇到!一定要將佢地依法處置,掟落火坑,殺一儆百!」
大帝知道後梗係嬲到震,竟然有人膽敢挑戰祖国嘅權威?於是叫咗佢地三個人嚟再問一次:「你地究竟跪唔跪?最後機會.如果死都唔聽話,唔好怪我掟你地落火坑咧.」點知呢三條友竟然仲寸寸貢咁答:「我地做乜要答你呢啲廢問題?你鍾意點樣由得你,就算你掟我地落火坑,我地嘅神都會救番我哋出嚟.」
「但係就算我地嘅神唔嚟救我地,你都應該知道,我地唔會跟住你指鹿為馬,亦都唔會聽你枝笛!慳啲啦你!」
大帝見佢地唔合作,仲咁寸咀,嬲到震啦顏面何存呀?於是佢叫人將個火坑加熱多七倍,驚死燒佢地唔死,然後綁起呢三個唔識時務嘅真猶大人再踢入火坑.呢個時候奇怪嘅事發生左,就係佢地三個竟然燒唔著(?!),個火坑裡面仲好似有第四個人喺度同佢地遊花園,唔通係天使嚟?!大帝走近個火坑望望下,覺得唔對路,始終佢都驚天堂唔留位俾佢㗎嘛!於是佢叫返果三個真猶大人出嚟,仲轉駄話佢地三個嘅神先係真正嘅神添.
呢個故事教訓我地,現實中雖然果啲唔信神嘅人好多時都作威作福,但做人都應該要俾啲腰骨,有果句講果句,堅持唔好做果啲違背良心嘅事表忠.就算面對要俾人踢落火坑嘅下場,都唔應該為咗生存而輕易放棄做人嘅原則同尊嚴,指鹿為馬.
各位宣道嘅同學仔,師長講嘅故仔真係有啲道理㗎.


text:
馬鞍山 (香港市鎮)
馬鞍山係香港新界一市鎮,地區行政上屬沙田區,喺沙田東北面,馬鞍山山腳.
馬鞍山屬於沙田新市鎮嘅擴展部份[1];不過馬鞍山嘅發展比較遲,所以城市規劃有好大嘅分別.因此,佢同同樣喺1980年代開發嘅天水圍新市鎮以及將軍澳新市鎮都係屬於「第三代新市鎮」.[2]
歷史改
馬鞍山曾經發現過新石器時代晚期(距離依家大概三千至四千年)同埋南宋時期嘅文物.發展新市鎮之前,哩笪地方重係一個細村仔,村民主要從事農業,漁業呢啲傳統鄉村經濟活動.之後近代嘅日本企業嚟到呢度去開採啲磁鐵礦,令到馬鞍山成為工業重鎮,鼎盛嗰陣有幾千個工人喺呢度住.但去到七十年代,因為石油危機同埋新市鎮嘅發展,導致開礦嘅成本大增,再加上香港政府決定要開發馬鞍山變做新市鎮,礦場卒之喺1976年倒閉.馬鞍山新市鎮嘅發展開始喺1980年,經過幾十年嘅努力,馬鞍山已經變咗做有大把屋邨,商場嘅大型住宅區.
地理改
馬鞍山喺沙田區嘅東北面,同沙田本來嗰區就用梅子林路做分界線.同埋,馬鞍山喺馬鞍山雙峰嘅西面,佢起喺吐露港同馬鞍山之間嘅嗰條地帶上.佢北面可以去到烏溪沙嗰邊,南面去到大水坑.仲有,馬鞍山以東同埋西貢北(行政區劃上面其實屬於大埔區)嘅十四鄉相鄰.另外,喺1866年嘅清朝地圖《新安縣全圖》入面,已經出現咗「馬鞍山」同「沙田」兩個名喇.
馬鞍山三寶改
- 鐵礦:馬鞍山鐵礦藏量有超過700萬噸,1950至70年代開採嘅鐵礦主要係出口日本.
- 杜鵑花:香港杜鵑(Rhododendron hongkongensis)喺1851年喺香港發現,但係當時畀人誤認咗做另一個品種,去到1930年香港先將佢命名做新種.佢嘅花期係四月,花白至到淡紅色.佢淨係可以喺馬鞍山及其他幾笪地方見到.馬鞍山其他品種嘅原生杜鵑重有毛葉杜鵑,華麗杜鵑,羊角杜鵑,南華杜鵑同埋紅杜鵑.
- 黃麖:即係赤麖或者赤麂(Muntiacus muntjak),係小型偶蹄目鹿科麂亞科嘅動物,喺華南地區包括香港,西至印度,巴基斯坦同阿富汗生活.雄性有小角同獠牙,鍾意棲息喺樹林裏面同埋高嘅草叢入面,樹葉同埋地下根或者莖都係佢嘅食物,間唔中會食樹皮.佢係獨居,當佢受驚嗰陣或者繁殖季節都會發出一種奇怪嘅叫聲,俗稱鳴鹿(Barking Deer).佢生性細膽,而香港曾經有被困嘅赤麖喺圍捕嗰時嚇死嘅紀錄.


text:
結婚係一生大事,更有機會成為你人生中最開心精彩既時刻.但係,當你準備展開呢個人生既新一頁之際,有幾樣野必定要同你另一半搞清楚先,因為結咗婚之後就,有好多生活習慣,想法都要兩個人重新磨合.以下呢6個問題,就係一啲婚後好實際要面對既情況,記得決定行禮交換戒指之前就要好好諗清楚.
1. 同另一半屋企人關係好唔好
兩個人結婚背後牽涉既永遠唔止兩個人,而係兩個家庭既事,所以基本上由你哋互相認識時,就要好好維繫同對方屋企人既關係;事關萬一真係決定咗結婚之後,兩個家庭會變得密切,就算唔係一齊住,都最好唔好有啲咩大爭拗,免得偶然見到面時都搞到尷尷尬尬.
2. 控制慾既問題
關於控制慾既問題,其實唔單止係準新人,就連普通情侶都一定會面對.但係,如果你同你既伴侶已經去到談婚論嫁既地步,控制慾呢樣野就要更加小心處理喇,事關兩個人都由本來自己一個人,變成兩個人生活.有時有啲生活上既細節,或者你認為無傷大雅既生活習慣,對方未必鐘意甚至覺得反感,繼而就會想對方跟住自己一套嚟行,控制同改變對方既諗法同習慣,長久落去好容易發生爭拗.
3. 真係已經吷定咗脫離單身?!
就算你哋兩個即將變成一對夫婦,都應該保持返自己既獨立性同自主性,呢個問題對於喺婚前已經試過同居既情侶就唔難解決;但係對於一啲一直以嚟都習慣自己一個人住或者閃婚既單身人士,就記住要做好心理準備脫離單身,第日要預留更多時間陪你既另一半.
4. 遇上爭拗時,大家既處理方法唔同
兩個人相處好多時都會遇到意見不合既地方,甚至有機會嗌交,但係以前你哋可能分開住,就算嗌咗交都有時間,空間冷靜吓;但如果結咗婚之後,大小事都幾乎要攞個共識.所以,如果你哋本身都係個堅持己見,會硬碰硬既人,可能就要諗得實際啲,如果第日遇到爭拗時,應該邊個作出讓步.
5. 要唔要小朋友最好先要有共識
有人結婚主要係為咗生兒育女,所以,雙方喺結婚之前都一定要先傾好大家第日結婚之後,會唔會想有小朋友.喺呢個問題上面,只得生或者唔生,但如果你哋真係到結咗婚,先去拗呢個問題時,就變得太遲架喇.
6. 同另一半既睇法完全相反
正所謂人係獨立個體,就算再夾都好難將對方變成另一個自己,所以,我哋極其量只可以喺彼此既價值觀同對事件既睇法上面,攞到接近啲既意見.呢啲價值觀講緊既係你哋對世界上發生既事有共同或者相似既睇法,其次係大家會朝住同一個目標進發,咁就可以同步經營一樣野,仲有擁有一樣既道德標準.


text:
滅火筒
滅火筒,又叫滅火器,係救火嘅架生,裝住啲化學劑,用時就會出啲二氧化碳,泡沫,粉末,水,濕嘅化學劑,或者哈龍(Halon)氣,唔畀着火嘅嘢掂到氧氣,就燒唔落去.
傳統嘅滅火筒係有分顏色,唔同色代表筒裏面裝住唔同嘅滅火劑,而唔同嘅滅火劑有唔同嘅用途.唔同嘅滅火筒有唔同嘅操作方法,例如紅色筒身頂部有粒掣畀人拍落去嘅係水,奶白色筒身要將支滅火筒上下掉轉先有嘢出嘅係泡沫,黑色筒身有個氣壓表同埋喇叭型噴嘴嘅係二氧化碳,藍色筒身係乾粉末,重有一種黃/綠色嘅係哈龍,因為有毒所以家陣已經唔多見.但係今時今日大部份滅火筒都用晒紅色筒身,就連外形同埋操作方法都差唔多.
理論上,水係救大部份火嘅最理想工具,因為佢兼具降溫同隔絕氣體氧兩種功能;不過因為佢係導體容易通電,所以唔用得嚟救同電有關嘅火.唔少燒得着嘅液體都輕過水,用水救液體着火唔止無效重反而會累事.氣體滅火劑(二氧化碳,亞摩尼亞,哈龍,以至地鐵站以前用開嘅溴代三氟甲烷)基本上任何類型火都啱用,不過用嚟救液體火用泡沫以至乾粉都比較好.另外,某啲金屬會因為化學反應着火,用乾粉類滅火劑救呢類火效果尤其好.
滅火筒辨認[編輯]
1997前英國/香港[編輯]
中華民國(台灣)[編輯]
維修[編輯]
滅火筒必須定時檢查維修,以確保效能及安全.大部份地區都規定滅火筒需要由合資格人士定期檢查.滅火筒日久失修唔單只要用嘅時候用唔到,重可能會因為壓力而爆炸.


text:
通渠元朗廁所馬桶疏通方法?馬桶堵塞疏通注意事項
新蒲崗通渠通渠公司通渠 元朗廁所馬桶疏通方法?馬桶堵塞疏通注意事項
一,廁所馬桶疏通方法
1,啱於馬桶堵塞通渠 元朗54485818,最常用嘅方法通渠 元朗54485818,就係大量畀馬桶灌水,一般輕微嘅馬桶堵塞就會自己疏通咗.
2,得喺屋企準備一個簡易嘅通便工具,好常見嘅圓頭刷子,用一支鐵棒或膠棍串起嚟嘅嘢,超市和小商店都有得賣.
3,若係以上兩種方法行唔通,就說明有得物體堵塞喺馬桶到下水道之間嘅位置上,得將以上兩種方法結合起嚟使用.
4,一般屋企都會準備一個皮搋子,一旦馬桶堵塞就得使用,超市士多店好常見,向蹲便器倒滿水跟住用通廁器吸盆啱準蹲便器口猛抽幾下,係利用其空氣壓力通咗嘅,效果好好
二,馬桶堵塞疏通注意事項
如果發現馬桶堵塞要即時處理.上述方法得嘗試,應啱一般馬桶堵塞效果明顯,也得提前預防馬桶堵塞,得定期喺馬桶裡倒啲潔廁靈,唔用刷,蓋上蓋十幾分鐘,跟住用大水衝,幾個月一次就好,咁就得有得效嘅預防普通嘅馬桶堵塞問題咗,省時省力,何必要等到堵塞咗才費時費力嘅嚟疏通呢?如果遇到堵塞嚴重嘅,就需要請專門嘅疏通工人嚟解決咗,這係最好嘅方法.
三,馬桶點解堵塞物?
要確認馬桶堵塞嘅原因,若係難溶於水嘅物體,則要分係腍體還係硬物.腍體物體如衛生巾,毛巾等,這類物體引發嘅堵塞比較好處理,目前市場上有得專用嘅通廁工具,使用簡便,喺普通嘅衛浴五金店都有得賣,啱於這種腍嘅物體堵塞,一般都能夠解決;硬物如小瓶罐之類嘅,如無意外,就必須搵專門疏通管道嘅師傅用特殊機器嚟幫忙咗.新蒲崗通渠通渠公司通渠 元朗


text:
話說上次「AEON」會員特價日,去到屯門店想賣嗰樣無嗰樣,買乜無乜,激到爆,但原來又係塞翁失馬哦!禮拜六嗰日早咗到銅鑼灣,又有排都未到時間教琴,於是又走咗去超市打個 round 打發時間.
味噌係我雪櫃裡面嘅長期住客,最鍾意用去嚟做湯底,無時間煲湯時就大派用場,買些少蔬菜料滾湯,最後加入少量味噌,即刻有啖湯飲.煮麵時又可以用佢嚟做湯底,好過用味精啦!中間第二餐我自己好多時都會煮麵食,而且食得好簡單,好求其,通常都係淨麵一碗,唔會有其他材料,煮好麵後就加入味噌同味醂調味做湯底,又快又方便!
呢隻鰹魚味噌我最鍾意,因為如果淨用白味噌的話,其實個湯煮出嚟唔多好味,但只要加一細羹鰹魚味噌落去,當堂唔同哂,鮮味好多呢!原價賣開 $22.9,會員特價日 9 折後就係 $20.6,但上次買唔到,個貨架 "吉" 哂!呢日就見到賣 $8,我梗係唔多相信自己對老花眼啦,於是拎去問個執貨阿姐,佢用部機 “嘟” 完之後都話係賣 $8 咋,阿姐話因為就快到期,而且存貨量多喎,所以咪要平賣速銷囉!佢話其實過咗期都一樣食得,超抵買咁話.
係囉,味噌反正都係發酵食品,邊鬼度會有過期至得㗎,發酵時間越耐,味道就越香醇,今次真係執到筍嘢喇!


text:
《後生仔選擇結他嘅方式-性價比要高》
Updated: Apr 15
第二輪消費券一出,好多人衝嚟我地度買結他,絕大部份都係後生仔女,同佢地傾過計,就令我更加明白而家嘅年青人係點去選擇一樣野,追求緊啲咩野,需要啲咩野
我地呢到冇好多好多嘅選擇,冇好貴好高檔,好似收藏品嘅結他,又冇好cheap好廢嘅垃圾結他,呢度得啲好實際,性價比好嘅,原來就中正晒後生,年青人想要嘅野
年紀大啲啲,有啲人生經歷,又有啲經濟能力,好多時會買返細個想要,當時冇能力買嘅野; 最多聽倒佢地講就係買Fender Gibson,而家有能力就買支好啲,通常都會去到custom shop果個級別,或者係啲當年出名嘅artist model
而我地就冇呢啲結他賣,冇呢啲結他可以賣俾佢哋,但都會結識倒好多呢一個層面嘅朋友,因為佢哋嚟整結他,所以成日都有得同佢哋傾計,有好多當年嘅嘢,都係佢地分享,同話俾我哋知先知,聽佢地講下故仔,會覺得好正,長知識
而相反一啲年紀比較細啲嘅小朋友,未能有經濟能力,想搵啲幾百蚊結他,我地又係幫唔倒佢地,因為我哋好清楚果個質素嘅結他,真係唔得,又唔好彈又唔好聽,又經常出現問題,所以冇入呢類貨返嚟賣,不過我地呢啲樓上鋪,佢地會上網搵,所以都會嚟買下accessory
而後生讀大專果班,會自己做下part time, 或者出嚟做咗幾年野嘅年青人,靠自己努力工作去搵小小錢,辛苦工作完,想買下自己鍾意嘅野,而自己又唔係最高消費力嘅一群,所以就會精打細算,上下網做下research, 搜尋性價比高嘅產品,睇準先出手就係佢地嘅特質,佢地要搵呢類野,我地就幫倒手啦
佢地好清楚自己要咩,選擇嘅方式好清晰
第一要質素!平唔係佢地要嘅野,平係去到幾平都有,而且佢地已深明平野冇好,影響到練習質素之餘,用兩用就出現問題,攞去整又煩又使錢,仲得不常失 另外要底!咁咩係底?用同樣價錢,去唔同鋪頭試,邊個高質就係底,就出手
其實好多個人係之前已上嚟我地度試過,出去其他地方又試下,格完價,衡量完之後,先再返嚟我地度買;有啲就係第二度試完,上嚟我地度又試下,佢地有啲會好直接同我地唔夠錢,又驚走寶,就落訂keep俾佢,等出糧先過嚟找數帶支結他走
我好鍾意佢地有勇氣問可唔可以留俾佢地,因為証明佢地真係好想買倒想要嘅野,又知手快有手慢冇,呢種感覺幾特別,諗起自己細個冇錢,好想買一啲野,而我個人又比較含蓄,害羞,真係唔好意思開口同人講落訂叫人地鋪頭keep俾我,所以miss好多機會,成日走寶,當然而家年代又唔同,落訂keep起都好常見
當然有啲就一試就啱晒feel, 試耐啲都嫌嘥時間,喳喳林帶返屋企試自己嗰set野
見倒佢地買倒心頭好,我都好鄧佢哋開心,所以有啲我會問佢哋,可唔可以俾我影張相,俾我地記錄佢哋開心嘅一刻,今次show下佢哋嘅戰利品,性價比高嘅Fujigen結他先,買倒好野係開心,返到去要練野啦喂~


text:
o滋陰潤燥o 蘋果雪梨三棗茶
12 OCTOBER 2016(WED)
我之前都有間中煲三棗茶俾小小豬飲(按此重溫),不過因為個顏色關係,小小豬次次都唔會十分願意飲.
早幾日見有朋友仔教話可以加埋蘋果及雪梨一齊煲,個顏色靚啲之餘(即係冇咁黑卒卒),味道可以更加清甜,所以我又嚟試下依個蘋果雪梨三棗茶啦~
三棗茶有咩好?原來將紅棗,南棗同埋蜜棗一齊煲,除左對補氣血更有效用之外,因為棗類都有抗過敏作用,所以對氣管敏感而引致容易咳嗽都會有調理作用.補益得來又唔會太燥火,所以對好啱小朋友飲用.
今次加埋蘋果同雪梨,除左味道更加甜之外,仲非常滋潤,可以有滋陰潤燥之作用,所以就更加啱小朋友依家嘅轉季時飲用呀!
材料超簡單,只需要蘋果3個,雪梨4個,雪梨乾3-4片,蜜棗5粒,雞心紅棗10粒及藍棗5粒~
雪梨乾,蜜棗,紅棗及藍棗浸洗一陣,紅棗去核洗淨~
新鮮雪梨就算去清晒啲芯都一定係有少少酸,依個就係新鮮雪梨特性,所以就要加幾片雪梨乾就可以中和返那一陣微酸味(我試過幾次又真係WORK呀)!
蘋果及雪梨去芯切塊洗淨~
煲內放3L水,然後加入所有材料~
待煲滾後,用大火加蓋煲約15分鐘~
再轉小火加蓋煲多45分鐘~
係煲緊嘅時候,可以將三棗壓一壓,咁就可以出味啲~
最後再焗15分鐘,隔渣後就可以飲得啦~
絕對唔係講笑,依個蘋果雪梨三棗茶絕對係我煲過咁多涼茶最好飲嘅,真係強力推介俾大家.小小豬不知幾鐘意飲,一杯接一杯咁快快口飲,仲邊飲邊話好好味.另外,當我倒俾老公飲時,竟然話唔似係我自己煲,話仲好飲過坊街買嗰啲....哈哈哈!
睇見佢地兩父子飲得咁開心,真係勁有滿足感,所以話呢....我煮嘢嘅力量都係來自佢地呀!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!


text:
2013年9月25日
新派茶餐廳
今日要去某舊區,下午難得有啲空閒時間蛇下王,諗住一條冷嘆吓下午茶,見有間光光鮮鮮嘅茶餐廳就走咗入去.
間嘢冇乜人,我估呢區啲人冇乜文化,唔鐘意飲下午茶啫,所以冇乜在意.
我坐低二話不說,「熱檸茶!」
「仲有冇菠蘿包呢?」「有嘅,有嘅.」個侍應姨姨含糊咁答.但其實我睇到牆上餐牌雞乸咁大隻字寫住,有菠蘿油下午茶餐.
「咁要多個菠蘿包添啦唔該!」
個姨姨忽然問我:「菠蘿油跟咩?」我見佢論論盡盡,急瞄去個水吧度,發現個哥仔雞手鴨腳,倒瀉籮蟹咁,心知大鑊,呢班友肯定唔係做茶餐廳出身!
我好清楚再同姨姨講,我係要熱檸茶同埋菠蘿包啫,唔係要菠蘿油!之後姨姨又兩次同水吧講話我要菠蘿油,我又耐心客氣咁同佢講多兩次:我要杯熱檸茶,再要個菠蘿包啫.
我以為個樓面姨姨個腦轉唔到,個水吧哥哥都聽到我實情要啲乜啦,點知,佢俾咗杯餐檸茶我,得兩片檸檬!我心諗,你當我叫菠蘿油餐走牛油,收盡咪得廿幾蚊!?你俾杯正正經經嘅檸茶我,單係杯茶都收到我十幾蚊啦,你點做茶餐廳呀?
埋單時姨姨寫我張單收十蚊,我碌大雙眼問佢,十蚊?真唔真呀?姨姨唯有寫多兩蚊在張單上,收我十二蚊.
10 則留言:
係喎,屋企附近都開咗幾間呢類茶餐廳,有一次都係食到焗住道氣,個哥哥仔唔知咩係杯芽好立克,佢問另一阿姐,又唔識,呢樣都算,叫過第樣.回覆刪除
之後一伙計拎碟嘢嚟,論論盡盡,最火滾係佢擺嘢時到了少少汁,佢就咁拎我剛抹完筷子的紙巾嚟抹碟邊,跟手仲要將紙巾就咁留在碟邊上,挨到碟中的食物!忍耐極高的我都忍不住火滾了!
香港人既特色.不過大陸都會咁.回覆刪除
沙嗲牛肉麵變雪菜肉絲米,叫佢換,換返返黎個碗麵,全部都係蟻既浮屍(個時中學生,當年唔興投訴).
呢D餐廳分分鐘做得長過D有心既茶餐廳.
出黎做野遇到呢D情況,我試過同D夥記嘈,條友好型咁同我講︰「搵食啫,犯法呀.」
王子華到呢.
就算有問題都唔敢出聲,回覆刪除
驚俾人係食物中加料,
最多以後唔幫襯喳.
對白好麥兜呀你回覆刪除
算啦, 如果佢地無咩生意的話, 你這次幫襯都算得上是鼓勵, 當做點善事.回覆刪除


text:
香港天氣不嬲反常,轉個頭又熱返,搞到三姑姐都急急腳去shopping置新裝,可惜啲肥肉唔爭氣,試親乜衫都唧哂出嚟.眼前有個靚女試完衫出嚟,身材fit到爆,睇真啲,原來係楊茜堯......
楊茜堯試衫露腰店員大讚
三姑姐見到楊茜堯來來回回試咗好幾件貼身衫,仲要露出小蠻腰!見到楊茜堯一副完美身材,連三姑姐都忍唔住望多兩眼,見到隔離兩位店員流露出羨慕嘅目光,仲聽到佢哋不停密斟大讚楊茜堯身形fit爆!之後自己都忍唔住攞起件衫度一度,原來只得22寸腰,真係估都估唔到楊茜堯keep得咁fit.
成年一磅都冇肥過
三姑姐出席活動中再一次遇見楊茜堯,忍唔住去問佢究竟點先可以keep到22寸腰?一問之下,楊茜堯話自己只係用2B Into Arm & Body去瘦身,仲話佢成日忍唔到口,零食不離手,但竟然成年一磅都冇肥過,身型仲fit過之前,都係全靠呢支燒腩gel...
▲楊茜堯最愛Arm & Body,仲話而家個個朋友都叫佢瘦身女皇.
起初三姑姐都唔相信,但當佢見到楊茜堯喺會場不斷食零食都係咁瘦,莫非支gel真係咁勁?
無懼脂肪3日見效
楊茜堯話:「其實我都冇做咩特別嘢,淨係晚晚都搽一次Arm & Body,搽完手臂同腰會覺得好熱,但皮膚摸上去都係涼,咁樣就係真正嘅消脂,用三日即刻見效!」楊茜堯仲話;「呢支gel係以水分導入深層燃脂精華,完全冇辣椒成份,唔會刺激到皮膚,最啱我哋藝人用,咁自然無懼脂肪,想食幾多都唔怕啦!」
▲楊茜堯而家好多job接,因為佢真係越嚟越fit,連見慣靚女嘅三姑姐,每次見到佢都忍唔住望多幾眼.
[萬寧]長期熱賣No.1
在家抗疫修腰 無難度!
呀Wing: 12日 總共減3cm!
呀Wing比年尾節日洗禮,肥左超多,自從用左2B之後腰位手臂即刻唔同左,Wing最鍾意2B地方係: 每天只需3分鐘就可以控制個肚腩仲可以減埋手臂Bye Bye肉!真係正!效果都幾誇張!!短短日子減左成3cm,朋友們!加油!妳地都得架!
Inma 媽媽: 第1星期 已經起效
Inma自從2年前女兒出世,麒麟臂大肚腩就揮次不去!點知一用2B,只係幾日已經開始減緊佢兩年積落脂肪,真係好誇張!
呀CA :短短2星期 總共減接近1吋
用上2星期的成績:
肚腩無節食由25.6 吋 減至 25.2 吋,非常ok!
楊怡堅持用 唔反彈 效果驚人!
內外明星朋友爭住試
楊茜堯周不時都會推介2B畀朋友,就連佢嘅國內同海外朋友都爭住話要試,搞到成日叫佢助手幫朋友去萬寧掃貨.
仲要有次出外登台,佢打算送畀一個新加坡朋友做手信,點知佢朋友話支gel係當地萬寧(Guardian)已經係No.1的瘦身產品,而且一早買嚟用緊,仲讚不絕口添!佢朋友仲話好多時候都買到斷哂貨,不過計我話想訂購同查詢打去2B熱線都得啦.
▲小篇係網上發現呢張現金劵,同大家分享
▲查詢電話: 24111144
網購限定優惠
需要網購朋友,可以選購不同療程裝,除了價錢實惠之外,仲有好多唔同收貨方法,由順豐智能櫃以至上門送貨都有,非常方便,而且而家香港及澳門地區仲免運費添! https://www.skinnymore.com/pages/2bann
2B Alternative 系列 - 專業瘦面微精華,消水腫,修咀嚼肌,更好趕走雙下巴!


text:
希臘文
希臘文(粵拼:hei1 lip6 man4*2;希臘文:Eλλnvιkά,拉丁轉寫:Elliniká,國際音標:[eliniˈka];重有一種講法叫做「希臘語言」, eλλnvιkή Yλώσσa (幫手·有關),轉寫:ellinikí glóssa,音標:[eliniˈci ˈɣlosa]),係一門有三千四百年信史記錄嘅印歐語言,係印歐語言中文字歷史最長嘅語種[2],屬印歐語系希臘語族,佢自成一個語族.
希臘文分爲古代同現代兩期,古希臘文曾經係古希臘記錄文明成就嘅語言,到希臘化時期,古希臘文廣泛傳播,係創立基督教時所用嘅語言,譬喻新約聖經嘅原文就係用古希臘文寫嘅.羅馬帝國時期有大片地區嘅第一語言就係古希臘文,同時古希臘文亦係帝國內緊要嘅第二語言.文藝復興以後,有好多嘅西方大學開堂敎古希臘文,乃至現代一啲非西方國家嘅大學亦有古希臘文課.同拉丁文一樣,古希臘文經常係啲學名,術語嘅辭源.
現代希臘文係從古希臘文度演變而成,有好多嘢變咗,不過亦有繼承.目前全球約有1300萬人用[1],主要喺希臘,現時係希臘嘅官方語言,同時亦係塞浦路斯共歐盟嘅官方語言之一.另外喺阿爾巴尼亞,土耳其細亞細亞地區亦有人講,比如伊斯坦堡嘅希臘人聚居區.希臘文用24個希臘字母拼.
概要改
希臘文係印歐語系中記錄最古老嘅語言,歷史達3400年[2].用希臘文字記寫,喺希臘開始於前9世紀,喺塞浦路斯開始於前4世紀.喺呢個以前,前2千年半希臘本土用線形文字B,前1千年前半塞浦路斯用塞浦路斯文字.


text:
11 SEPTEMBER 2014(THU)
由於之前參加過『奇妙處處通 - 迪士尼光影匯』會員簡介會關係(請按此),所有今日就可以受邀參加「迪士尼光影匯」炫目預演,可以優先睇到夜間巡遊之外,仲可以優先玩黑色世界,真係超興奮呀!
真係未參加先興奮,因為一入場仲有好多禮物啦~
其實原本都打算一家三口入嚟玩一轉,不過都係因為星期四關係,為免小小豬玩得太夜影響佢第二日返學(雖然小小豬係返下午班,不過都唔可以太夜瞓嘛!),所以最後都係決定約埋同樣受迪士尼邀請嘅好友CARMEN一齊去玩返晚.
朋友仔未到,所以我就先去幻想世界搵已經換好晒萬勝節衫嘅公仔朋友們影吓相先啦~
影完相就時間剛剛好,CARMEN都已經入到迪迪尼,所以我地就開始玩啦!
第一站當然係去玩鬼屋先啦,其實「詭墳學院」都已經開左應該有三年(如有記錯請見諒),我都玩過應該大大話話有六次,一啲驚嚇位都知道係點,不過當行入去嘅時候都始終都係好驚,我捉到CARMEN隻手不知幾實呀~
我都真係勁冇用,同場一齊玩嘅小妹妹都比我大膽,行到一半小妹妹直頭拖實我,仲叫我唔洗驚,又叫我小心邊個位,回想起都真係好失禮.
不過講返間鬼屋,唔知係唔係啲佈置都存放左一段時間,所以當我地一行入去時,都嗅到一陣陣異味,雖然都唔算太勁,不過可能係我鼻敏感關係,所以令到個鼻唔太舒服呀!
之後我地就去原野劇場,睇我都幾期待嘅亞馬遜驚魂~
坦白講,我個人都好欣賞陳國邦,所以對依個劇場都好有期待.不過睇完之後又令我有少少失望,其實陳國邦真係做得唔錯,見佢都真係非常投入.但整個故事篇排上就好似差左啲啲,既唔覺得驚嚇又冇啲跳舞表演,好似失色左,加上故事尾段又好似有啲夾硬嚟,當各表演者出嚟謝幕時先知係已經完結.
最後聽得最多就係『吓...完啦』,係因為我地都唔知最後由陳國邦扮演嘅探險家Jonas嘅下場會係點,所以真係帶住個問號離場呀!
繼續我地就去玩埋另一鬼屋「黑色馬戲班」,依間鬼屋我上年玩時都已經唔驚,何妨今年呢...哈哈哈~
我地就去玩左一轉灰熊山谷,又去左嘉年華玩吓啲小遊戲拎貼紙呀~
行過反斗奇兵,當然要影吓啲萬勝節佈置啦~
路過GLODEN MICKEY,我地就去換了紀念品,只要依指示UPLOAD一張相去任何一個社交網站,就可以有個靚靚扣針啦~
到左依個時候,我地都玩到攰攰地,加上又非常心急去睇「光影匯」,所以就係GLODEN MICKEY附近搵個靚位準備睇SHOW啦~
依個時候在場人仕都開動晒光影筆,個場面都好靚呀~
開始啦...真係睇到我嘩嘩聲,因為真係好靚呀!
奇妙仙子領航隊伍~
怪獸公司花車隊伍~
反斗車王花車隊伍~
小魚仙花車隊伍~
貝兒公主燭光隊伍~
反斗奇兵花車隊伍~
米奇及好朋友花車隊伍~
其實依個「光影匯」可以話係暫時睇過咁多個迪士尼巡遊中我最鐘意嘅一個,因為現場加埋啲音效同氣氛,真係好難唔令你睇得投入,令人超級興奮呀!不過.....如果可以同遊客互動時間長多啲啲,咁就真係冇得頂啦!
興奮完之後,我地就去繼續搵公仔影相啦~
我今日真係好利害,好耐冇試過一次影咁多公仔,Halloween裝扮嘅公仔我都只係欠Chip & Dale,下次入園希望可以見到佢地,咁我就集郵成功啦...哈哈哈!
最後我地係影埋依個新地標,之後就帶住既攰爆但又好興奮嘅心情走啦~
「光影匯」真係超正,到依家我都仲回味緊,所以當十月一日正式公演時,一定要搵機會帶埋小小豬入嚟睇多幾次呀!


text:
高雄捷運,簡稱高捷,總共有52站,其中有唔少堪稱「超大型藝術品」嘅藝術車站,最廣為人知嘅就係出自義大利藝術家──水仙大師之手,位於美麗島站嘅「光之穹頂」!
無論係國內外觀光客都一定停喺度影相嘅「光之穹頂」,其實都有相關嘅訂造商品!
今次就嚟同大家分享,由高捷同集比合作,將世上最靚車站之一嘅景色具現化嘅「光之穹頂手機指環」!
「呢個就係高捷嘅專屬色樣」
相信無論係唔係高雄在地人,或者有冇去過高雄,大家應該都對光之穹頂好孰悉啦!
(截圖自高雄捷運官網)
就喺美麗島站,由義大利藝術家Narcissus Quagliata打造嘅光之穹頂,幾乎已經係高雄捷運嘅代言形象之一.
透過光與色彩嘅交錯,仲有頂天圓形嘅視覺設計,令車站搖身一變,就好似嚟到夢中仙境.
咁靚嘅景致,除咗留喺手機記憶體之中,高捷都用唔一樣嘅形式,畀大家記住呢個屬於高捷嘅色樣.
「將顏色具現化就係呢次嘅主題」
一般嚟講,想呈現靚一靚嘅色彩,最多人用嘅手法就係相等等媒介.
但考慮到禮物嘅實用度,同埋想畀大眾印象深刻,高捷同集比最後採用實用度偏高嘅手機周邊,手機指環等等.
高捷窗口話,以前就有同集比合作過嘅經驗,最開始合作嘅案子係高捷少女嘅手機指環,今次再次揀集比,商品嗰樣雖然唔太一樣,但信任度都係相同.
之前合作過嘅高捷少女手機指環.
負責呢單案嘅S業務回想起今次合作案,笑住講呢單case印象最深刻嘅就係顏色.
同高捷少女手機指環唔太一樣,光之穹頂嘅顏色更加複雜,更加多元,而且每個顏色都要同工廠對好耐色,畢竟顏色如果唔啱,就無辦法令人聯想到美麗島站嘅光之穹頂.
所以每個細節嘅顏色,仲有整體形狀,都係經過好多好多次嘅確認同修正,最後先誕生出「光之穹頂手機指環」.
黐喺黑色嘅手機上面,顏色會更加明顯更好睇.
手機指環嘅造型越嚟越多元,變化都越嚟越多,唔單止搶眼又得意!
你都想將代表性嘅人物,景色製作成訂造商品?
咁就快啲嚟搵集比啦!


text:
人口
人口(粵拼:jan4 hau2)一般來講係特定一國或一笪地方嘅人數.呢個定義,亦可引伸到生物學上,即係一笪地方,某種生物有幾多.人口嘅多少由好多因素決定,比如死亡率,出生率,婚姻率,離婚率,就連宗族對生育嘅干涉都會影響人口.研究人口嘅有社會學,經濟學,地理學,研究嘅內容好多,比如話人口流動嘅成因.
人口研究上係比較依靠概率,即係話人口研究資料係要取大樣本,然後先至能夠搵出個中嘅大勢.所以有時人口嘅研究成果唔多合個人層面上嘅具體情況.就攞人口流動講,影響人口流動嘅因素係好多樣嘅,對流動嘅呢班人中嘅是但一個來講,佢之所以流動嘅原因可能係獨一無二嘅,當各種因素集合,將呢班人作爲群體研究時,人口流動嘅成因就會變得好模糊.雖然係噉,人口學嘅研究重係要嘅,比如人口流動對市場營銷就好緊要,尤其啲街舖,商場呢類要靠人流搵食嘅行檔,研究分析下人口流動,有利於佢確保到啲潛在顧客.
統計來講,有時唔係用地方來計,而係用某啲共同特徵來計數.統計幾多人嘅調查,叫人口調查,人口統計或者人口普查,對一國嚟講,人口普查往往幾年一次,以固定期限方便研究數據.隨咗點人數之外,亦統計埋人唔同狀況,好似收入,住屋,年紀,屋企等等.人口調查好緊要,佢直接同政策相關,等政府得出數字同趨勢,方便施政規劃.商業機構亦可以從中準備部署.


text:
香港公共小巴
喺香港,公共小型巴士,又叫小巴,Van仔,係可以載最多19人嘅客車.自1976年起,香港法例第374章《道路交通條例》第23(1)條規定,政府可以用指令方式刊憲,規定全香港行駛嘅Van仔數目只得4,350架[1].Van仔牌分紅色小巴同埋專線小巴(綠van)兩種.2006年,有小巴商為咗推翻呢條法例,曾經入稟高等法院司法覆核(案件編號:HCAL 93/06)[2][3],高等法院最後判小巴商輸官司[4].
小巴牌照類別[編輯]
紅色小巴[編輯]
紅色小巴係最初一類公共小巴,原本車身中間髹條紅帶(所以行內俗稱紅色小巴為紅帶)以資識別.到咗1990年代,為咗畀車身多啲位賣廣告,運輸署將色帶改髹車頂,「紅頂」呢個俗稱亦由此而嚟.除咗禁區之外,紅色小巴可以行駛香港各區.但實際上,紅色小巴經營範圍已經畀政府用禁區大幅限制.現時服務範圍一般只限舊市區,好多新發展嘅新市鎮都唔准紅色小巴駛入.紅色小巴嘅服務路線,服務時間,班次同埋收費並唔受政府監管.雖然係噉,隨住行業發展,唔少紅色小巴路線由商會或小型公司統籌,有固定嘅路線,服務時間,班次同埋收費,但會睇情況而變,例如塞車嗰時可以改行暢順啲嘅路線.截至2017年3月,全香港共有1064架紅色小巴.
有啲紅色小巴路線係24小時營業,好似大埔到旺角,荃灣到觀塘,觀塘到旺角,元朗到佐敦道,青山道到土瓜灣等等.亦有淨係提供通宵服務嘅,好似元朗到銅鑼灣咁.
紅色小巴除咗總站之外,係冇固定客站,乘客想上車就要喺非禁區位置截車.乘客可以喺非禁區地點落車,落車前要大聲話畀司機知喺邊度落車,司機遞手作實.
另外,由於紅色小巴行嘅路線唔固定,收費亦有可能睇路線長短而變,因此搭客坐紅色小巴去到落車先至車錢,車錢按上車嗰時,標出來價錢牌為準(延長目的地嗰時,如果繼續搭,就要以原本嘅車費,另加新標示車費為準);不過亦有少數路線,紅色小巴係要搭客上車畀錢.而紅色小巴一般只係收現錢,車錢直接交畀司機,司機會喺有需要就找錢,但亦有部份紅色小巴受八達通畀車錢,例如西環到旺角,觀塘到西貢,大埔到荃灣(已停辦)同埋觀塘到荃灣.響八十年代中小巴轉用冷氣車之前,唔少紅色小巴嘅價錢牌重係用花碼標示[5].
紅色小巴啲車所標示嘅目的地,有可能係舊名或者係已經冇咗嘅建築物,例如「官塘」(觀塘嘅另一種寫法)同埋「大丸」(即係前日資大丸百貨公司,位置係現時銅鑼灣記利佐治街同百德新街交界嘅名店廊,以及銅鑼灣京士頓街9至11號,1998年結業).
綠色專線小巴[編輯]
同紅色小巴類似,綠色小巴車身中間髹條綠帶(所以行內俗稱綠色小巴為綠帶),以及喺1990年代改喺車頂髹上綠色.由於紅色小巴叫「紅頂」,綠色專線小巴就叫「綠頂」,不過一般都叫綠色小巴或者專線小巴.
專線小巴嘅服務目的,主要係同社區接駁去大型運輸系統服務,好似鐵路,巴士咁.全部綠色小巴都有固定路線,服務時間,班次同埋收費,大部份路線設有固定車站,兼且要接受政府監管,唔可以隨便改.
截至2017年3月,全香港共有3286架綠色小巴.352條路線,即係69條喺港島,82條喺九龍同埋201條喺新界.佢哋大部分路線係由有限公司經營,當中包括一啲集團嘅多間子公司.專線小巴大部份路線都有固定車站,可以喺固定車站等車,或者喺路線途經嘅非禁區位置截車.乘客上車要畀錢先,現金入落錢箱(冇得找錢),唔係交畀司機.而大部分綠色小巴都收八達通,部份重有分段收費,要喺畀車錢之前單聲畀司機,等司機較八達通收費機較啱價錢.乘客可以喺固定車站,或者喺非禁區地點落車.落車之前要大聲話畀司機知喺邊度落車,或者撳鐘(如果有,但只適用於固定車站),司機遞手作實.
歷史[編輯]
五十,六十年代,香港曾經流行一種9人白牌車,喺新界行.呢啲白牌車嘅收費比巴士高一啲,車程亦短過巴士,但因為佢哋唔係合法經營,警方曾經大力掃蕩.
1967年香港發生暴動,巴士司機罷工,部分路線因此暫停服務,交通癱瘓,政府容許小巴進入市區,白牌車越嚟越受市民歡迎,數目係噉升.1969年,小巴由9座位增至14座位,從此14座就成為小巴嘅另一個稱呼.最後,政府喺1970年推出白牌車合法化政策,由政府發牌,可以喺港九新界各地行,即係而家嘅紅色小巴.4350架小巴嘅限制亦係喺當年制定,咁多年都冇變.
1972年,政府喺山頂試行私營豪華小巴制度,同年5月1號首條私營豪華小巴1號線(往來山頂至中環)投入服務,結果試驗成功,並喺1974年正式實施專線小巴制度,去到1975年港島已經有6條綠色專線小巴路線.由於綠色專線小巴越嚟越受歡迎,政府喺1977年10月26號首次招標幾十條綠色專線小巴路線,畀公共小巴商或有興趣嘅商人競投,首批九龍及新界綠色專線小巴路線分別喺1979年4月及11月投入服務.隨住時代發展,市民對公共交通需求不斷提升,政府亦批出九龍市區及新市鎮嘅專線小巴路線畀人投.
早期嘅小巴係14座位,並冇車頭頂地點牌箱.1978年,各小巴陸續安裝車頭頂地點牌箱,以便更清楚顯示行車目的地.而政府喺1988年批准小巴由14座增加到16座.而部分小巴商會曾經要求政府放寬座位數目到20座,但廿幾年嚟政府認為小巴為輔助性交通工具而唔接受,直到2017年中至刊憲放寬座位數目到19座.
由於綠色小巴受政府監管,政府為加強對公共交通嘅管理,歷年都鼓勵紅色小巴轉為綠色小巴經營.一般嚟講,公共小巴要有車輛登記同埋客運營業證,至可以載客賺錢;紅色小巴嘅車輛登記人同埋客運營業證持有人,往往係同一人,但由於綠色小巴營辦商可以租人哋嘅小巴經營,所以同一架綠色小巴,可以有唔同嘅車輛登記人同埋客運營運證持有人.雖然公共小巴嘅車主可以申請將小巴由紅色轉為綠色(例如618),或者由綠色轉為紅色(只可以同另一架小巴互換牌照,唔可以就噉由綠轉紅;但由紅轉綠就唔使同另一架小巴互換),但從歷年嘅小巴分佈數字睇,綠色小巴嘅數目持續上升.
車款[編輯]
早期小巴用車多數係歐洲牌子,好似金馬,柯士甸,摩利士,福士同埋福特等等,亦有日本大發同埋五十鈴.直到1970年代,小巴全部都係日產Echo.隨住時代發展,小巴服務不斷提升.喺八十年代中,專線小巴經營商開始從日本引入新款冷氣小巴豐田Coaster,三菱Rosa,日產Civilian,日本小巴就成為香港最常見嘅車款.
小巴以往以柴油做燃料,政府為減少污染,曾經考慮要求小巴改用汽油做燃料,結果因為燃油費同埋維修成本高而受到小巴營辦商強烈反對.後來政府試驗引入電能同埋石油氣小巴,結果石油氣小巴試驗成功,成為現時小巴嘅主要燃料,截至2006年6月,超過一半嘅公共小巴係石油氣小巴.其實,石油氣小巴佔有率超過一半除咗因為得到政府資助之外,重有就係由2002年開始,豐田Coaster嘅柴油版小巴淨係得長陣,普通短陣淨係得石油氣版,對於注重車輛靈活性嘅業內人士有所局限.豐田Coaster短陣柴油版小巴最終都喺2008年中再度來港.2017年公共小巴載客量加到19人之後,小巴公司就冇再引入普通短陣小巴.
2010年代,因應社會對無障礙公共交通嘅需求,小巴公司開始研究引入低地台公共小巴嘅可行性.結果第一架低地台公共小巴喺2018年1月投入服務[6].
時至今日,豐田Coaster已經成為全部紅色小巴同埋大部分綠色專線小巴嘅車款,但亦有少量三菱Rosa,金旅XML6701J18,GMI Gemini(混能),Optare Solo SR(低地台)同埋平治Sprinter(低地台)小巴行駛.
小巴路線冧巴[編輯]
紅色小巴[編輯]
現時紅色小巴並冇官方認可嘅路線冧巴,但有一啲路線會自訂路線冧巴,好似來往上水至元朗嘅17,18號線,上村至元朗嘅23號線,秀茂坪至觀塘嘅16,45號線,以及紅磡寶其利街至旺角弼街嘅71號線.
呢啲冧巴嘅出現多數同歷史有關,例如17,18號線同以前九巴同一冧巴嘅巴士路線(而家嘅76K同埋77K線)競爭,為方便乘客記認而設.
而16,45線就因為嗰兩條小巴線行經秀茂坪邨前16座同埋45座而得嚟.
綠色專線小巴[編輯]
綠色專線小巴現時分三區,每一區都分別訂冧巴.因此,一個路線冧巴可能會俾3條專線小巴路線用.
- 香港島專線小巴
- 服務範圍:行走香港島區內.
- 九龍專線小巴
- 服務範圍:主要行走九龍區內.
- 新界專線小巴
- 服務範圍:行走新界或由新界往來九龍地區.
小巴嘅利弊[編輯]
紅色小巴[編輯]
紅色小巴路線唔受規管,路線比較有彈性,往往可以用更暢順嘅路線,更快去到目的地,對於乘客同埋經營者嚟講,「靈活」係紅色小巴嘅優點.但因應城市發展,唔少小巴路線一般都已經固定咗,重加埋站牌.
而紅色小巴有一個最大問題,就係冇固定路線,班次同埋收費,因此車費波幅可以好大,某啲路線為求搶客,可以收極低車費嚟打「割喉戰」,但一加車費,收費又可以去到「天價」程度.例如以前香港紅色小巴每逢打風,隨便加車費,曾經有來往香港仔至華富邨由原本嘅港幣3蚊加到港幣30蚊,另外來往新界至佐敦道更曾經加到去80蚊,呢個做法曾經俾市民投訴.宜家每逢打風,紅磡-青山道線由8蚊加至10蚊.年初一至三,藍田-佐敦道線全程及分段加1蚊.另外,由於大部份紅色小巴司機都係自僱人士,收入同載乘客人次有關,如果車上乘客唔多,一般紅色小巴都會停車等客,拖延唔少時間,例如紅磡-青山道線.
綠色專線小巴[編輯]
小巴因為載得少啲人,故此較適合作為班次要求密嘅短途接駁線,或者為人口疏落嘅偏遠地區服務,呢個亦係政府對綠色小巴嘅定位.但因為受政府監管,行車路線冇紅色小巴咁靈活,路線唔受歡迎唔可以以改變營運方法挽救,部份綠色專線小巴非常殘舊,有時甚至導致小巴營辦商私自取消路線.
共同問題[編輯]
因為小巴經營模式問題[7],衝紅燈同埋超速嘅情況幾常見,尤其係紅色小巴.例如2004年10月22號(重陽節),兩架紅色小巴喺香港北角英皇道互相搶客而超速撞車,釀成2死17傷意外,結果兩名司機喺2005年年尾被判罪名成立坐監.另外喺2006年5月18號凌晨,新界北交通總部特遣隊派出兩名警員假扮乘客喺銅鑼灣上一架紅色小巴,並暗中帶住攝影機將「飛車」過程錄低,發現架小巴途中至少衝紅燈5次,切雙白線,另一隊警員喺青山公路時速限制50公里路段,用雷射槍偵察到小巴車速超過100公里.警方最後喺元朗將小巴截停,以危險駕駛罪名拉咗個司機.
政府曾經採取多項措施加強小巴乘客安全,好似加裝乘客安全帶,向乘客顯示嘅速度計[8]等等.不過甚少有小巴乘客會扣安全帶,而向乘客顯示嘅速度計更有唔少俾紅色小巴司機改裝過,以減少超速嗰時所發出嘅嗶嗶聲.鑒於速度計成效唔好,政府卒之要公共小巴裝限速等裝置,另外又修改道路交通條例.2012年4月13號開始生效嘅《2012年道路交通(修訂)條例》訂明公共小巴最高時速係80公里,公共小巴要裝限速裝置,新車要有行車記錄儀,揸公共小巴之前要讀職前課程同埋公共小巴司機要展示公共小巴司機證[9].
註[編輯]
- ↑ 運輸署文件(附件一),已領牌的綠色及紅色小巴
- ↑ 東方日報:4350輛小巴遭挑戰
- ↑ 綠巴大王挑戰立法會
- ↑ Glory Success Transportation Ltd. v Secretary of Justice
- ↑ 〈懷舊「密碼」〉. 原著喺2009年2月15號歸檔. 喺2009年5月17號搵到.
- ↑ 低地台小巴明起試行港島 輪椅客可預約,東方日報,2018年1月25號
- ↑ 紅色小巴一般為小巴司機以固定租金租一架小巴,當日嘅車費收入由司機袋晒,但燃料費亦由司機負擔;但亦有小巴商會或者黑幫管理部分紅色小巴路線,小巴司機需要向呢啲管理者畀「入線費」以換取行駛某條紅色小巴路線嘅權利;少部分紅色小巴路線就由小巴營辦商經營,並以固定人工或底薪加分帳(以車費收入或行走轉數計算)請司機.綠色小巴每條路線都有固定小巴營辦商,由小巴營辦商以固定人工或底薪加分帳請司機.
- ↑ 運輸署-《小巴Net》第九期 P.6-7,2005年12月
- ↑ 運輸署-公共小巴新法例


text:
周家蔚與洪天明的愛情結晶品「TJ」預產期在二月頭,但他們擇日在1月28日開刀分娩趕生龍仔,TJ更可能是名出世時重7磅的「巨龍」.周家蔚受訪談及懷孕感受,她指佗B時沒有孕婦不適情況,沒想過會如此輕鬆.從來父母都望子成龍,但周家蔚對兒子的期望卻簡單不過,只希望TJ做個忠直,孝義的好人.
BB隨時搶閘出世
由倒數BB出世100日,到依家就嚟生得,心情愈嚟愈緊張,好期待快啲見到個仔,原本擇咗喺1月28日開刀,但醫生話BB有機會早出世,因為天明仲喺大陸拍劇,所以心情有啲徬徨,就嚟生得其實應該行多啲,但係驚郁動太多,BB真係提早出世,所以呢排都逼自己瞓多啲,BB依家36周都6.3磅,到出世最少係7磅巨B.
呢排腦裏面出現好多畫面,好似關於BB嘅健康,或者諗起佢踢手踢腳.假如BB真係提早出世,都好想試吓自然分娩,身體復原得快啲,又可以喺蛇年追多個BB嘛,兩年生兩個都冇問題o架,哈哈.
周家蔚為佗BB剪了一頭短髮.
周家蔚與天明趁BB出世前再拍大肚寫真,大擺趣怪甫士.
呢排BB好活躍,成日喺肚裏面郁嚟郁去,似足老竇咁好動.不過,個仔都算好錫我,佗住BB咁耐都冇唔舒服嘅感覺,冇嘔奶,冇腰痠背痛,食得,瞓得,加上自己幾乎每日都出街,佗BB以嚟淨係試過連續兩日留喺屋企,每日都周圍去,所以時間過得好快,眨吓眼就已經生得,冇諗過佗BB係咁舒服,所以再生都冇問題.
周家蔚佗B期間仍周圍出動,曾與湯盈盈一齊睇騷.
周家蔚雖然臨盆在即,但也不忘與表弟Alan打理軍錶生意.
TJ未出世已有一班家蔚好姊妹認頭做契媽.
天明體貼讚美
雖然冇乜孕婦唔舒服嘅反應,但都會唔適應,見住自己個肚愈嚟愈大,個樣愈嚟愈肥,相比以前好瘦,好靚都會唔開心,自信心都低咗,好似大肚期間拍咗兩個廣告,拍廣告嗰陣係完全冇自信,笑都笑得唔燦爛,惟有叫攝影師影靚啲,影瘦啲.天明都知道我有啲唔開心,所以成日讚我靚,佢都唔會話我肥咗,只係會用好親切嚟形容我個樣,都多謝天明一番心意.
雖然天明就嚟做老竇,但暫時唔覺佢有咩改變,可能佢要拍戲,經常唔喺我身邊,所以感覺唔係咁強烈,不過好多人話男人要見到BB出世先會真正有做老竇嘅感覺.我就經常影相畀佢睇等佢知道我嘅近況,唔想佢突然之間返嚟見到我個肚大咗咁多嚇親.
未見面 先旺父母
自己其實好少睇書,但佗BB之後都睇多咗,除咗睇好多孕婦書,每日都會講故事畀BB聽,希望培養BB對睇書嘅興趣,同埋開車都會聽音樂,臨瞓前亦會唱啲英文童謠畀佢聽,話可BB出世後心情平靜啲,唔會煩躁.其實對個仔嘅將來都冇乜太大要求,只係希望佢身體健康,唔使佢做到咩金融才俊,只係希望佢做一個忠直好人,孝順父母,識得孝義就夠喇.
挺巨肚搵生意
個仔可以話好旺我哋,有咗BB反而工作都多咗好多,我除咗拍廣告,做內衣生意,最近仲代理軍錶.其實我屋企同手錶好有淵源,由爺爺嗰代已經喺中環開舖賣錶,依家伯父,姑姐都係做手錶生意,唯獨我爸爸讀工程冇做,估唔到隔咗一代之後會同表弟Alan代理手錶,雖然多年嚟對手錶生意冇接觸,但係自己一向鍾意手錶,覺得好保值,好有紀念意義.
今次同表弟拍檔可以話係一文一武,由入貨,宣傳,Marketing都係一齊去做,同屋企人合作最好嘅係唔會出現問題,大家嘅性格亦都係好隨和,所以拍檔咁耐都有商有量,未試過爭拗.我主要負責Marketing,但係有時都會親自攞啲錶去見客,好似喺旺角見到啲舖頭啱賣我哋隻錶都膽粗粗走入去介紹隻錶,睇吓佢哋有冇興趣賣,佢哋見到個大肚婆入到嚟推銷手錶都嚇咗一跳,話使唔使咁博呀,做生意就係咁要親力親為.
佗B烏龍事:越位落車
我佗住BB期間有好多烏龍事,最初成日都唔記得自己大肚,好似去洗手間因為比較窄,成日都會撞到個肚,之後就會識得側身入去.有BB之後都一直有自己揸車,試過攞車嗰陣,發現隔籬部車泊得太貼,要由乘客位爬過司機位開車,諗番都唔知好嬲定好笑.
口述:周家蔚
筆錄:影視組
攝:謝國華


text:
「搬屋」
唔執唔執都係要執,因為就要搬屋但係一直都唔想去執.越接近搬屋就越唔捨得而家住緊嗰度,因為自己由細到大都係住係港島東.今次真係第一次搬去新界區,但係為咗老婆同個仔,當然希望比一個大啲同舒服啲嘅地方俾佢哋生活.不過搬屋真係好痛苦,執嘢走人真係執到人都癲.得番幾日時間當然就係全天候係屋企將啲嘢入箱,雖然好多嘢係預咗要搬唔洗執,但係始終都有好多嘢要整理.
「執嘢」
其實我真係好怕搬屋,因為執嚟執去都好似未執完.對上個次搬屋係五年前,而當時只有一個人嘅嘢,所以都唔算用咗好多時間,咋咋臨執完就走人.但係過去嗰五年,身邊多咗老婆同個仔,一間幾百呎嘅屋真係塞滿晒嘢.如果係啲易執嘅嘢例如書,模型,文件,影碟嗰啲都仲話易搞.但係啲疏疏碎碎嘅物件真係人都癲.最麻煩嘅莫過於啲打得爛嘅嘢!
「痴線」
當開始執屋嘅時候,我相信好多人都會有咁嘅感覺,就係間屋咁鬼細點解可以塞得落咁多嘢.諗嚟諗去其實過去幾年都無乜買嘢,至少無乜買衫,甚至將一啲無用嘅嘢買咗或者揼咗.點解間屋可以有咁多嘢,真係諗唔明.所以依家只可以埋頭苦幹咁執執執,而且唔明點解香港有咁多灰塵,日執嘢啲灰塵周圍都係,所以部吸塵機真係隨時出動.不過最慘嘅係辛苦執完,之後咪又係要開箱拎返出嚟!唉...
Also published on Medium.


text:
隨住廉航嘅航點分布越嚟越密集,揀自由行嘅人亦越嚟越多,尤其距離好近嘅東南亞,東北亞國家更加係熱門選揀,台灣人香港人最常去,亦最鍾意去嘅日本更加係自由行排名第一!
喺日本自助旅遊基本上唔洗擔心交通或者係語言嘅問題,基本上靠漢字判斷,或者係簡單嘅英文都可以行均晒.
就算唔識日文,都可以用網路翻譯進行簡單溝通,而且需要幫助時就算指手畫腳,日本人都會盡力幫手!
講到自由行,最擔心嘅其實莫過於手機冇電嘅問題,手機冇電嘅話唔單止翻譯機用唔到,影唔到相,查唔到美食,甚至連蕩失路了都冇辦法搵路線,係最棘手嘅狀況.
集比今日要話你無線尿袋仲有叉電線等等日文單詞,令你萬一喺日本,遇到上面嘅狀況,能夠多一種語言溝通,更快得到幫助!
1. 叉電尿袋→ モバイルバッテリー(MOBAIRU BATERI-)
係將mobile(モバイル) 加上battery(バッテリ)結合為一嘅詞語,變成モバイルバッテリ.
需要注意嘅係,喺日本叉電尿袋嘅用詞係モバイルバッテリー,比較唔會用モバイルパワー(MOBAIRU PAWA-),講到呢個詞語嘅話對方可能會唔確定你要嘅係咪叉電尿袋.
可愛嘅牛奶造型叉電尿袋.
2.叉電線→ スマホケーブル(SUMAHO KE-BURU),充電ケーブル(JYUDEN KE-BURU)
スマホ係smartphone嘅簡稱,ケーブル就係cable嘅意思,基本上用スマホケーブル或者係充電ケーブル都通,但如果係到比較專門嘅電器行買嘅話,建議都係講スマホケーブル比較唔會同其他產品嘅叉電線撈亂.
另外,唔理喺邊個國家,叉電線都只係提供叉電用,如果係需要可以傳輸資料嘅數據線,傳輸線嘅話,要用另外一個詞語哦.
3.傳輸線/數據線→→ データケーブル(DE-TA KE-BURU),データ転送ケーブル(DE-TATENSOU KE-BURU)
データ就係DETA嘅意思,喺包裝盒上面見到「データ」呢個字嘅話,就係指數據線啦.
數據線都可以叉電,所以如果一時搵唔到叉電線,都可以買數據線嚟用.
可以一次支援唔同規格嘅叉電線.
相信知道咗上面產品嘅日文,以後喺日本旅遊會更加方便!
呢啲物品唔單止出埠時會用,仲可以拎嚟作為訂造禮物,令你喺商務場合定係活動展場都可以印象加分!
而家就嚟搵集比,量身訂做你嘅專屬禮物啦!


text:
英國留學實用App大整合!
唔知去英國留學嘅大家準備好未呢😆 今日就同大家happy share吓一啲我覺得好實用嘅app/網站畀大家🤟🏻 去英國留學嘅大家記住要download喇🔥! 慳錢法寶 呢幾個app/網站入面有好多優惠,而且涵蓋咗好多唔同類型嘅商店,無論係網上購物或者係實體購物/食飯嘅優惠都有.而當中UNiDAYS同埋Student Beans就係特登為學生而設嘅! UNiDAYS Student Beans Honey (Chrome extension) Voucher Codes UK (網站) 路癡必備 Citymapper 喺英國嚟講,我自己覺得用Citymapper比起用Google Map方便得多,而且佢嘅功能都更加全面.如果你要步行去一個地方嘅話,佢會幫你計你可以消耗到幾多卡路里(啱晒啲崇尚健康嘅人哈哈).佢都可以清楚顯示到啲巴士/tube仲有幾多分鐘會到,搭tube喺邊個車卡上會係最好同埋你去目的地所需嘅車費等等. Tube Map 喺Tube Map呢個app入面你可以輸入你想去嘅地方,然後佢就會幫你計算車程需時幾耐同埋點樣搭係最快.佢都可以顯示仲有幾多分鐘有車到. 懶人購物 Amazon 英國就冇香港咁方便,唔係所有野隨處都可以買到.Amazon基本上咩野都有得賣,連groceries都有!學生仲可以免費用半年Amazon Prime,即係可以免運費同快啲運到畀你咁,超好! 消磨時間之選 想喺英國睇港劇用呢個app就啱晒喇!雖然其他網站都可能有得睇,但係呢個app入面有嘅比較齊同埋更新得比較快! 搵屋必備 如果大家需要搵屋嘅話,呢幾個app都會幫到大家手!Rightmove同Zoopla就係最常見嘅搵屋app,而Spareroom就專係畀一啲想搵flatmate一齊住嘅app!Student.com就可以畀大家方便搵到唔同嘅學生宿舍~ Rightmove Zoopla SpareRoom Student.com


text:
好多人話辦公室係一個做嘢嘅地方,千祈唔好(亦唔應該)諗住可以係度識到好朋友,所以倘若你真係喺公司結交到好友,咁就真係要恭喜你呀,你係比較幸運嘅一個.
雖然自問唔係一個好熱衷於在工作地方交朋友的人,但係都幸運地認識到幾個好人,最重要係大家係唔同team,所以冇乜衝突.其中一個係外籍嘅西班牙人,我哋嘅友誼係由講飲講食開始.
當我知道佢係有西班牙來的時候,我就好雀躍,原因係之前一年我去過西班牙的阿利坎特 (Alicante)出席一個朋友的婚禮,當然順道留低玩幾日啦.
除了他們的婚禮,讓我念念不忘的就是去他們其中一間酒吧,食到地道的八爪魚tapas,叫Pulpo a la gallega ,之後一直搵唔返同樣嘅味道.自己亦都嘗試煮過,但我相信我將八爪魚火候拿捏得不夠準,成隻縮了水⋯
呢種傳統的西班牙菜當然難唔到我個同事,仲比咗個視頻食譜參考我參考.終於有一次佢煮完順便帶一啲俾我食,令到我非常感動,唯一係Pulpo a la gallega呢一個名我成日都讀唔到比佢笑.
自此我哋就以食會友,一有機會就約埋一齊去搵好嘢食.我哋的共同愛好就係食海鮮,而佢亦係環保愛好者,早前喺健康海洋節2017 download 咗個餐廳list,而呢個list 將會係我哋嘅這兩個月的飲食指南!(笑)
有好嘢食之餘又可以提高環保意識,何樂而不為.最重要係可以同我這好友同事講飲講食,遠離辦公室政治.


text:
(各位MIRO留意!!!)
MIRROR將於7月首次於紅館舉行演唱會,為咗令MIRO更容易入場支持MIRROR,Fan Club已經預留限量門票並將舉行抽籤認購活動.…
由 MIRROR 發佈於 2022年5月13日 星期五
今日睇到呢個Post 即刻爆粗.有無攪L錯呀?你Mirror 演唱會主辦單位係咪癲L 左呀?無端端攪個官方歌迷會每位年費四百四,個個以為可以有比較大嘅抽飛機會所以狗衝加入成為會員,然後你今日話我知原來作為鏡粉歌迷會會員所謂可以抽籤買飛(係要俾錢唔係送呀攪清楚!)名額只係得2500個,講緊係十場演唱會2500個名額,唔係每場2500個.一個名額可以買到兩張飛, 即係十場演唱會官方歌迷會嘅歌迷只係卑微地獲配給5000張飛.咁你地啲飛去左邊度呢??
首先,之前什麼city the club 特選客戶可以優先定購,由於本人賤過地底泥所以梗係無得參與呢次優先訂購啦,咁好啦,跟住話有渣兜嘅Mox 卡可以優先訂購,咁我又即刻申請碰下運氣啦,預左唔夠啲炒飛友個電腦程式鬥但都叫做參與左,浪費我人生中寶貴嘅四十五分鐘,然後叫你重試重試重試……….
即使呢度買唔到飛都唯有認命,因為我以為官方歌迷會會員抽簽機會應該會大啲嘅,咁我俾四百四十蚊搏一搏都叫可以一試,唔通真係貪你啲迎新禮品咩?點知今日先發現原來歌迷會都只係得五千張飛咁大把,真係一萬字嘅粗口都不足以洩憤.
『紅館呢個表演場設有12,500個座位,其中10,400個為固定座位,另設約2,000個活動座位,可以按舞台設計彈性編排,靈活巧妙地配合不同的舞台設計.』(抄官方資料)我當你一萬個位啦好計啲,因為疫情關係,到七月當你有七成入坐率,即係一場有7000個位,十場係有70000個位,咁你收人幾千萬會費,實際歌迷會人數唔知,但如果保守估計你有七萬個會員的話,你Makerville 齋坐系度收會費都三千幾萬, 咁你手指嚹漏5000張飛出來賣俾會員,即係一場俾會員睇都無,咁請問你地當啲會員係咩?賤過你啲客戶廣告商贊助商啦?!聽講富衛客戶買滿某金額嘅保單都有演唱會飛,我地呢啲課金會員就梗係什麼都不是啦係咪??
我有幸去過日本睇Smap 解散前嘅演唱會,人地啲飛只係俾歌迷會會員抽,唔會有咩贊助商廣告客戶要應酬,所以絕大部分嘅會員係會抽到演唱會飛,而飛上面有嗰個會員嘅姓名,咁樣令到即使有黃牛飛,但始終大部分嘅會員都可以睇到演唱會.唔好講日本,香港Sammi 軒公,佢地都有專屬歌迷會,Sammi 歌迷會係一定會買到演唱會飛,軒公都有一場係專門俾歌迷嘅演唱會啦!!學吓人地吖唔該.如果唔係你攪個官方歌迷會做乜?擺明cap 水啫.十二個鏡仔根本各自有歌迷會組織應援,使咩你makerville 收人錢又分一杯羹?!
依家好多人好嬲就係你地主辦單位究竟放幾多飛出來賣俾公眾??你地自己hold 左幾多飛招呼貴客?你地應該攪清楚一件事,無左啲粉絲你地唔會有咁多贊助商廣告商,唔會有雙位數字嘅廣告增長,你攪清楚你地嘅金主係廣大嘅鏡粉!!無佢地幫襯shiseido payme fendi LV YSL Osim 雅蘭床褥黑人牙膏益生菌可口可樂麥當勞不能盡錄嘅產品,你覺得你地viu 可以轉虧為盈?!姜濤灣係你地makerville 攪出來咩?都係一班姜糖真金白銀攞錢出黎攪嘅生日會!!
唔該攪清楚一點,鏡粉唔係要你送飛俾我地.四百四入會費唔係為左免費要你演唱會飛,你唔使送俾我地,我地只係想真金白銀買到飛入場而唔係買黃牛!! 我聽到啲鏡仔叫大家唔好買黃牛飛我真係覺得難聽過粗口!!你地係無辜嘅,但問題係你地公司逼大家買黃牛飛咯!!!你有誠意嘅不如話俾大家知你啲飛點樣分配吖?睇下我有無怪錯好人咯.
仲有,你要應酬呢啲客戶,你咪搵Mirror 閉門攪個私人派對形式嘅演唱會咯,唔使預啲歌迷吖!你依家名義上去紅館開十場,但如果你hold 嘅飛係多過賣俾街客嘅,咁你開黎做乜??演唱會唔係俾Mirror 粉絲睇,而係滿足你viu TV 客戶啲客戶? 咁就非誠勿擾啦!


text:
(A&M Diary)成年幾無去過日本,好想返鄉下呀!每次返鄉下,除咗睇景點同shopping,最重要就梗係食嘢啦!雖然依家唔可以用眼睛去旅行,但我哋仲可以嚟一場味覺旅行呀!香港嘅日本餐廳選擇好多,但講到味覺旅行,就梗係要同A姐搵間質素高嘅日本餐廳,所以我哋嚟到位於銅鑼灣嘅花宵,豪嘆一次值得分享嘅日本菜!
燒雞泡魚乾
小食就叫咗一份雞泡魚乾,燒過後嘅雞泡魚乾帶有少少焦香,但又唔會太乾,加上廚師落咗少少調味,所以甜甜哋,好開胃.
花宵特上刺身拼盤
刺身拼盤嘅選材真係唔簡單,樣樣都係高質食材,今日廚師就推介咗6款刺身,款款都夠晒新鮮,分別係北海道魷魚,大拖羅,深海池魚,鯖魚,蝦,薄切同厚切原條池魚.魷魚由北海道每日運送,加上依家係魷魚嘅當造期,所以非常鮮甜,爽口彈牙;拖羅超肥美,入口嘅感覺真係不得了,魚脂感豐富,接近入口即熔;原條池魚被分為薄切同厚切,薄切夠精盈通透,魚肉鮮甜,相反厚切就充滿口感,一啲都唔腥.
花宵特上壽司拼盤
壽司嘅選材同樣唔簡單,樣樣都係高質食材,今日廚師就推介咗烏賊馬份海膽,拖羅,火炙左口魚裙邊,青森帆立貝,醬油漬吞拿魚同刺身級別嘅火炙銀雪魚.烏賊爽口彈牙,同面頭軟綿嘅馬份海膽形成強烈對比,口感一流;拖羅壽司同樣超肥美,魚油豐富;至於火炙左口魚邊壽司,紫菜超脆,而左口魚邊帶有焦香,又軟滑,好好味;火炙銀鱈魚壽司絕對係無得輸,魚油豐盈,口感軟滑,好想encore.
松露粒貝
好大隻嘅粒貝呀!雖然係刺身上枱,但就細心加入咗松露,令味道更鮮甜!
原條燒秋刀魚
秋刀魚係日本秋天最時令嘅海產,雖然依家未到最頂峰嘅時候,但呢條秋刀魚已經好肥美!廚師預先起咗骨,所以食嘅時候啖啖肉,肉質油潤.如果唔怕苦嘅,就連埋魚腸一齊食,因為日本人認為呢個先係秋刀魚嘅風味.
七味燒烏賊
新鮮嘅食材真係唔需要太多調味料,好似呢條原條烏賊,燒過之後,只係加上少少七味粉,就已經非常好味鮮甜,夠晒彈牙!


text:
大佬,剪頭髮有乜好講!咪就咁行入去同人講剪髮囉,有乜特別.
無錯,原來其實就係咁簡單.之前睇 FB,啲人話好驚去剪頭髮,因為外國人根本唔明你哋想點剪,佢哋都係用返自己外國呢套嘅剪髮方式,即係有啲類似 QB 嘅髮型一號,二號,剪完頭髮出嚟嘅人真係一式一樣.
其實自己一早都想去剪,但見到咁多 FB 負評,本身都有啲郩底.加埋平時出街又唔係話太唔方便,所以一直拖拖拖.對上一次剪髮已經係一月中嘅事,即係已經兩個多月無剪,平時都係一個月就去剪,保持清爽造型,而家咁鬼長真係幾煩..突然的起心肝去剪髮,都係因為我心愛嘅籃球緣故.事緣 2 星期前打波時已經成日要撥頭髮,打打下又塌晒落嚟,好唔舒服.上星期再打時已經噴多咗定型噴霧,亦用多咗髮泥做固定,但係都係唔太得,搞到好樣衰.就係因為為咗打籃球可以專心啲,我第二日就去咗屋企附近間理髮店 Barbershop.
講樣我留意到嘅事畀大家知.呢度真係好多 Barbershop 㗎,真係總有一間喺左近.我住嘅呢度條街已經有 3,4 間,真係有咁多人日日都要剪髮嘅咩?我都睇過,平均價錢 £14 .我見過最平係 £13,最貴 £18,但大部份都係 £14.我呢間就貴少少,£15.點解我咁多間唔去,去呢間?除咗因為近之外,佢嘅裝潢,髮型師嘅樣貌,又著晒制服,室內又有專 for 兒童嘅髮型椅,加加埋埋一個整體形象都好舒服,所以就揀咗呢間!
第二朝瞓醒真係乜都無理就衝咗去剪.入到去間舖有成三個剪緊,又有一個等緊,當然乖乖坐低排隊等剪啦!十分鐘後好快就到我.理髮師問我想點剪,我就用啲簡單英文同佢講,再加上身體語言,指住側邊兩邊,make it short ,然後拿住一束頭頂頭髮又講,make it thin.當然最後講返句 Thank you 啦.跟住理髮師就話想幾短,我指住個側邊話大約咁上下啦!跟住佢話唔係講呢個,係啲頭髮由頭皮開始計算要留幾長,佢話 number 1 – 4 可以揀.真係唔識喎.然後佢係側邊逐個 number 試畀我睇,最後我揀咗 number 4.成個剪髮過程,理髮師都會間唔中同你講下咁樣 ok 唔 ok?亦會話呢度留長啲,你可以撥返去呢邊幫補下嗰邊 ( 你明我講乜㗎啦!😆) 最後就係畀我睇下後面剪成點.咁就剪完,畀錢走得.
不過理髮師臨尾都有問喺邊度嚟,我話 come from HK .佢即時就講 China ?我話係 HK .之後都講咗輪關於呢個題目嘅嘢,最後我話大部份嚟咗呢度嘅香港人都喜歡人叫我哋做 Hongkonger .佢話佢會記住.然後佢又講少少自己嘢,佢都係唔鐘意自己本身個政府,所以先一家移民嚟咗英國,情況同我哋一樣.
總括成個過程都無乜特別話要用乜嘢字句,都係簡單英文講話想點剪就 ok.呢度比較特別,唔會好似香港咁叫你去洗頭,然後剪髮.一坐低就用一張紙圍住你條頸,然後圍條理髮圍巾就剪.全程都係噴少少水就搞掂,你唔會好似香港咁剪到成臉頭髮碎,又唔會成頸都係,最神奇嘅係,點解咁樣剪完,你撥頭髮都無碎嘅? Oh….. My God!!!!


text:
「興趣」
仲記得好多年前因為自己嘅興趣開始學點樣寫網頁,亦都因為嚟個興趣變成自己嘅職業.二十幾年前嘅網頁真係非常之簡單,無而家咁複雜,亦都冇任何嘅工具可言,所有嘢都係要自己一隻隻字打出嚟!再加上自己鍾意設計,咁就係今日大家所講嘅網頁設計.不過而家仲有無人好似以前咁寫網頁?如果而家叫我寫一個網站應該要從頭學起,因為變化實在太大.
「編寫」
雖然自己唔係讀電腦出身,好多嘢都係自學返嚟,但係如果當日自己無學過寫程式嘅話,今日應該有好多嘢做唔到.而未來好多行業其實都係需要知道點樣寫程式,所以由細學起係一個趨勢.網站係一間公司嘅核心,如果無網站嘅話莫講話客戶無辦法搵到你,就連好多推廣嘅方法都未必用到.與此同時好多數據亦都收集唔到.所以就算唔識寫程式都應該要識寫網站!
「網站」
好多公司仍然忽略自己公司嘅網站,因為今時今日最值錢嘅係數據,如果連自己嘅客戶係邊度搵到你嘅產品或者服務嘅話,咁又點樣可以有效咁推廣呢.而家有好多網上營銷嘅方法都係需要有一個網站先至可以提高推廣嘅經濟效益,奈何香港有好多公司唔會投放資源去營運自己嘅網站.有時最基本嘅嘢先至係最重要,今時今日網頁唔單止係一個資訊嘅平台,而係一個營銷嘅平台!最重要嘅係你鍾意點就點,唔受任何限制!
Also published on Medium.


text:
「開島」
諗咗好耐,究竟好唔好開島呢?因為真係好多嘢做,但係一個二個都玩,最後都係決定開島.最終都係敵不過社交媒體嘅洗版.不過問題係究竟大家會玩幾耐呢?因為我玩遊戲都玩到好盡,一定要玩到冇嘢玩我先至會叫做玩完.所以一啲要長時間上網同浪費時間嘅遊戲我都好少玩.最後就快嚟快去,因為真係無咁多時間.當然希望大家唔好因為淨係疫情先至玩,不過香港就係咁,一係唔玩,一係就一窩蜂咁玩.
「動森」
究竟《動物森友會》玩啲乜?最初真係一個人無無聊聊咁去咗一個島,而你淨係得一個帳幕咁大把.之後就要學點樣收集資源,然後去整唔同嘅工具.基本上不斷重複去釣魚,執生果,捉蝴蝶,等等.當然最終目的就係拎去賣,賺錢同還錢!當你第一日開島嘅時候只係你自己一個玩,不過之後機場開放咗之後就可以去其他地方.見到啲人已經有好多資產,證明真係一玩夜玩,真係好變態!
「創意」
其實遊戲本身最犀利嘅地方就係等大家用自己嘅創意去設計出自己嘅理想居住環境.真係好佩服啲人自己整衫,用好多心機去賺錢買嘢同設計個島.亦都因為創意無限,導致中國要急急咁將隻遊戲下架.不過講真,有時係現實發揮唔到嘅技能,好多時都會係網上出現.因為好多人嘅工作同職業通常都唔係自己最想做嘅嘢,所以好多時遊戲就變咗一個可以俾大家發揮嘅平台!


text:
隨住呢幾年環保意識抬頭,唔單止越嚟越多人食素食,連化妝品牌都跟住鼓吹素保養風潮喎!原來外國早已討論多年,而呢個風氣已經蔓延至亞洲地區〜據小編所知,有唔少嘅彩妝保養品牌都逐漸朝向純素研發產品.現代女性除
4月到啦,又係時候轉季買新衫!6IXTY8IGHT推出限時優惠,精選服飾低至4折,精選睡衣低至5折,指定服飾買兩件仲可以享有額外8折嘅優惠,依家一齊嚟睇下有咩靚衫揀啦! 圖片來源:6IXTY8IGHT
成日覺得唔夠血氣想Keep住暖啲?遇上最低溫嘅嗰幾日,手手腳腳都凍到冇感覺咁濟?有冇諗過種種成因,其實都係日常生活上一啲嘅壞習慣所引起呢?如果唔好好調理身體,嚴重嘅話仲可能會衍生成婦女病!想知可以點調
女仔要煩嘅事情真係有好多,尤其係皮膚唔好但係又要化妝嘅時候遇上浮粉嘅情況就更加勞氣!小編今次就想同大家分享三個實用浮粉補妝技巧,由其秋冬季節,肌膚容易敏感同乾燥,想知有啲咩秘訣碌落去睇吓啦! 圖片來源
行少女路線嘅女生品牌6ixty8ight終於做Mid-Season Sale喇!減價貨品除咗有睡衣同埋運動內衣之外,仲有約會之選碎花連身裙同格仔裙添!依家入定遲吓出街就唔怕冇衫著又冇選擇啦~小編仲發現


text:
學校既視藝科被稱為綜藝坊,功課政策同學校本身一樣自由,同學一個學期內做四份題材不限既作品就可以了,例如畫四幅畫咁.
呢個看似簡單既要求卻變成我地一個挑戰.阿囡畫畫一向有如抽象大師,人地畢加索,佢就不加思索.試過叫佢畫菜,佢畫左一個波然後同我講係菠菜.
好不容易捱過4份畫作,視藝科係聖誕假後要交多一份功課,今次係要同學參觀一個藝術展之後填一張工作紙.
一間好既學校一定有好家長,有好家長一定有高質既Whatsapp group.學校有家長知道呢份功課後,係group度share左一個城大攪既「動物大觀園」展,睇落相當有趣,於是就帶左阿囡去.
去到九龍塘又一城行十五分鐘左右就到達展覽館.一開門已經見到一缸類似蟹既野係門口,以為自己去錯地方.
再定神見到一系列畫卷,每張畫一隻動物.其中一張畫熊既睇落好似成隻狗咁,心諗阿囡原來古代啲人畫畫同你差唔多:
再仔細一睇原來係李時珍整既.下乜呢個人唔係整藥架咩,做乜攪埋動物呀?
正當個腦開始諗我係度睇緊乜野之時,一位姐姐走埋黎講:你睇緊既係李時珍係明朝記錄既動物畫象,李時珍本來係研究藥理,佢發現除左植物,動物都有藥用價值,所以做左呢份記錄.
哦…. 解答左一個疑問.
姐姐繼續解說:你可能覺得某啲動物畫得唔似,個原因係個畫家可能唔係對住隻動物畫,而係聽人既描述而畫.
哦…. 咪住,點解好似比佢讀左心咁既.
姐姐跟住介紹呢個展覽主要分5區,每一區用唔同角度去睇動物.例如呢區「博物百科」係講由古至今人類係點樣紀錄動物,另一區「傳說奇想」就會專講一啲由人類虛構既動物 (e.g. 孫悟空,Hello Kitty, etc) .放眼一望果然見到場館有幾種顏色既地氈,睇黎係用黎分區.
場內有好多digital interaction玩,姐姐解釋係因為負責展覽既教授來自創意媒體學院,所以增加左好多互動元素.展覽內容更加係由幾個學系合作而成,希望真係可以令參觀者用多角度去欣賞同認識人同動物之間既關係.
阿囡好興奮咁週圍跑週圍襟;見佢衝埋去一個好大既地球度,側邊仲有一個好似遊戲機咁既野但我同阿囡都唔識用:
姐姐又再及時出現,解釋只要拎住呢部野對住個地球模型唔同位置 ,就會見到果個位置會出現既動物.
點一下會見到以前啲人點畫佢,再點多下出宜家既相.例如睇下呢隻獅子:
阿囡係呢個裝置玩到不亦樂乎,幾乎全部動物都襟左一次.
趁阿囡掛住玩我捉住呢位好似識讀心既姐姐傾計,初初以為佢係讀心理學,原來佢係讀文化系既學生.佢話呢個跨學系既合作,每個合作學系都有學生黎幫手;佢對展品既認識除左一啲係自己既學科知識,同時都係因為自己有再對展品既內容同背景溫習過一番.
講左成篇,我其實只係講左一區.場館每一區既主題都相當值得參觀而且仲幾多野玩,我仲睇得開心過阿囡.除左有趣既展品同埋佈局,更值得一讚既係「讀心姐姐」一路適時又詳盡既解說,令我地玩之餘真係拎到啲知識返屋企.
係度真心向大家推介呢個展覧,仲有大約三個星期,不妨帶埋小朋友去睇下:
- 展覧:動物大觀園
- 地點:香港九龍達之路香港城市大學劉鳴煒學術樓十八樓
- 開放日期:2019年1月4日至1月20日(呢個已經係特別加長左既時間)
- 開放時間:每日早上十時至晚上七時 (逢星期一休展)
- 網址:https://www.cityu.edu.hk/2018-animal/visitorinfo
咦話時話…阿囡你張工作紙呢?


text:
「10A港姐」麥明詩舊年底淡出娛樂圈,轉行做法律顧問,不過佢嘅生活似乎離唔開娛圈,較早前更傳出同前機師盛勁為拍拖,感情生活備受網民關注.
之前鐘意喺社交平臺曬性感相嘅麥明詩,呢日又再次滿足網民眼球,曬出一張性感泳衣,見到佢嘅「咪咪」相當澎湃!
麥明詩表示話呢張相係之前影落,大批網友大讚佢身材火辣,又有人讚勇字當頭素顏上陣,佢解釋話:「因為真係識游水.」
講到麥明詩,其實佢喺TVB工作期間,拍攝過唔少電視劇,仲係TVB力捧對象,形象正面緋聞又少,唔鐘意夜蒲又聽話乖巧,呢種港姐係TVB高層嘅最愛.
麥明詩除咗拍劇之外,更拍攝過幾部電影,不過都係飾演啲小配角,但係對于一個新人嘅藝人嚟講,佢算係機會多多.
麥明詩其實係一個有計劃野心派嘅人,佢攞咗港姐冠軍驚畀人話係「花瓶」,諗住好好投入沉淀自己演技,不過4年時間過去,觀眾對佢嘅評價仲係一樣,無論點做佢都冇自己嘅代表作.
因此,麥明詩唔想再浪費時間喺演藝事業上,就喺舊年麥明詩放棄做「TVB親生女」轉簽一年一騷綠葉約,轉行做律師顧問.
唔理點樣,都係希望麥明詩喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
29 NOVEMBER 2014(SAT)
MEGA BOX入面嘅IKEA有個地正嘅兒童樂園,小朋友可以入去玩,爸爸媽媽就可以輕鬆咁睇傢俱.
其實依個好玩地方都開左有一大段時間,成日都好想帶小小豬入去玩返轉,不過次次都人山人海冇機會玩到,今日終於係冇預期之下,小小豬可以入去玩個飽啦~
今日係星期六,原先係應該要去上足球班.不過當我地準備出門口時,見個天落起毛毛雨,所以都唔敢帶剛病好嘅小小豬去上堂,就係咁我地就請假一堂,見有時間就改去MEGABOX行一轉食晚餐啦!
食完晚餐行過IKEA嘅兒童樂園,見到人流唔太多,所以就八卦行過去睇吓仲有冇位~
出奇地今日真係冇乜人,當然即刻去拎完張籌先啦~
拎埋張入場表格填~
之後我地行一轉IKEA,就可以入張玩啦!
雖然小小豬都係第一次入去玩,不過之前經過都有係啲窗口位望過入去,所以根本上佢都知道入面有咩玩.所以今次一入去,小小豬當然係直接衝去波波池啦~
見小小豬係入面玩得咁開心,我就同大肥豬繼續行IKEA.行左十五分鐘再返嚟望吓隻懶玩豬.點知唔見左佢,原來小小豬已經改左地頭,行左出去玩佢依期勁鐘意嘅火車呀!
一有車玩佢就變得沈迷了,所以之後啲時間全程都玩火車~
其實除左波波池同火車之外,入面仲有煮飯仔,同有啲珠珠遊戲,所以種類都幾多,男仔女仔都一樣啱呀~
話咁快四十五分鐘就到,小朋友們就可以著鞋仔等家長接啦~
因為到左可以接小朋友時間,大肥豬去左洗手間,我就諗住先去接小小豬先.因為我冇接小朋友回條,就連小小豬係入面不停叫"媽咪...媽咪",負責姐姐都唔俾我接,最後都係要等大肥豬嚟到,出示張回條先可以帶小小豬走啦~
哈哈哈...依樣要讚一讚,認紙唔認人做法真係唔錯,真令人好放心交底小朋友入去玩呀!
依個百厭小小豬係入面玩得不知幾開心,一行出嚟就問我幾時可以再嚟玩,真係俾佢笑C.
可能因為係免費關係,平日我地星期六日嚟睇都話要等四個鐘先可以入去玩,今日我地都算係好好彩,所以都唔敢講定幾時可以再嚟,只可以同小小豬講:等下一次好運日,我地就可以再嚟玩啦!


text:
DSE,AL,CE 各科嘅 Past Paper 對每位 DSE 考生嚟講都係必備之物!但係要 by topic,by year 咁搵齊佢哋就好嘥時間,所以 AfterSchool
幫各位同學整合咗邊到可以搵到 Past Paper 下載 download.另外,我哋仲會送上各科嘅操 Past Paper 心得同埋溫書 Tips!
相信各位有搵開 Past Paper 嘅同學都唔會對呢個網站陌生.佢係小編個人認為 DSE Past Paper 嚟講,最方便同較齊全嘅網站.佢唔單止有歷屆 DSE Past Paper (包括練習卷,樣本試題) 題目 question + 答案 answer,亦有齊每一科嘅分卷(e.g. 中文有齊卷一,二,三,四,英文有齊Paper 1,2,3,4).雖然依家暫時只係更新到 2017 年,但係每一年嘅資源都非常齊全.
另外佢啲 Past Paper 可以直接透過 DSEPP
嘅網站打開,唔需要另外再喺 Google Drive 打開文件,亦唔一定要下載 download 個 file 檔案落電腦.
包含科目:中文 Chinese,英文 English,數學 Maths,數學延伸單元一 M1,數學延伸單元二 M2,通識 LS,生物 Bio,化學 Chem,物理 Physics,中國歷史 Chinese History,歷史 History,經濟 Econ,地理 Geog,企會財 BAFS,資訊及通訊科技 ICT.
語言:中文版 + 英文版 English Version
比起 DSEPP
,喺年份方面嚟講,DSE00
呢個網站嘅 Past Paper 更為齊全.佢包含晒 HKCEE 會考,HKDSE 香港中學文憑試 (2012-2018) 同埋HKALE A-Level 高考嘅試卷,有時仲會有埋坊間嘅 Mock 卷.不過,佢唔一定有齊所有分卷question 同埋答案 marking scheme,同學們亦需要 Click 入佢個 Google Drive download 下載試題.
包含科目:中文 Chin,英文 Eng,數學 Maths,數學延伸單元一 M1,數學延伸單元二 M2,通識Liberal Studies,生物 Biology,化學Chemistry,物理 Phy,中國歷史 Chinese History,歷史 Hist,經濟 Economic,地理 Geography,企會財 BAFS,資訊及通訊科技 ICT,音樂 Music
語言:中文版 + 英文版 English Version
除左 Past Paper 之外,DSE00
仲有其他資源,例如一啲關於各科 cut-off 分數,溫書技巧,JUPAS,大學面試 Interview,選課等等嘅文章,如果大家有興趣可以睇吓.
小卒論壇
比起上面兩個網站嘅資源更為齊全,無論係 CE,DSE,AL,定係 by year,by topic,基本上你想要嘅嘢都可以搵到.不過真係要「搵」!由於佢係一個論壇,入面嘅資源種類繁多 (有 n 個版主,版塊,主題,貼文),網站又只係大概咁幫大家分咗學術區
,大專/大學區
,初中
/高中討論區
,補習專區
同 HKDSE 資源求檔區
等,所以同學可能要花啲時間搵下所需要嘅 Past Paper.
注意!各位要先免費註冊做網站會員,再回覆貼文,然後先可以睇到啲隱藏內容 (即係大家所需要嘅 Past Paper).雖然好似好煩咁,但係小編認為呢個網站非常有用,建議各位同學都去註冊一下!註冊完,真係可以 download 下載到好多試題㗎!
包含科目:所有主要科目
語言:中文版 + 英文版 English Version
想做會考 CE 同高考 AL 嘅試卷,大家可以去圖書館個網 by year 咁搵吓有無所需要嘅 Past Paper,然後親身去公共圖書館借.不過喺呢個數碼化嘅時代,大家亦可以選擇留喺屋企,利用香港公共圖書館多媒體資訊系統
入面嘅「數碼館藏
」.「數碼館藏
」有一個「香港會考及高考試題特藏
」,喺呢個館藏區裡面,圖書館將CE + A-Level 所有科目嘅 Past Paper 都 scan 成電子書(有題目 question + 答案 marking scheme) . 連比較冷門嘅科目,好似德文 German 同倫理及宗教 Ethics and Religious Studies 都有.雖然 e-version 嘅試卷就無去到 80 年代咁遠,但係大家都可以好輕鬆咁喺度搵到年份較近嘅 Past Paper.
包含科目:全部
語言:中文版 + 英文版 English Version
通常比較新嘅 DSE Past Paper 真係非常難搵.如果你點都搵唔到,但係又好想做呢啲 DSE 試題,可以考慮去考評局買各科嘅考試試題專輯.本嘢入面有晒試卷,評卷參考同埋考生表現評論.大家亦可以選擇郵購,上網
或者親身去考評局嘅兩個辦事處買.(其實有好多中學或者老師都會買考試試題專輯,所以同學喺自己畀錢買之前,不妨問下相關科目嘅老師,睇吓有無得借).
包含科目:全部 DSE 科目
語言:中文版 + 英文版 English Version
HKDSE 中文評核模式
根據考評局 2022 年評核大綱
,考評局
將 DSE 中文卷主要分為兩個部分:公開考試(DSE)+ 校本評核(SBA).同學需要迎戰嘅有三份卷(卷四說話卷已被取消),包括:
- 卷一(閱讀能力)佔全科 32%,考試時間為 1 小時 30 分鐘
- 卷二(寫作能力)佔全科 32%,考試時間為 1 小時 30 分鐘
- 卷三(聆聽及綜合能力)佔全科 26%,考試時間約為 1 小時 30 分鐘(實際卷長可能會受試場因素影響)
校本評核(SBA)有閱讀活動(佔全科 10% 的分數)
閱讀活動並唔係每間學校都係一樣嘅,有啲會叫同學寫閱讀紀錄;有啲都會叫同學寫長達 1000 字左右嘅閱讀報告.部分學校都會提供建議書單畀同學~
中文 DSE 溫書攻略
數數手指原來小編同 DSE 相隔都已經有一段時間,但都希望以一個過來人嘅身份同同學分享吓自己當時溫中文嘅心得〜
DSE 中文卷一:閱讀能力
做閱讀理解最重要係分配好時間,尤其卷一多咗範文部分,要喺 1 小時 30 分鐘之內做晒 3 part 確實係會好趕.小編建議同學用 20 分鐘做晒範文部分,剩低嘅時間就根據白話文同文言文嘅分數而分配.
小編強烈建議同學要溫熟範文部份,因為呢 part只要溫熟佢嘅語譯,中心思想,論證手法等等就可以攞到分,呢 30 分絕對值得大家投放時間同心機落去.另外小編都明白唔少同學都會好驚面對範文同文言文,但要消除對文言文嘅恐懼,最緊要係識得克服!小編嗰陣溫文言文係會用一本簿仔記低經常出現嘅古詞嘅意思同同義字,久而久之小編就會認得某幾個「老是常出現」嘅字,從而慢慢睇得明文言文同 get 到佢嘅主旨〜
除咗要溫文言文之外,小編建議同學每個星期都做一份閱讀卷,除咗可以幫你做好時間管理,仲可以幫你了解到考評局嘅評分準則.每做完一份試卷透過對答案,你可以捉到你失分嘅位喺邊同埋考評局畀分嘅原因,每次花呢少少嘅時間就可以幫到你提升你嘅答題技巧同得分.
小編建議同學嘅操卷順序應該係:DSE Past Paper 中文閱讀卷 → CE Past Paper.DSE 卷應該要全部做晒先,因為係考評局嘅官方試題,而 CE Past Paper 小編建議大家可以先做咗 2007-2011 年嗰啲先,因為 2007 年之前嘅 CE 閱讀卷同 DSE 出題模式有啲唔同,所以參考價值相對唔大,同學有多餘時間先再考慮操.
DSE 中文卷二:寫作能力
想當年小編最唔鐘意做嘅卷就係寫作,因為平時冇閱讀嘅習慣令到自己文筆較差,但中六嗰年都堅持每個星期作一篇畀中文老師改,希望喺最短時間改善自己嘅文筆同表達能力.小編建議同學平時除咗睇多啲書,得閒都可能寫吓短文去紀錄低日常生活嘅大小事,相信一段時間後你嘅文筆都會有進步!
喺試卷時間分配上,同學可以用 5 分鐘去畫吓 mind map 可以幫你組織文章結構.如果你想寫敍述文,你就要諗吓文章嘅「起承轉合」同中心思想;想寫議論文嘅話要諗下文章嘅立場,每一段用咩論據同點樣論證.呢個方法可以幫你喺作文嘅時候冇咁易離題.
操卷嘅話,同學除咗 DSE 卷之外,CE 嘅寫作卷都應該操埋,因為佢同 DSE 一樣都有議論文同敍情文嘅文章題型,而考評局 CE 同 DSE 寫作卷 marking scheme 嘅評分準則都差唔多,所以絕對做得過!
DSE 中文卷三:聆聽及綜合能力
小編覺得綜合卷係一份好值得大家多溫習嘅卷,因為比較容易上到高分.小編溫呢份卷係會做晒 Past Paper 同其他免費模擬試卷,會對比自己嘅答案同 5** 作品,睇吓人哋喺作答嘅時候用咩角度切入,點樣用資料去支持自己嘅 point.
雖然 2016 年開始 DSE 中文卷三同卷五合併,但兩份卷本質上都冇太大分別,所以小編都幾建議同學可以做埋 2016 年之前嘅 Past Paper,可以俾自己練多啲綜合同聆聽技巧.
HKDSE English 英文考核要求
- Paper 1 (Reading) Weighting : 20%,考試時間為 1 小時 30 分鐘
- Paper 2 (Writing) Weighting: 28%,考試時間為 2 小時
- Paper 3 (Listening & Integrated Skills) Weighting: 30%,考試時間約為 2 小時(實際卷長可能會受試場因素影響)
- Paper 4 (Speaking): 10%,考試時間約為 20 分鐘
英文卷同中文卷都一樣都有 SBA,日夜校學生需要交 SBA 校本評核,而 SBA 佔全科分數 15%.自修生無須進行 SBA 校本評核,而自修生 SBA 嘅分數係根據你英文科 DSE 考試所得個 level,然後再睇全香港考生同你考相同 level 嘅人嘅 SBA 分數,再作調整之後,就係你 SBA 個分.
而喺 DSE 英文
科入面,卷一閱讀理解,卷二寫作,卷三聆聽及綜合都有分 Part A 同埋 Part B;而卷一閱讀理解同卷三聆聽及綜合嘅 Part B 仲有分 B1 同 B2 部分.記住,同學只需要應考 Part A (必答)同埋選擇作答 Part B1 或者 Part B2.
B1 同 B2 有咩分別呢?相對而言,B1 比 B2 更加簡單,但係答 B1 嘅同學要注意,你就算全卷答啱曬都好,你最高只會攞到 Level 4;相反你答 B2 最高就可以攞到 5**.不過講到尾,同學應該按照自己嘅能力選擇翻合適嘅試卷.
同學係唔需要 B1 同 B2 同時作答,你交卷都淨係交 B1 或者 B2 其中一份㗎咋!同埋英文卷操練都係有方法㗎
!所以同學唔好淨係盲目咁操練,答題改題啊!
溫習 DSE 英文小貼士及操卷攻略
好多同學都唔知點樣溫英文呢一科,同埋唔知應該由邊到落手,令到溫習英文科成為一眾考生好困擾嘅事.想當年小編為咗 DSE English 都下咗唔少苦功,今日就同大家分享吓小編當年係點溫英文啦.
DSE English Paper 1: Reading
小編嗰陣不斷做 Reading Paper,做完 DSE 就會做 CE/AL,甚至係其他出版社嘅 material.千祈唔好做完份試卷求其剔完答案就算呀,記得每次對卷嘅時候除咗對答案之外,仲要睇吓自己失分嘅地方,點解錯,以及自己同考評局嘅標準答案有咩出入,慢慢你就會捉到考評局想你點答㗎啦〜
小編都有一個貼士,可以幫大家喺做 Reading 卷嘅時候更快更準.同學喺正式睇文章之前,首先快速睇一次試題,而大概估到篇文想講啲咩.而喺閱讀文章嘅時候,可以用唔同顏色嘅螢光筆 highlight 一啲專有詞(例如人名,數字,組織名等等)同埋特別難嘅字,因為呢啲字有機會係之後問題嘅答案,到時就唔洗嘥時間喺篇文到搵 answers.
除咗平時操卷,小編建議大家睇多啲英文新聞(SCMP,BBC,The New York Times)同埋課外書,雖然一開始會睇得好慢,但只要持之以恆,慢慢就可以改善閱謮嘅速度同埋語感.
正如上面都有提及,AL 會比 CE 難而且程度同 DSE 相若,而 AL 會比較著重喺 Grammar 同語感,所以題目大多數都會係 summary close 同 MC 題.建議同學可以做咗 DSE Past Paper 先,然後做 2005-2011 年嘅 AL(幫大家加強語感同理解文章嘅能力),有時間(或者能力相對低嘅同學)可以再選擇做 CE Past Paper.
DSE English Paper 2: Writing
小編都試過喺作文嘅時候會格梗塞一啲好難嘅英文字,以為會有豐富詞彙之效,篇文會好靚同埋可以從中加分.的而且確,如果我哋用啱字嘅話,係可以令到篇文嘅質素有所提升.但如果用錯嘅話,會令到考官對文章嘅印象唔好,就好似早幾年好多人都鐘意用“Every cloud has a silver lining”,有機會令到篇文章被扣分,就真係弄巧反拙㗎啦!所以小編建議大家可以整一本vocab book,閱讀嘅時候寫低你唔識嘅英文字佢嘅中英文解釋,part of speech,例句.當你每一日都攞呢本 vocab book 複習嘅時候,你嘅詞彙就會越來越多,亦都會更加清楚呢個字到底係乜場合先啱用.
仲有一個攻略係,想當年小編每個禮拜都會作兩篇文比英文老師或者係補習老師批改,之後佢哋會再同我講返篇文有啲咩可以改善,例如係唔通順嘅句子,用錯 vocab 等等.要留意嘅係學好英文科,由其係 Writing 都唔可以臨急抱佛腳,建議各位同學唔好等到中六先開始瘋狂作文,由中四開始就要 keep 住每個禮拜都作一篇文呢個習慣,相信三年之後會對你有一定嘅幫助.
至於操卷方面,除咗做 DSE Past Paper 之外,同學都可以考慮吓做每年 CE Writing Paper 嘅 Task 2 同 AL Writing Past Paper,CE 嘅 Task 2 要求考生寫 250 字,同 DSE Task 1 要求嘅 250 字以及題型相若,而 AL 四選一題目同 DSE Task 2 嘅考試模式都好相似,所以小編認為同學可以以 CE Task 2 + AL 四選一題目呢個組合操練.
DSE English Paper 3: Listening
小編認為溫習 Listening 最緊要係多聽,睇 Netflix 嘅時候試吓開英文字幕,甚至唔開 subtitle,開頭會聽唔切或者聽唔明,但慢慢你就會跟到佢哋嘅語速以及聽得明唔同嘅 accent.另外亦都建議大家可以去聽英文電台例如 BBC radio,一路聽新聞一路默寫返新聞稿,可以訓練到你 jot notes 嘅速度㗎!
而喺做卷方面,小編建議無論同學揀 B1 定 B2,喺 Data File 搵資料嘅時候都應該用唔同顏色嘅螢光筆間低重點字眼,同埋一啲專有名詞,可以幫你之後做嗰三個 tasks 都可以慳返啲時間.而時間分配方面建議同學應該按照分數比例去分配時間,平均喺 25 分鐘內完成一個 task,如果字數同分數都多嘅話可以用 35 分鐘作答.
同學應該要操練晒 DSE Past Paper 先做 AL 同 CE,CE Part A 嘅難度會較為貼近 DSE Part A 頭三個 tasks,而 AL Part A 因為語速較快同較多資料,難度會比較似 DSE Part A 後幾個 tasks,同學可以由 2006 年做到 2012 年,建議同學做完 CE 再做 AL,程度會慢慢加深.
HKDSE Maths 數學 — 考核要求
必修部分有卷一(長答 LQ)同埋卷二(選擇題 MC):
- 數學卷一 LQ 長答 (考試時間 2 小時 15 分鐘,佔全卷 65%)
- 數學卷二 MC 選擇題(考試時間 1 小時 15 分鐘,佔全卷 35%)
選修部分為兩個單元,每個單元只考一份試卷,同學只可報考其中一個單元:
- 單元一 M1 微積分與統計(考試時間 2 小時 30 分鐘)
- 單元二 M2 代數與微積分(考試時間 2 小時 30 分鐘)
溫習 DSE 數學小貼士及操卷攻略
重要!Maths 數學操卷三部曲
成日聽人話唔好「死讀書」,其實亦都唔可以「死操卷」.雖然大家已經有歷屆 Past Paper 係手,但都唔好咁心急開始操住.眾所周知,DSE 唔單止係一個考知識嘅考試,亦係一個玩考試技巧嘅遊戲.喺操歷屆試題之前,不妨留意一下有咩考試技巧,做下其他練習,熟悉下呢個遊戲先.到操卷嗰一刻,一定會事半功倍.
清 Concept,記數學公式
喺開始操卷之前,首先一定要清曬所有 concept,熟悉所有數學公式.如果喺咩都唔記得嘅情況下操卷,只會浪費咗份試卷 (始終 Past Paper 數量有限,唔好咁浪費啊喂).知道各位同學一直想搵一份最完整嘅數學公式表,所以我地就特登邀請經驗豐富嘅 Gary Sir
幫手整理咗一份按照 DSE Syllabus by topic 咁排好嘅數學Maths formula sheet 公式筆記
.快啲 save 低啦!
DSE Maths 考試 Skills
小編作為一個文科人,當年係靠計數機 program同考試技巧打數學大佬,最後成功送自己入到大學.所以,喺操卷之前記得入好曬啲 program!
DSE 數學操卷攻略
當你部計數機已經入曬啲 program,個腦又裝晒啲數學公式同考試技巧時,就係時候開始準備操卷喇!雖然 AfterSchool
小編好畀心機咁搵埋年代久遠嘅 Maths Past Paper 俾大家參考,但其實真係唔使操晒所有㗎!無論 by topic 定係 by year,操卷都係有技巧!DSE 至少考 6 科,如果科科都要操晒咁多年嘅卷,真係分分鐘暴斃……想有效率咁操卷,就一定要避免操卷常犯嘅錯誤.點樣操卷先有用?快啲睇(DSE Maths)數學Past Paper操卷技巧!
其實考好 DSE 數學科嘅公式好簡單,就係(技巧 + 操卷).AfterSchool
提供啲考試技巧比你,你自己再付出少少努力,相信各位同學到時一定可以打贏數學呢個大 Boss!
根據考評局 2022 年通識科評核大綱,2022 DSE LS 公開考試部份分為卷一(資料回應題)及卷二(延伸回應題),分別佔全科分數 62% 同 38%.
到底 DSE 通識想考你啲咩?
讀通識 LS 你唔一定要通通都識,但就肯定唔可以咩都唔識!講到尾,讀通識都係為咗考通識,所大家第一樣要知嘅野就係「佢到底考你啲咩?」好多同學以為考通識非常輕鬆,完全唔使溫書,淨係行入試場吹水同寫一大堆廢話.No No No!如果你有咁嘅諗法,你依家嘅處境非常危險,因為通識並無你想象中咁簡單.快啲睇《逐一破解通識四大迷思+教你準備通識考試!
》儘早拯救自己嘅生命......
備戰 LS 溫書攻略
溫考試並唔係一朝一夕嘅事,提早開始準備對大家將來 DSE 絕對係有好無壞.唔似其他科咁,通識嘅教科書的確望落無咩嘢可以溫,最多俾大家背吓概念詞 Concept Words.想考好通識又唔知可以點溫?等 AfterSchool
送一篇 Liberal Studies 通識備戰攻略俾
大家,等各位同學了解下通識到底係點溫啦.記住!通識絕對唔係食咗本書就會考得好嘅科目嚟㗎!
DSE 通識考試技巧
但同時,兩者對考生都有一啲共同嘅要求:除咗要熟悉唔同嘅議題 topic,例子 example,概念詞 concept words 之外,大家亦要熟悉各類題型,答題框架,格式,包括資料回應題
同埋延伸回應題
.呢到就有一篇 Issac Sir
整理咗嘅通識 LS題型 + 答題技巧全方位
筆記.份筆記非常有用,因為只有熟悉各類答題框架同格式,你先可以清晰表現出自己嘅「邏輯思維」.另外,對於無寫開文嘅同學嚟講,考試點樣分配時間
絕對係你要知道嘅野!特別係卷一,一開卷就係同時間嘅競賽.時間就係分數!時間控制 Time Management 係非常非常非常重要!
BTW 除咗知道考試要做啲咩之外,大家亦要了解下有啲咩係唔可以做,千祈唔好犯 DSE 通識大忌
啊......
IES 攞高分方法
DSE 通識 LS 除咗計算「公開考試」試卷嘅分數之外,大家亦唔好遺忘咗「校本評核」(即係 IES) 呢個佔全卷 10% 嘅部分啊!10% 雖然睇落唔算多亦唔算少,但係其實分分鐘影響你一至兩個 grade.其實要做一份幫自己升 level 嘅 IES 一啲都唔難,你要做嘅嘢只係 set 一條「好題目」同埋係做嘅過程中保持「細膩」.點先算係「好題目」?所謂嘅「細膩」又係咩嚟?
HKDSE Biology (Bio) — 考核要求
「公開考試」分咗卷一 (必修部分) 同埋卷二 (選修部分):
- 試卷一 Paper 1 (必修部分) (考試時間 2 小時 30 分鐘,佔全科 75%)
- 甲部 Section A:多項選擇題 MC (佔全科 22.5%)
- 乙部 Section B:短題目 short questions,結構式題目 structured questions,論述題 essay question (佔全科 52.5%)
- 試卷二 Paper 2 (選修部分) (考試時間 1 小時,佔全科 25%)
DSE 生物 Bio 攻略筆記
Bio 溫書方法
一個唔識英文嘅人去學英文會學乜嘢先?會學 ABC 先,因為簡單而且係所有英文字嘅基礎.唔學 ABC 基本上就唔使學其他字住.讀 Bio 亦係同樣嘅道理,只有由淺入深咁學,由最基本嘅學起,先可以將唔同嘅 Topic 融會貫通,了解課題與課題之間嘅關聯.想考好 Bio 又唔知點溫?放心,一早有人幫你安排好溫書順序!快啲入嚟睇下 《必學 Bio溫書次序—課題歸類法
》啦!
生物科操卷攻略
上面幫大家搵咗好多屆 Past Paper 翻嚟,但係點樣做先可以發揮佢地最大嘅效用呢?其實操卷都係有方法㗎!好努力但係用錯方法,一切都只會係徒勞無功...... 唔好再浪費寶貴嘅溫書時間啦,入嚟快速睇完《每個讀 Bio 嘅同學都會有嘅四大迷思
》,然後再用正確,有效率嘅方法操卷啦.
Biology 考試技巧
講到 DSE Bio 生物考試,就唔可以唔提好多同學嘅死穴 — 實驗題型.但其實呢啲「變幻莫測」嘅題目都只係換湯不換藥,淨係得個樣嚇你.只要溫書嘅時候,放多少少時間去搞清楚實驗基本嘅concept,definition,再分析每題 Past Paper 背後出題嘅目的,就可以輕鬆應付到佢地.想再知多啲點樣 K.O. 呢類型嘅題目就要睇《BIO實驗題型—三大溫習方法
》啦.
HKDSE Chemistry 化學 — 考核要求
「公開考試」有分試卷一 (必修部分) 同埋試卷二 (選修部分):
- 卷一 Paper 1 (必修 Compulsory)(考試時間 2 小時 30 分鐘,佔全卷 75%)
- 甲部 Section A: 多項選擇題 MC (佔全卷 22.5%)
- 乙部 Section B: 短題目 short questions,結構體 structured questions,論述題 essay questions (佔全卷 52.5%)
- 卷二 Paper 2 (選修 Elective) (考試時間 1 小時,佔全卷 25%)
DSE 化學 Chemistry 小貼士 Tips
Chem 溫書技巧:背書,清 Concept,然後再操卷
如果你成日諗:「明明我已經好比心機咁做卷,點解啲成績都無咩大進步?」咁就可能係你未背熟啲書,或者未搞清啲 concept 啦.Molecule 分子, Ion 離子,原子 Atom
你識分未啊?稀釋 (Dilution) 嘅概念
你又搞清楚未啊?想考好化學 Chemistry,就先要打一個好嘅基礎.雖然化學屬於理科,但係要背嘅嘢一啲都唔少,所以奉勸各位千祈唔好臨考試前一兩個月先走去背書,最好一路學一路背 (因為越早背就越熟).對於 Chem 呢科嚟講,equation 公式,chemical reaction 化學反應,ion 離子嘅顏色,又或者structure 結構等等,就好似支撐住你 DSE 成績嘅重要根基,無背好基本上就等於無分.
建議大家可以順住個 syllabus 咁去背書,由基礎開始,背背定義,清清 concept,循序漸進,腳踏實地咁打好基礎.另外亦可以 follow 我地instagram 嘅化學 Chem 學術台@dse.chemistry
,我地會不時分享 DSE Chem 必背嘅送分題,快啲 follow 啦!
操卷攻略
喺做 DSE/CE/AL Past Paper 之前,不妨先做下坊間嘅 Mock Paper,又或者做多幾次學校以前嘅工作紙/測驗/考試卷,之後分析下自己邊啲 topic 特別弱,再集中溫佢地,甚至 by topic 咁操卷.喺確保自己所有野都 ready 嘅時候,先開始操歷屆 Past Paper.
同其他科一樣,考化學 Chem DSE 都要注意時間控制.例如喺做 Paper 1 Section A MC 部分嘅時候,就會有好多同學唔小心用多咗時間.所以操卷嘅時候,不妨養成一個 set time limit 嘅習慣,規定自己一定要喺某個時間裡面完成幾多條題 (e.g. 50 秒要做到 1 題 MC),幫自己建立一個良好嘅時間觀念,到時正式考 DSE 嘅時候就自然唔會咁慌張.
HKDSE Physics 物理 — 考核要求
「公開考試」分咗卷一 (必修部分) 同埋卷二 (選修部分):
- 試卷一 Paper 1 (必修部分 Compulsory) (考試時間 2 小時 30 分鐘,佔全科 75%)
- 甲部 Section A:多項選擇題 MC (佔全科 26.25%)乙部 Section B:短題目 short questions,結構式題目 structured questions,論述題 essay question (佔全科 48.75%)
- 試卷二 Paper 2 (選修部分 Elective) (考試時間1小時,佔全科 25%)
DSE 物理 Physics 小貼士 Tips
Physics 溫書流程 Study Flow
其實溫物理 Physics 無咩嘢捷徑,溫書流程大概就係以下咁:
溫書 → 做練習 (e.g. 測驗卷,考試卷,Mock 卷) → 操 Past Paper
計埋會考 CE 同 A-Level 嘅試卷,雖然好似望落有好多 Past Paper 咁款,但其實對大家最有幫助嘅係 DSE 嗰堆.所以小編會建議大家先溫書 train 好自己個腦,喺確保你理解所有 formula 公式嘅運用之後,再由 Physics 書裡面嘅例題,學校工作紙/測驗卷/考試卷,CE Past Paper 開始做起 (有能力嘅可以做埋 A-Level),最後先做 DSE 試卷,以發揮佢地最大嘅效用.
物理 Phy 溫書攻略
淨做 Past Paper 但係唔研究自己嘅弱點係無用嘅.因為到最後,通常大家都會做 Past Paper 做到識背曬啲答案咁濟.所以喺操卷嘅過程入面,大家要仔細研究自己嘅錯處.小編建議各位同學可以用手機影低成日錯嘅題目,當整一份電子筆記咁,得閒無聊嘅時候攞出黎望兩眼.望得多就會自然容易記得,考試嘅時候都會比較注意.另外,大家亦可以 follow 我地 instagram 物理 Physics 學術台 @dse.phy
,我地唔單止會不時post 一啲關於 DSE 物理考試 syllabus 嘅小貼士,仲有一個 Physics 問題收集區,隨時幫各位解答關於 DSE Physics 嘅難題.
HKDSE Economics 經濟 — 考核要求
「公開考試」分咗卷一同卷二:
卷一 Paper 1:必修部分 Compulsory
- 考試時間 1 小時,佔全科 30%
- 多項選擇題 MC
卷二 Paper 2:必修部分 Compulsory + 選修部分 Elective
- 甲部 Section A:必修部分 (佔全科 30%) (短題目 Short Questions)
- 乙部 Section B:必修部分 (佔全科 40%) (結構 structured / 文章式 essay-type / 資料回應 data response)
Economics 經濟溫書考試技巧
溫書攻略筆記
想考好 DSE Econ 最最最重要係熟悉所有 concept.所謂「熟悉」,唔單止要你知道佢嘅存在或者知佢會喺邊一課出現,仲要你可以好清楚咁分辨到唔同 concept 之間嘅分別.係操歷屆 Past Paper 之前,不妨利用學校/坊間嘅 mock 卷,練習卷黎溫吓書先,透過答短題目,畫圖,做 MC 去了解自己嘅弱點,之後再 by topic 或者按題型咁操練自己嘅弱點.另外,喺做完卷對 marking scheme 嘅時候,記得留意有乜「得分位」同埋「失分位」啊!
DSE Econ 考試技巧
HKDSE BAFS 企業,會計與財務概論 — 考核要求
卷一 Paper 1 (必修部分 Compulsory) (考試時間 1 小時 15 分鐘,佔全科 40%)
- 甲部 Section A:多項選擇題 MC (60 分)
- 乙部 Section B:短題目 short questions (30 分)
試卷二 Paper 2 (選修部分 Elective) (考試時間 2 小時 15 分鐘,佔全科 60%)
考生只可選擇應考以下其中一項
- 二甲 2A: 會計單元 Accounting module
- 二乙 2B: 商業管理單元 Business management module
BAFS 溫書考試攻略
不停背書,清 concept
溫習 BAFS 要由背書做起!建議各位將 Paper 1 可以背嘅嘢一字不漏咁食晒落肚,之後操卷嘅時候亦要將不停重複嘅 marking scheme 吞埋落肚.不過奉勸各位唔好臨考試前一兩個月先走黎背書,因為咁只係兩個字 ——「嘥氣」.背書呢家嘢越早越好(最好一邊學一邊背啦),因為喺背書嘅過程中,大家可以順便幫自己清埋啲 concept,確保自己真係理解各個課題嘅概念.雖然背書好麻煩,但係只要肯背,DSE 分數就有一定嘅保證.喺呢度送大家一份 by topic 整理好嘅 BAFS Accounting 筆記
俾大家,希望可以幫各位同學輕鬆一眼望晒唔同 topic 嘅重點啦!
操 BAFS Past Paper 技巧
考 DSE,操練歷屆試卷就一定走唔甩.其實只要做得多 Past Paper (CE+DSE+AL),你就會發現出題嗰個人真係又懶又無創意,出嚟出去都係嗰幾個 pattern.所以喺操完卷對答案嘅時候,唔好淨係睇自己錯咗啲乜,亦要順便留意吓不停重複嘅 marking scheme 同埋題型.搵到出題嘅 pattern 你基本上就已經贏咗一半.
HKDSE 歷史 Hist — 考核要求
卷一 Paper 1 (佔全科 60%,考試時間 1 小時 45 分鐘):
- 歷史資料題 (會有不同形式嘅歷史資料,包括文獻,統計數據,地圖,漫畫及照片)
- 有 4 題歷史資料題,考生只需選答任何三題
卷二 Paper 2 (佔全科 40%,考試時間 1 小時 30 分鐘)
- 有 7 題論述題,考生只需回答其中兩題
- 主題甲(三) 2 同埋主題乙(四) 3b 只會喺卷二出題
Hist 歷史溫書考試攻略
溫書小貼士 Tips
雖然好多同學都好唔鍾意背書,但係講到讀歷史,背書(特別係背年份)就係一個好重要嘅部分.因為無論係卷一 Paper 1 定係卷二 Paper 2 嘅題目,都好鍾意將問題背景 set 喺某一段時期.如果唔係講嗰段時間,無論你寫得幾好,考官都係唔會比分你㗎!
另外各位同學喺溫書嘅時候,可以嘗試將課文內容分成唔同地區咁嚟溫,咁樣對睇題目會好有幫助,例如歐洲,亞洲,美國咁.用分類法去溫書,可以幫你喺考試嘅時候,一望到條題目就好快諗翻起相關嘅論點,留多啲時間俾自己寫文.
同其他科目一樣,想考個好成績嘅話,最重要當然係要做多啲 Past Paper 啦.做多啲歷史 Past Paper,盡量令自己習慣 DSE 嘅考試模式,咁樣對 set 一個好嘅作答框架會有幫助㗎!
考試技巧
同每份卷一樣,做歷史卷嘅時間控制 time management 非常重要.喺操卷或者考試之前最好分定每 part 要用嘅時間,咁樣時間就會控制得好啲.
以下係小編當年考歷史時嘅做法,大家可以參考吓:考卷一資料題嘅時候,每一分就要分配 2.5 分鐘落去,如果超時得太多就會好易做唔切.卷二論述題時,要盡量分配相同嘅時間比個兩條題目,避免太側重其中一方.
另外,做資料題嘅時候,大家要睇住個分數嚟決定寫幾多個 point.記住!即使係 3 分題都要寫兩個 point 呀!另外亦都要注意清楚題目字眼,特別係地區或者國家,例如歐洲唔包美國,而超級大國只係指蘇聯同美國咁.
HKDSE 資訊及通訊科技 ICT — 考核要求
「公開考試」分為卷一 Paper 1 同 卷二 Paper 2:
卷一 Paper 1 必修部分 Compulsory (佔全「公開考試部分」 70%,考試時間 2 小時)
- 甲部 Section A:多項選擇題 MC (佔卷一 40%)
- 乙部 Section B:結構式試題 structured questions (佔卷一 60%)
- 全部試題都需要作答
卷二 Paper 2 選修部分 Elective (佔全「公開考試部分」 30%,考試時間 1 小時 30 分鐘)
- 選修以下其中一項
- 2 (A) 數據庫 Databases
- 2 (B) 數據通訊及建網 Data Communications and Networking
- 2 (C) 多媒體製作及網站建構 Multimedia Production and Web Site Development
- 2 (D) 軟件開發 Software Development
- 有4題試題,考生只需選答3題
ICT 溫書考試攻略
溫書策略
喺 ICT 入面,MC 算係最容易升 grade 嘅 section.你只要細心留意 MC 卷,就會發現其實佢每年嘅考核內容都差唔多,所以大家要熟悉 MC 嘅出題趨勢.小編建議同學可以每星期都做一份 DSE ICT Past Paper 嘅 MC 卷,因為大約做咗 5 份之後,你就會發現其實年年都差唔多.如果操完都係覺得唔夠高分,大家可以喺對答案嘅時候順便分析以下自己邊睇 topic 比較弱,然後 by topic 咁操卷.
Section B :因為考評局經常將唔同課題嘅問題 mix 喺同一個大題,所以會比較難去跟 topic 去操你比較弱嘅課題.另外,考試時間都比較長,每次操 section B 都要溫好書先,唔好嘥咗啲時間同埋令自己有挫敗感.每次操完之後都要檢查一下自己嘅答案,中唔中考評局嘅 marking scheme.雖然有唔少人都話可以接受嘅答案好廣,唔係全部都有寫喺 marking scheme 裡面,但係無人知到時 marker 諗乜架嘛.所以最好就 play safe,認識吓考評局要嘅答案,盡量唔好失去分數.小編認識唔少電腦好叻嘅人,但係就係唔識點寫考評局要嘅答案,所以最後都考得唔理想.
考試技巧
按照分數比例,小編建議同學 MC 可以預留大約 45 分鐘,SQ 就 75 分鐘.操卷時一定要記得掌握節奏同睇時間,上到戰場就更有效咁分配時間啦.記得操卷除咗係 test下自己對於科目嘅認識外,仲係一個令自己習慣考試節奏嘅重要經驗.記得一定要識掌握節奏,背好內容同考評局要嘅答題模式同風格.
HKDSE Geography 地理 — 考核要求
卷一 Paper 1 (佔全科 75%,考試時間 2 小時 30 分鐘):
- 甲部Part A:MC 多項選擇題 24%
- 乙部Part B:Fieldwork-based 實地考察為本問題及數據/技能為本/結構式問題 39%
- 丙部Part C:Short Essay 短文章式問題 12%
卷二 Paper 2 (佔全科 25%,考試時間 1 小時 30 分鐘)
- 丁部Part D:Data 數據/ Skill-based 技能為本/ Structured 結構式問題 15%
- 戊部Part E:Short Essay 短文章式問題 10%
地理溫書考試攻略
考地理 DSE 其實並唔需要熟讀所有嘅Topic,所以大家喺溫書嘅時候,可以放棄 1-2 個自己無咩信心嘅 Topic,然後專攻其他內容.以下有地理 MC,DBQ 同埋 Essay 嘅考試溫書攻略,希望可以幫到大家啦!
地理 MC 多項選擇題攻略
MC 嚟講最重要就係時間管理 time management.知唔知道點解好多同學做地理卷嘅時候,成日都無時間覆卷,甚至根本完成唔到份卷?答案就係因為花咗太多時間去地圖閱讀 map reading 嗰度!其實 map reading 嘅 MC 題目真係唔值得大家投資咁多考試時間入去.大家最好就 set 定一個 time limit 比自己,萬一喺限時之內完成唔到,就撞住啲答案先,之後有時間再翻轉頭慢慢研究.除咗 map reading 之外,大家亦要留意考評局好鍾意出嘅 MC「陰濕」位.平時操卷嘅時候,各位同學要特別留意自己喺啲咩位成日「被人陰到」,然後 mark 低記住.考試嘅時候要非常仔細咁睇題目,千祈唔好白白送分比考評局啊!另外,喺新制之下,MC 嘅題目數量雖然少咗一半,但係所佔比重依然一樣.即係話,每一條 MC 都佔全科 1%!所以大家記得花多啲時間操練 MC 卷啊!
DBQ 攻略
歷屆地理考試 DBQ 嘅答案嚟嚟去去都係咁,所以比起背教科書,其實背 marking scheme 可能更加有用.大家只要做得多 Past Paper, 都應該會發現一啲經常「翻炒」嘅題目或者答案.喺溫書嘅時候,不妨按 topic,按題目咁整理歷屆試題嘅 marking scheme,然後背晒佢.假設你背咗 6 個 points,但係考試嘅時候,就算條題目只係佔 4 分,你都應該要大包圍咁將背咗 + 啱用嘅嘢寫晒落去,以確保自己唔會漏 points.因為有機會要寫好多字,所以無論如何,答 DBQ 嘅時候都記得要寫!快!啲!
Essay 短文章攻略
好多人覺得 Essay 只不過係吹水題,答咩完全係臨場發揮.不過,其實 Essay 題都係有得準備㗎!每一個課題 topic 都有屬於自己嘅幾個答題框架 (e.g. 大氣圈,水圈,岩石圈,生物圈).喺答題嘅時候,大家可以跟住個框架放翻適當嘅答案入去.咁樣篇文唔單止望落結構嚴謹,而且可以避免漏 point 嘅問題.另外,大家溫書嘅時候要習慣幫每個 point 諗定 1-2 個例子,方便到時考試嘅時候可以好快咁寫到出黎.
HKDSE Chinese History 中國歷史 — 考核要求
試卷一 (佔全科 70%,考試時間 2 小時 15 分鐘):
- 第一部分分別於甲部及乙部各有 1 題,考生只需選答 1 題,佔 20 分
- 第二部分分別於甲部及乙部各有 3 題,考生可從 6 題中自由選答 2 題,佔 50 分
試卷二 Paper 2 (佔全科 30%,考試時間 1 小時 20 分鐘):
- 設 6 單元,每單元各設 3 題,學生從所選的 1 個單元中選答 2 題,共答 2 題完卷,佔 50 分
中史溫書考試攻略
溫書策略
雖然中史 DSE 考試出名範圍廣,內容長,但係奉勸各位同學千祈唔好 tip 題目 tip 得太窄,甚至放棄唔溫習部分內容.因為近年考評局卷一必答題都傾向以跨單元嘅形式出,甚至出好多冷門 topic 同題目.為咗避免失去全題嘅分數,同學喺溫書嘅時候,就算時間幾緊迫都好,至少都要將唔係主力溫習嘅範圍睇 2-3次,等自己對相關內容有印象.如果唔好彩遇到啲無咩點溫過嘅必答題,都可以靠少少嘅印象,題目資料同答題技巧拯救自己.建議大家溫書嘅時候唔好溫得咁專,可以考慮以板塊為一個溫習單元,跨時代咁溫習.
至於卷二呢啲真真正正考史實嘅題目,大家就真係要好俾心機咁背書啦!
考試技巧
卷一必答題其實比較資料主導,考核各位同學嘅演繹能力.想考好必答題,比起背書,其實操練 Past Paper + 練好答題技巧更加重要.另外,其實呢部分只要求考生中 points,中字眼,所以大家並唔需要非常詳細咁寫答案,盡量以短答嘅方式答題.雖然考評局嘅建議答題時間喺 55 分,但其實 45 分鐘應該已經足夠.大家作答嘅時候亦要注意自己嘅答題方向,千祈唔好偏離資料啊!
選答題方面,除咗要求大家中 point 之外,評卷員畀分嘅時候仲會考慮埋答案嘅「詳細程度」.不過,比起寫得非常詳細但係唔齊 point,寫齊 point 而無咁詳細嘅得分會比較高.所以各位同學除咗要留意字速同寫詳細啲之外,亦要注意時間控制,唔好過分投資啲時間去某一個論點度!
卷二方面,中史嘅考生只需要揀 1 個單元,然後回答入面嘅其中 2 條題目.建議大家最好就全面咁溫熟自己會揀嘅嗰個單元,到應考嗰陣有多一個選擇嘅機會,而唔係被逼作答某2條題目.
HKDSE Chinese Literature 中國文學 — 考核要求
「公開考試」部分咗「卷一 (文學創作)」同埋 「卷二 (文學賞析)」兩份卷:
- 卷一 (文學創作,佔全科 34%,考試時間 2 小時):
- 共有兩條題目,考生只需要二揀一作文一篇,文白不拘,字數不限
- 卷二 (文學賞析,佔全科 66%,考試時間 2 小時):
- 共設四題,考生只需要四揀二
中國文學溫書考試攻略
卷一攻略
卷一文學創作雖然都係考作文,但評分標準同中文科嘅作文有啲分別.相對於中文寫作卷,文學創作唔單止要求各位扣題,想要攞高分,大家更加要用字精準同識得表達情感.所以考試嘅時候,各位同學可以根據自己嘅體會同感受去揀題目.喺用字表達方面,雖然好多同學都會事先背定一啲靚嘅文句,希望考試嘅時候可以用到,但大家應該避免抄襲.
文學創作嘅題目字數較短,限制較少,同學可以發揮嘅空間都比較大,但大家需要留意題目字眼,避免離題.以「過關了」為例,雖然「過關」呢個詞語可以從好多方面入手,但係「了」呢個字眼就限制咗「過關」呢件事發生嘅時間.另外,大家亦都應該避免書寫太過空泛嘅內容,要加入唔同嘅例子去形象化所描述嘅事物.
時間控制方面,建議各位喺一開始嘅時候要花大約 10-15 分鐘去寫大綱.因為文學創作嘅發揮空間較大,好多時候同學寫寫下主線情節會突然分咗心去寫其他枝節位,令成篇文變得好亂.寫大綱唔單止可以幫大家整理好故事嘅主線情節,仲可以避免大家出現太貪心嘅情況,浪費時間寫咗好多多餘嘅嘢.
卷二攻略
卷二通常都係要求大家將屬於同類型文體嘅指定篇章同課外篇章進行比較.所以大家係溫習嘅時候可以按文體溫書,並將內容大意,人物性格分類整理,方便喺考試嘅時候應用.呢幾年 DSE 中國文學考試所出嘅題目越問越仔細,所以同學更加應該熟讀文章,以確保自己攞到一定嘅分數.另外,大家有時間不妨睇多啲其他文學作品,咁樣唔單止可以幫助提升自己嘅閱讀理解能力,更可以累積詞庫,對卷一文學創作都有好大嘅幫助㗎!
考試嗰陣,大家喺閱讀課外篇章嘅同時,亦要時刻留意文章嘅寫作手法同埋主題思想.喺睇題目嘅時候,仲要留意題目字眼,了解題目要求嘅引文同闡述方向,避免離題失分.
HKDSE Music 音樂 — 考核要求
必考部分:
卷一 (聆聽) (公開筆試):
- 甲部:西方古典音樂 (考試時間 75 分鐘)
- 乙部:中國器樂,粵劇音樂,本地及西方流行音樂 (考試時間 75 分鐘.甲部及乙部共佔全科 50%)
卷三(創作 I):校外評核—作品集 (佔全科 25%)
選考部分 (選一卷) (佔全科 25%):
卷四甲 (專題研習):校本評核 (專題報告)
卷四乙 (演奏 II):校本評核 (實習考試) 或 其他認可資格 (約30分鐘)
卷四丙 (創作 II):校本評核 (作品集) 或 其他認可資格


text:
連續幾日長假講少少輕鬆的話題.
話說 今年呢一個 復活節長假期, 係連續第二年復活節,全香港都冇得去旅行困在香港的日子. 而且今年再搭埋清明節, 連續五日假期. 畀著係以前疫症未發生之前, 早就走了半個香港去旅行.
但係而家大家都困在香港超過一年, 而且疫情開始受到控制, 一定個個人都要外出 .不如大家集思廣益, 諗諗嚟緊呢五日點樣過呢? 究竟香港境內的娛樂設施 能唔能夠承載700多萬多人呢??
( 宗教活動唔計)
我諗到以下每一個選項 都各有問題...
1行山: 一定逼過旺角
2游水: 啱啱開返應該好多人, 應該針都插唔入, 而且都仲係有啲驚衛生問題.
3郊野公園 ,農莊: 同第一點
4海洋公園迪士尼: 相信有年三十晚行花市嘅感覺.
5酒店staycation: 不少酒店呢幾日都有加價, 聽講不少酒店都book爆. 如果諗住係去 悠閒渡假下, 可能會發覺事與願違. 分分鐘朝早酒店食早餐都要等位.
6食餐好: 我想去嗰間扒房復活節早就已經滿曬. 同埋五日你食得幾多餐.
7離島: 你下晝五點鐘搭到船出嚟你話我知...
8睇戲: 好多戲院執曬 同埋真係冇好戲睇
9宅在家: 可以喺屋企睇下netflix 玩下音樂睇下書. 不過困在家一年有多 有乜可能仲忍得下去..
比返工的日子更困擾.
唔知大家有咩睇法呢


text:
interview
想轉business field
_
我本來係三大讀social work,依㗎升year4但發現自己唔係咁鍾意,想explore多d business方面既機會,見到business好多選擇,覺得無從入手🙈
有無建議可以由無咁technical既工作試起?我暑假要返placement所以暑假唔得閒返intern,但黎緊regular sem可以抽到時間返2日既part time
(覺得自己個人比較有創意,好鍾意諗d奇怪既idea)
麻煩曬大家🙏🙏
編輯於2021年06月06日
Anthony@OnMyGrad
高手高手高高手
Hey Heloo!!
首先當然要再重申兩個唔係迷思嘅「迷思」,就係所謂嘅busienss field其實泛指任何commercial entity嘅positions / programmes,估計呢點你係好清楚所以你先有呢個問題同埋你有心去嘗試,呢個好appreciate👍🏻二,就係其實依家好多好多嘅工係唔care你咩major,所以可以俾番個信心你先;成績同CV咩經歷都有啲先係最重要👍🏻
回歸你嘅問題,其實唔肯定placement係咪degree requirement果啲,如果唔係其實絕對建議你做吓衰仔早啲quit留番個summer出嚟,因為得番last一個summer一定要越多commercial field (big names esp)越好,咩行業都會有幫助.其實依家仲有好多大嘢請緊intern,隨時冷手執個熱煎堆🔥
其次,再落一步就係有關你想做啲比較可以發揮到創意同諗下橋嘅工.聽落好闊,同埋junior位都無乜咁多機會;以我諗到嘅可能係digital marketing,digital product,growth等等嘅職能可能可以explore吓;再唔係就去啲corporate culture比較young同open嘅公司,大企業嘅可能係HKBN,FWD,Microsoft,又或者新創/科企類Lalamove,Gogovan,foodpanda等比較active咁會請intern / graduates,可以多留意.
編輯於2021年05月30日
Jeffrey
大家都明year 3 intern 決定grad job
不如諗下defer or 讀master 俾多年自己?
讀social work你都應該做過internship
其實都唔算白紙一張
如果可以defer,不如計劃下呢個暑假開始做啲marketing/ research assistant 嘅intern, 叉咗隻腳落去business 先
year 4 sem1/2讀少啲credit 搵份3 日嘅part time intern,
又或者試下報下semester placement? full time 做野?
其實如果有多一年時間 對你自己黎講都輕鬆啲,又或者讀個business master 打好business 基礎又得
有心唔怕遲Ching 😉
編輯於2021年05月31日


text:
(DSE 2022)善用時間溫書嘅三個小秘密
DSE將近,讀書係最有效嘅攞分方法.每個人都有唔同自己嘅最有效讀書方法,有好多人鍾意去補習,有啲人鍾意自己操卷,亦都有人鍾意就咁讀書,抄筆記!但係要令到讀書,溫書更有效嘅原則之一就係要管理好時間嘅分配.咁咩叫做管理好時間嘅分配呢?咁就等小編分享下點樣成為管理時間大師喇. 訂立時間表同賦與目標 講到管理時間,大概都會諗到整 time schedule,但係其實咁樣係唔夠嫁.最重要係你要賦與你嗰time schedule目標.目標夠唔夠清晰,決定你訂立計劃嘅速度.如果目標清晰,咁做決定嘅速度亦會變快,並且每個決定都會係朝著目標而做.如果每一個行動都有唔同嘅目標,達成目標嘅時間會變長,當達成嘅時間趕唔上訂立嘅時間,時間表就已經冇咗佢嘅意義.當每個行動都是往同一個目標邁進一步,自然更容易達成有價值的目標. 將收益最大化 如果今日你有1個鐘頭30分鐘嚟溫書,你會揀補習定自己做卷呢? 補習嘅話當然會包埋等上堂,交通等等嘅時間.你覺得1個半鐘頭後,你獲取嘅收益邊個會更高呢?管理時間最重要嘅原則之一 à 收益最大化.簡單黎講就係收益同機會成本嘅比較.比自己衡量下,如果覺得自己補習賺到嘅嘢係比溫書多嘅話


text:
安條克一世 (科馬基尼)
安條克一世(希臘語:o Avtίoxoς Θeός Aίkaιoς Eπιφavής Φιλopwuaίoς Φιλέλλnv, 約前86年—前38年),係科馬基尼王國(位於現今土耳其東南部)最出名嘅一個國王(前70年-前38年在位).
家庭同世系[編輯]
就目前所知,安條克一世係科馬基尼王國米特里達梯一世同勞廸絲七世(Laodice VII)唯一嘅兒子,因此佢同時擁有帕提亞同希臘血統.佢父親米特里達梯係前國王薩姆斯二世個仔.根據內姆魯特達格陵墓嘅銘文碎片,考古學家發現米特里達梯嘅祖先就係波斯國王大流士一世嘅子孫.
安條克嘅母親勞迪絲係來自塞琉西帝國嘅一個敘利亞嘅希臘裔公主.勞廸絲嘅父親係敍利亞希臘國王安條克八世,母親特里菲娜(Tryphaena)係希臘托勒密王朝公主及後來嘅敘利亞王后.安條克因此係第一個希臘敍利亞國王塞琉古一世同埃及第一位希臘法老王托勒密一世嘅後裔.佢呢兩位祖先都係古希臘馬其頓國王亞歷山大大帝嘅將領.安條克嘅父母其實係兩王國和平結盟下所締成嘅婚姻,佢父親亦因此深受希臘文化薰陶.前70年米特里達梯死後,安條克繼位成為科馬基尼國王.
同羅馬人嘅關係[編輯]
當羅馬共和國以外交手腕吞併安那托利亞領土嘅時候,安條克仍然能夠保持科馬基尼獨立.安條克第一次出現喺古文獻係當羅馬將軍Lucullus喺前69年進軍大亞美尼亞國王提格蘭大帝嘅時候.
當龐培將軍喺前64年成功入侵敘利亞嗰陣,安條克同龐培講和,重同龐培結成聯盟.前51年當西塞羅(Quintus Tullius Cicero)做奇里乞亞總督時,安條克提供畀西塞羅有關帕提亞人動向的情報.喺凱撒同龐培打內戰嗰陣時,安條克提供軍隊畀龐培.
前38年,羅馬馬克·安東尼嘅將領巴蘇喺征服帕提亞之後,想向安條克宣戰,因為佢兩個都貪科馬基尼的寶藏和財富.正當兩人要宣報圍攻科馬基尼同佢個首都撒摩撒他(Samosata)之時,安條克又同佢兩個講和.
內姆魯特達格[編輯]
安條克最出名係佢喺內姆魯特達格(意即內姆魯特山)嘅宗教聖殿.佢做國王嘅時候,為自己創立咗王室膜拜儀式作為佢死後嘅禮拜.佢受到激發同希臘式嘅瑣羅亞斯德教創立自己嘅膜拜儀式.佢留下大量希臘銘文,揭示咗好多佢宗教上嘅觀點同埋解釋佢點解咁做.佢喺其中一篇銘文中講,佢將陵墓豎立喺又高又神聖嘅地方,因為佢要遠離凡人而且應該接近天上眾神,而且同天神平排.佢要佢條屍永遠世保存.佢崇拜嘅神融合咗希臘同波斯嘅神祗,有些神祗係人格化咗嘅太陽,月亮同行星.神像受波斯同希臘影響,衣服,頭飾同龐大外形係受咗波斯影響,而塑像就受咗希臘影響,神祗具有希臘特色同風格.
安條克佢實行一種現今失傳嘅占星學,奠下曆法改革嘅基礎.佢將以月球運行為基礎嘅「科馬基尼年」連結到古埃及曆法中嘅「天狗周期」(Sothic Cycle).可見安條克即使唔係「漢密斯神智學」(Hermeticism)嘅始創人亦都係一個專家.
安條克式嘅漢密斯神智學長埋地下,佢個墓穴用宗教慶典活動嘅格局建築.安條克每個月都有兩個慶典:每月八號慶祝佢生日同每月十六號慶祝佢嘅加冕.他會撥出經費贊助這些活動.
佢嘅祭師們着住傳統嘅波斯袍,同埋用金冠裝飾肖像作為對祖先嘅崇拜.班祭師會喺祭壇上放置香,香草同祭品.當有卓越嘅人物逝世嗰陣,所有市民同駐守嘅軍人都會被邀参加表揚佢嘅宴會.喺筵席上唔可以悲傷,祭師立令要啲人盡情吃喝,享受.喺喱一日歡慶中啲人可以喝酒,席上亦有酒水供應.安條克首創喺宴會中由女樂師演奏.喺1883年被德國考古學家發現之前,安條克嘅陵墓一直被人遺忘咗幾個世紀咁耐.
根據所發現嘅銘文,安條克似乎係一個寬宏大量嘅人.喺王國另一城市Arsameia發現皇宮嘅遺跡,該皇宮叫做Eski Vale或者舊城堡.喺Arsameia,安條克遺留下大批記載住佢嘅治理大綱同如何優化該城市嘅希臘銘文.
仔女[編輯]
安條克嘅老婆唔知係邊個,不過佢有三個仔女.一個仔米特里達梯二世喺前38年安條克死後繼承王位;另一個仔安條克二世喺前29年被羅馬皇帝奧古斯都下令處死;有個女(唔知乜名)嫁咗畀帕提亞國王奧羅德二世.


text:
(Asso升U嘅你入嚟!)Asso升U驚比人睇低一線?
好多人考完DSE但因為成績唔理想,升讀唔到大學就要讀副學士課程,再銜接返大學學士課程.依家每年都有好多讀Asso嘅同學仔入返U,但係有好多人都驚唔適應大學嘅生活,甚至驚比其他人睇低一線.小編就以過來人嘅身分同大家講講究竟Asso升U會唔會比人睇低一線!
1.Asso升U嘅你絕對唔比人差!
有啲人會話我哋呢啲讀Asso入U嘅人比唔上啲jupas入U嘅同學,但係我想講嘅係asso升得返上U嘅同學仔都係非常努力讀書,chur GPA chur得好辛苦先入到U,所以你一定唔會比其他人差.當然Asso同學仔會驚都唔係冇原因嘅,可能係因為asso嗰時成副心機都擺係讀書,無join過啲咩活動,所以入到U唔太知點樣去join吓活動或者join soc,同時又驚兼顧唔到學業或者比其他人歧視.
2.有好多唔同方法入U嘅人
其實入U唔係淨係分jupas同non-jupas,仲有人係經IB,其他國家嚟嘅留學生,甚至有啲係trans U嘅同學仔,真係咩學生都有,而且唔存在啲咩階級觀念,咩「經jupas升U嘅人就高人一等」或者「Asso升U嘅人會比人歧視」嘅概念根本係毫無根據.係大學入面真係冇咩人會問你咩途徑入U,反而問得最多就係「你讀邊科」,所以唔洗驚會比人排斥㗎!
3.唔好比你自己嘅諗法局限
唔好比「Asso升U驚比人睇低一線」呢個諗法局限咗自己,咁辛苦先升返U,唔係唔享受吓U Life啊嘛!你想去住hall,上莊,入U team咩都好,想就去做!唔需要睇人眼色,只要你可以兼顧到,冇人會阻止你㗎!大學就係一個可以比你自由地選擇嘅地方,只要你有興趣,你就去嘗試啦!
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
香港會唔會發生大地震❓
🤔唔知大家小學嘅時候有無聽老師講過香港係唔會發生地震,但點解琴晚會感覺到持續幾秒嘅震動呢?
💬要解答呢個問題,先要了解地震成因.🌍世界上大部分嘅強烈地震都發生喺地殼板塊邊緣,其中著名嘅環太平洋地震帶係位於歐亞以及太平洋板塊嘅邊界,貫穿日本,台灣以及菲律賓.香港係位於歐亞板塊之內,而非板塊邊緣,距離呢條活躍地震帶好遠,所以發生大地震嘅機會係好微嘅.
💭咁點解今次我地會感覺到地震呢?其實係因為琴晚2時29分中國東南部近岸發生咗一次強度屬於黎克特制4.1級嘅地震,雖然震央距離香港大約92公里,但我哋都會感覺到輕微震動.📈根據初步分析,香港嘅地震烈度為修訂麥加利地震烈度第四級.而呢一次亦唔係首次有香港市民感到地震,香港天文台自1979年來,曾錄得85次有感地震.
地震可以用震級及烈度去形容.震級(Magnitude)所指嘅係地震發出嘅能量,現時國際所使用嘅震級——黎克特制(Richter Scale),係由儀器量度嘅,每次嘅地震只有一個震級,而震級係無上限嘅,每一級震級之間所釋出嘅能量相差32倍.直到目前為止,最強烈嘅地震係發生喺1960年5月22日嘅智利🇨🇱大地震,震級高達9.5級.而烈度所指嘅係地面受地震影響嘅破壞程度,主要係同震央距離,震源深度以及地質結構有關,通常越近震央,烈度就越大.現時國際所時用嘅地震烈度為修定麥加利地震烈度(Modified Mercalli Scale).由於烈度係由破壞程度以及市民報告所制定嘅,就算同一個地震但唔同地方量度,烈度都會之間唔同,但都係介乎於I至VII級.
今次香港嘅地震烈為第IV級.對番表,IV度即係室內外嘅人都會感覺到,同埋開始有飾物搖晃;去到V度先會令瞓緊嘅人嚇醒😱.所以,如果琴晚瞓到完全唔知有地震🛌,其實唔係因為太遲鈍,而係震度唔算強.
#STEM
#Science
#Technology
#Engineering
#Mathematics


text:
真系有人歡喜」有人憂丫,前兩日謝賢噉對爺孫戀啱啱宣布.13年情斷分手,呢兩日又一對相差40歲爺孫戀畀爆領證,女方系《深宮計》入面嘅小配角,家庭普通就曾擲八千萬買豪宅.
女方何艷娟啱26歲,系2014年港姐選拔嘅季軍,一直喺娛樂圈茄喱啡,通常演啲細宮女丫,女史丫之類嘅,喺《天命》里演嘅妃嬪算最高咖位.
收入唔高,家都一般,就成日畀拍到同阿媽一齊行奢侈品店買chanel,而且車接車送,郁喐手就掉咗八千萬買豪宅,畀人差啲以為而家娛樂圈嘅演宮女都可以做發達戶喇.
大概真系女人事業不如嫁得好?
呢排幾年港姐嘅水分都好大,幾乎成咗“丑女選拔賽”,雖然而家成咗全民投票制,但系都系跛佬度擝個高,講真,呢個何艷娟唔算大美女,如果唔系,都唔會喺娛樂圈一直茄喱啡唔畀重視.
2014年嘅香港小姐選拔賽,何艷娟得港姐季軍,即管咁,“港姐”嘅名號一早今時唔同往日,季軍又好,冠軍也罷,想要出名一早咪當年嘅環境.不過,2016年仲一直茄喱啡細宮女竟然畀發現花八千萬買咗豪宅,消息傳嚟不免畀人頗為驚訝,佢邊嚟嘅錢?
原來系港姐前三啱啱出爐嘅時候,幾位佳麗一齊參加“博彩活動”,畀63歲富商吳志誠一眼相中,直接就帶返屋企得喇女朋友,從此開始陪吳志誠出席各種活動.
吳志誠系賭王何鴻燊嘅左右臂膀,喺賭界都系一方大佬,仲分有澳博股份,身價上億,睇啱咗啱出道冇咩名氣嘅何艷娟后出手闊綽,都幾乎冇廢咩心機就追到手嘞.
兩個人喺埋一齊三年,最近,畀人發現26歲何艷娟已經修成咗正果成咗吳家后,同66歲吳志誠領證喇.
真系人比人氣死人.
同樣系爺孫戀,coco跟住謝賢嗰陣先十九歲,而當時謝賢已經快70,傾咗13年拍拖雖然都買咗啲嘢,但系并冇報道過送豪車豪宅,可唔可以帶住同朋友食飯謝賢都覺著好畀coco架嘞.
散咗謝賢重媒體同親戚面前大嘔苦水,仲跑去前妻噉話自己寂寞,佢都唔諗嚇,coco而家都就32歲,十幾年嘅大好年華畀咗佢就換咗幾件衫幾包,結婚證都唔畀.
而謝賢呢,下面有仔有花閨女重有兩個孫仔,唔結婚只拍拖,話畀coco喺佢百年后另嫁,絕口唔提分點身家畀人哋,呢種差49歲爺孫戀仲想吉手套白狼,可唔可以維持得13年已經可以講系真愛喇.
喺各種美女襯大佬嘅故事入面,何艷娟可以講系最成功的一個
Like MisshkNews Facebook!不出门也能知天下事~


text:
我覺得好似著左一層保護衣係身既感覺!
油笠笠我真係好驚,但係滋潤,我又好鍾意!平時唔搽 Body Lotion 又覺得乾唔舒服,但係搽完又會覺得有一層皮膚吸收唔到既油留左係皮膚表面.
用左 加密乳衣 唔會再係咁,而會係皮膚吸收完好有彈性同水份,無晒 D 乾紋,皮膚唔會有一層油膩感留低,會好清爽!係清爽,唔係乾爽!Keep 好耐,同時間會感覺皮膚表面係有一層好薄好薄既 Layer 保護住皮膚,唔會一吹就乾,一搲就爆擦.介紹番👉🏻 Pitanium 加密乳衣🧥如果係鍾意豬油膏既就無計,但係如果一路渴求緊一支又清爽,又夠底層滋潤,又夠保護,又想皮膚明顯有得著同改善既話,嘿嘿!呢支好可能係 Best Choice!因為無論係使用感,成份 同埋 Delivery System,佢都幾反傳統😂 (因為我真係好想要一支用係身體又好認真既 Skincare😠)
Hello!Remind 下先,傳統 Body Lotion,好平!但係大大支,一係好快乾,一係好笠,用左又好似好過無用,有時用完又會痕痕地,可能係因為敏感或者封住左毛孔,點解硬係搵唔到支又會皮膚好又鍾意用既先?
係因為好大個身呀😂塊面咁細,個身咁大,份量要多,好多時都係"質"度打Discount,仲有一樣野,Body Lotion 基本上都係以封閉式油脂既概念封住皮膚表面唔比水份流走,但係厚油會唔吸收好痴,而且會Block 毛孔生粒粒!所以係唔可以用 Body Lotion 黎搽面🤭!
Pitanium 加密乳衣,密度似鳳凰精華,營養似微軟面霜,運作似 Troiareuke 既 Laser cream,功能似媽媽肚入面既胎水,用黎提供營養生長,強化同埋保護,佢無色無味無添加,用完清爽舒服到完全無突兀既黏笠感!唔單止一般暗啞同缺水皮膚要用,脆弱易敏感,甚至乎一乾就起痕起粒粒既,Keep 住用!轉季用,夏天冬天幾時都 Keep 住用,會有好明顯改善😎
佢英文名叫 "Like A Baby",當你係 BB 咁錫,胎水既概念即係咁👉🏻用番本身皮膚有既元素做主要導入元素(例如:Amino Acid,Ceramide) 做到皮膚零排斥主動吸收,再以小份子滲透入皮膚底層做修復同滋養,再以天然既脂質將細胞同埋角質層之間既空隙黏緊,將成個皮膚既自身鎖水層大大強化!唔再係傳統既封閉油脂,而係將身體皮膚一路滋養同強化去一個強壯既狀態!之後細心摸,皮膚會有一層薄到唔覺,但係保護性好強既薄薄 Moist Layer 保護住皮膚!非常長效,非常舒服,咁先係一支好既 Skincare,BB 皮膚應該要咁樣呵護!
我一路都冇叫過 加密乳衣 做 Body Lotion,因為佢真係唔似,油性唔高,而且好 Fine,Texture 接近精華狀而唔係 Cream 狀,連推開後吸收既速度都好接近,而呢一種 Texture 好吸收過傳統 Cream 狀好多好多,就係因為我睇到皮膚水份既分別,手既乾紋,腳既蛇皮,甚至係腳踭龜裂都攪得掂,皮膚滑得黎,有彈性!呢個就係厚油做唔到,深層滋潤同自身鎖水先做得到既效果,講多次,Keep 住用,好多皮膚問題都會走!
因為取材前設係天然而且身體自身元素,做到野之餘同時又好 Mild 好安全,無人造色素同人造香料,無乙醇,無礦物油,無石油活性劑同埋 Parabens,唔止做到吸收,仲做得到完全唔刺激!十萬個放心去修復身體皮膚❤


text:
每晚價格
根據4則評價
服務和便利設施
媒體和娛樂
一般
廚房
餐飲
無障礙程度和適合度
浴室
基本
泳池和水療
洗衣房
停車和交通
戶外
客房
工作空間
當地體驗
健康及安全
健身中心
威基基杰特豪華私人住宅渡假酒店 - 檀香山的位置在威基基的223 Saratoga Road,距離檀香山市中心4.2公里. Fort DeRussy是距離威基基杰特豪華私人住宅渡假酒店 - 檀香山最近的地標.
威基基杰特豪華私人住宅渡假酒店 - 檀香山的入住時間為16:00,退房時間則為11:00.
威基基杰特豪華私人住宅渡假酒店 - 檀香山有提供免費Wi-Fi.
威基基杰特豪華私人住宅渡假酒店 - 檀香山距離檀香山國際機場10.8公里. 威基基杰特豪華私人住宅渡假酒店 - 檀香山距離卡帕里 Kalaeloa24.8公里.
威基基杰特豪華私人住宅渡假酒店 - 檀香山歡迎住客攜帶寵物入住.
威基基杰特豪華私人住宅渡假酒店 - 檀香山有附設泳池.
KAYAK會在網上搜尋檀香山威基基杰特豪華私人住宅渡假酒店 - 檀香山所有空房的優惠,並進行比較以幫你找出超值的住宿.不同的旅遊網站會在不同的時間推出威基基杰特豪華私人住宅渡假酒店 - 檀香山客房的折扣或優惠,KAYAK 會為你收集眾多旅遊網站的價格.這代表你肯定能找到物超所值的威基基杰特豪華私人住宅渡假酒店 - 檀香山優惠.


text:
今日會講我如何解決panic attack ,都可以講係一篇感謝文嘅.其實當受到panic attack 影響嘅時候就是死神敲門嘅時候,嗰種痛苦你試過都唔想再試,又唔知幾時佢會嚟搵你.就係已經有陰影,仲要面對嘅時候就會抓狂,好似唔識游泳嘅人跌咗落海亂咁掙扎,見嘢就想抓住為求活過嚟.我嘅抓狂方法就係向有機會同我傾計嘅朋友試下續個搵,有時都等唔到訊息要直接打俾對方,要求即時通話.係公司就無辦法,不過係公司就算panic attack 都唔會發生咩事嘅,因為係痛苦到想跳樓都去唔到,只有好痛苦咁繼續手部工作,所以解決方法都要捱到放工先可以實行.
可是我係一個會為人想嘅人,會想「依家晚飯時間,會阻到人喎」,「佢近期工作好似好忙喎」,所以多時發覺可以搵嘅對象唔多…………好耐以前係我病情最嚴重嘅時候,就係男閨蜜陪我渡過,日日放工回家就望實部電腦等佢msn上線,然後震爆佢,隨住時代變遷科技進步由msn 講到WhatsApp ,真係好感謝都好佩服佢可以包容到我海量嘅負能量.唔好以為我地係友達以上戀人未滿嘅關係,佢已經結咗婚啦,係佢有女朋友(現任老婆)嘅時候,我都開始努力習慣無咗佢陪我成日傾計嘅生活.我嘅人生無乜親人,可以算係親人得返我老豆,能夠撐到今日都係靠朋友.所以一直以嚟,發覺對方值得成為朋友,我都會努力去付出真心,「好友就係自選親人」所以對待我嘅好友就好似對親人咁,會感恩,唔計較得失,佢地感受到嘅又願意同我互動嘅,無論發生咩事都會好好維繫,而且保護我重視嘅朋友.所以少咗個男閨蜜可以搵,仲有幾個好友可以俾我求救.
「我需要傾計」,「近來我唔係好掂」,當我對朋友咁講佢地就知咩事,有啲甚至會即時約我出嚟.記得有個好友見到我求救訊息,佢就約我第二日去佢屋企,仲買定我鍾意嘅雪糕等我.當晚我講我嘅情況,遇到咩事嘅時候,佢之後喊晒,因為佢覺得如果我一直咁落去,我個人生就係咁苦落去,而且人生嘅嘢話完就完隨時係突然一個意外就完結.其實佢有啲說話係令我痛苦,可以講係「殺人的正能量」,佢要我面對一啲事,將事情推到最壞打算,會發現沒什麼大不了,仲有一句「你自己都唔努力就無人可以幫到你」.嗱,佢係啱嘅但放係抑鬱症嘅我就唔係好work ,道理還道理,但心理上我能承受嘅已經超過我負荷,咁你嘅道理放係我身上咪即係加多幾舊大石加重我負擔,迫我去死.但is fine ,我唔會去責備佢,都理解佢,佢個心係想我好,佢係真心對我,佢付出真心地關心唔係hea我.佢生命時間願意放係我身上喎,我仲想點呀?佢唔明嘅嘢咪有機會慢慢俾佢明白囉~更何況佢本來無責任去明白嘅,但我每次有事搵佢都願同我傾訴喎.感恩先係我真正需要做嘅嘢啦,仲走去鬧佢講正能量迫死我,除非想迫走一個關心自己嘅人啦,咁我就鬧爆佢啦~對我嚟講,有人關心自己就係捱過panic attack 嘅動力啦,無咗關心真係生存唔到.
不過,世界唔係圍住你轉嘅,有時黑起上嚟,你有你panic attack ,佢地有佢地生活忙碌,唔通我病發就大晒咩~哩個時候最好方法係困自己係屋企,同那種感覺共處,會久唔久望住個窗然後想「我住咁高,一跳就得」,不斷咁掙扎,哩啲我無去同朋友講,我怕講咗佢地會驚,會變得小心處理我,我唔想自私.係at17嘅Ellen 墮樓新聞瘋狂洗板嘅時候,我就想「幾時會到我?」.然後我明白到一個為人著想或要面子嘅情緒病患者係比較高危,唔想打搞人所以自己一個鬱悶住去同死神博鬥,輸咗人生就咁玩完.但我嘅好友呀,請求你見到唔好驚訝,都唔好怕咗我而疏離我.我會懂得恐懼嘅時候求救,更會知道你地有時間就會去關心我,我知道你地係會關心我就好夠,相信我會撐到,要知道我是好努力的.男閨蜜講過「你都唔係堅強,扮咩堅強啫」,然後我答「除咗堅強,我仲可以做咩?」我都係努力想活著,而且我都知道目前生命意義係咩,打得哩個系列,就知道我好清楚自己活著目的啦~
P.S:其實想了解多啲情緒病及情緒困擾,依家有好多機構嘅網絡都會有講解,而且說書人哩個POST 仲教你點關心情緒困擾人士.
P.P.S:情緒病患者呀,希望我嘅自白都能夠俾到你地知世上有人同你一樣,用好多方法面對.如果身邊搵唔到人傾訴,試下上網搵,有好多PAGE ,有好多機構都願意成為你嘅聆聽者,都有不少GROUP 係可以俾你地互相安慰,有啲嘢跟同路人講,始終容易被明白的.只要能夠捱過最差嘅時候,之後你係會擁有更多更好的,你地值得擁有更好的,唔好輕易放棄.


text:
《我地繼續生存,仲有咩可以做先?》
最近半澤直樹既續集熱播,我見到好多網上既評論.其中講到大結局好多人都話非常之好睇同埋熱血沸騰.老實講我就無追開,亦都本著劇透死全家既精神,唔特別談及劇情.不過據聞繼續飾演半澤老婆既上戶彩,係劇中其中一句引起不少迴響:
『只要繼續生存落去,就總有啲野可以做既.』
呢句話當然係絕對正確,亦都果然引起唔少人既共鳴,尤其是今年真係實在太多壞消息.我完全相信咁樣既對白甚至經過編組人員配合返成個全球大環境既精心設計而成(日本太多表現出黎既野既然非常優秀,自然都經過精心計算).我自己過往從事唔少文字上既創作,當然亦明白係一個故事主線不斷描畫人性黑暗同勾心鬥角既高張力劇本入面,突然之間有一個非常顧家,千依百順,幾時都企起老公身邊(甚至背後)既賢內助,甚至係上戶彩咁既美女做嬌妻,係不可或缺既元素.
尤其是老公上完戰場返黎無論飲左幾多流彈受左幾多挫折同冤屈之後,都仲可以聽到支持鼓勵既說話,感覺係可以有幾正.做出黎既成個畫面亦一定非常溫馨同治癒.
但創作還創作,現實還現實.其實我地都依家活係今時今日既香港,亦都開始明白,有時只係下巴輕輕講幾句極度 Positive 既野,係一撚啲用都無,甚至對於本身情緒低落(甚至有情緒病)既身邊人只會適得其反.再舉例落去,呢啲句子我地由細聽到大『聽日一定會好天架』/『肯堅持落去就一定會成功架啦』/『唔好唔開心啦,唔好諗就會唔記得』等等.我當然明白生存落去,就總有野可以做,我呢個系列,亦都絕對唔係要鼓吹大家自尋短見.我只係想指出,生存落去,就有野可以做同時,繼續無能為力既事情,一樣咁多.問題係我地點樣係呢個狹縫到搵到自己既自在點,呢個先係關鍵.
(一定又會有人屌我話:你做咩又係度放負,唔好咩都搞到咁絕望得唔得呀.但QB講架(好似係):絕望同希望等價並存,呢個唔係先係現實嗎?LOL)
半澤直樹非常好睇,係因為故事超現實,本身已經有唔少觀察者指出呢一點.大家都知道真相係係日本呢個階級統治咁牢不可破既社會,以下犯上係絕對不容許.上一篇已經講到日本人講究跟隨大眾既共識然後將呢樣野變成不可逆既大潮流,所有既其他倒逆思想都要被迫磨平自己然後順勢,否則一定會被整個團體排斥.好似半澤咁既情節甚至連政治權貴都俾佢接近一人之力推倒,我自己唔係熟悉日本政經既專家,唔敢講無,但相信係絕無僅有.而現實半澤既下場,應該一定會非常仆街.
另一句金句所謂既『_倍奉還』,亦都係自己不願對現實低頭再做一粒可以俾人用完即棄既齒輪既強大吶喊.但偏偏,日本文化最講求逆來順受,而且好似一出世已經受人好多照顧,要不斷做好多野去『報恩』.第一課就係要講幾時都要服從管理層,無論上司做錯,都係下屬問題.而且日本人成日都要求無論受左幾多苦,都要有感恩之心,要時刻都做到外皮果浸非常之樂觀,咩野都唔會Say no,永遠都無托手踭,甚至要不斷鞠躬,多謝前多謝後.香港人去日本受到呢種照顧,自然覺得天堂一般既享受,幾乎要將日本當為自己既後花園.之但係,絕大部份香港人都無理到/唔想理果種付出背後既抑壓同陰暗面.
而其實香港人依家普遍最怕聽到既,就係呢種成日正能量既『感恩撚』,又或者係『我地以前都係咁樣捱架啦,你地呻咩苦』呢種廢老語氣,其實根深蒂固不單止係日本,甚至係南韓以至整個亞洲.原來打完飛機之後,賢者時間完左,我地又返番黎現實.結果半澤二都做完喇,激勵完又會進入番自身既虛空,兜兜轉轉又返到正題:我地繼續生存,仲有咩可以做先?
我將會嘗試引進一個重要概念,呢個同之後點樣去看待世事可能會有啲啟發.如果你地有咩想發表或者想我講,歡迎留言話俾我聽.下一集再見.
留名睇系列之零
https://www.facebook.com/ellan.ou.9/posts/2719535291483103


text:
生活在我城
點解上天要畀產後抑鬱我
我咁鍾意問上天問題,我當然有問點解要畀我有產後抑鬱啦,咪睇我而家笑笑口咁講,我問嗰時個狀態係好似馬景濤咁仰天長嘯「點解~~~」,咁上天又真係有比到答案我喎~
我嘅產後抑鬱,係由躁鬱開始.我嘅核爆級憤怒,係將之前嘅生活方式來一次大摧毀,然後重新建立最適合自己同寶寶嘅生活環境.我之前有幾咁唔顧自己感受,有幾多嘢忍住唔出聲,去就住老公同其他人,怕其他人唔愛自己,今次焗住大核爆之後,就無得再忍再委屈.之前懶委屈驚人哋唔鍾意自己,咁爆一爆之後,且~原來佢哋唔會走㗎,爆完之後關係仲好咗,老公識關心返多啲自己.
我之前忍得咁辛苦,躁鬱就將之前儲埋嗰啲能量一嘢爆返出嚟.爆乾淨之後又點呢?開始depress... 個人無表情,食嘢無味,個頭好似有嘢罩住自己,即使老公捉住我隻手話好愛我都感受唔到.好,點解!!!
抑鬱嘅經歷,係畀我抑鬱完之後更識得珍惜有感覺嘅美好,等我抑鬱完出返嚟唔好再返番去以前嘅模式.以前嘅模式係抑壓自己真正所想所需,抑鬱就係「你咁鍾意抑壓自己感受,就比你感受下抑壓到盡係點啦」,就係好似喪屍咁,笑又笑唔出,又無乜感覺,又無啦啦唔知點解想喊.
我哋每個人嘅生命係有目的而來,當我哋活出自己就會好開心,上天都會幫你.但活唔出我哋嘅目的,去錯路徑就自然會出問題.我哋忍受住一啲嘢就係違反自己本來應該順應嘅道路,就會唔開心囉.另外,有過創傷又無面對嘅,都係忍住咗一啲嘢,咁生命能量又係會受阻塞.
好喇,講完點解要抑鬱,下次講我點好返.
「點解要我產後抑鬱~~~~~」


text:
唔知有冇人好怕係Office多謝人,因為覺得多此一舉.大家收得人工做嘢,幫下手就係份內事.費事講多錯多,結果無係過Office講聲多謝.
但其實一句多謝可以係一個好大嘅鼓勵,你的態度都會影響他人的態度.人地無收到你句多謝,可能自此唔願意同其他人講多謝.
| 點解唔講?
其實唔講Thank you嘅原因大多數都係怕人誤會.可能同左其中一個同事講,但又冇同另外一個同事講,驚令到其他人唔高興.或者本身關係唔係好close,突然爆一句Thank you,驚其他人會諗:自己係咪另有企圖.腦部大戰完一輪後都係決定唔講啦.
仲有一個原因係關於對老細講多謝,其他人會覺得你擦鞋.辦公室世界非常之複雜,本來只係表達感謝嘅一句,可能其他人冇講,而自己講咗就俾人排斥.只係簡單一句thank you,因為對象係老細,就等於擦鞋博上位.費事無事獻殷勤,最後都選擇沉默.
但明明係一個鼓勵,感激嘅說話,點解要背後諗咁多.其實不論對上司定係同事只要講得恰到好處,就冇問題!
| 對上司-要具體
先假設每一個向上司講多謝嘅人都係好誠懇,唔係諗住博上位去講.咁點樣講先可以撇除擦鞋嘅嫌疑呢?關鍵在於有冇具體地講清楚點解要多謝.
例如:
你比客鬧你提出嘅方案唔夠好,唔適合,上司就幫手講好說話,讚你其他地方做得好,幫你打好同客嘅關係,順利做到生意.你對以上嘅行為非常之感激,覺得上司真係是有心栽培自己,所以想多謝上司.
呢個時候千祈唔好長篇大論,用幾句解釋事件,再加一句多謝就足夠.唔需要買禮物,唔需要做過多嘅嘢,越簡短越好.具體俾老細知你好感激佢對你嘅好,點到即止就唔怕人地嘅閒言閒語!
| 對同事-要個人化
同同事講多謝,不外乎都係想同佢打好關係.上面都講到大家會覺得一齊為公司做嘢都係份內事,多謝其實唔講多謝都得.但有冇諗過,你應該具體針對特定事件講多謝.
例如:
其中一個同事用自己嘅人脈,幫你氹番掂個客,等你唔會得失個客.
你要多謝嘅位唔係佢令公司唔會失去呢一單生意,而係關於你自己.佢嘅行為令你唔會俾人鬧.你要講到呢件事佢唔係必須要做,但都願意幫手真係幫咗自己好多.同上面一樣唔一定需要禮物,簡單一句WhatsApp message或者一張memo紙去講多謝,其實都deliver到個message.
人越大越吝嗇去講任何一句說話,試吓簡單啲去睇每一個同事所講嘅多謝,可能冇你想像中咁多心機.


text:
本來逢星期二都要去 Louisa 屋企教 Arthur,但係 Arthur 噚晚打電話俾我,話佢今日唔得閒上堂,所以今日就無端端變咗 dayoff 喇!
噚晚臨瞓前原本諗住今日反正無嘢做,不如解凍定啲材料今日整蛋糕,但係我都好有自知之明,好清楚自己會懶得就懶,尤其天氣咁凍,到最後都係會唔願郁,所以都係無將材料解凍,費事解完凍後唔整又放番上冰格.果然,今日真係無整啦!仲一瞓就瞓到差唔多成點鐘先起身,真係好耐都無試過咁瞓法喇!完全體現到 Motonako A. 所講,瞓到自然醒果種爽法!
我不嬲都好懶落街,唔駛出去教的話,盡可能都唔會出街,所以好習慣一日買定幾日嘅餸,但係因為無諗過今日會唔駛出街兼要喺屋企煮嘢食,所以之前買餸就無預備到今日,咁就唯有食屋企存貨喇!
晏晝好簡單,食兩塊麵包,仲杯咖啡就算喇!
睇吓我幾懶,焗番熱個麵包就當一餐,連咖啡機都懶用,
即沖三合一攪掂.
呢個麵包來頭不少,喺台灣坐飛機返嚟 o架!係 Louisa 個姨甥買返嚟嘅,
叫做「天下第一包」喎!Louisa 叫我自己切啲拎走,
咁我就唔客氣咁切咗一角.
用錫紙包住焗番熱嚟食,真係唔錯喎,皮脆肉軟.最特別係啲餡,
有合桃同乾果,如果無估錯的話,啲乾果應該係圓肉嚟 o架,
真係未試過,下次整包包時都試吓用圓肉先!
至於夜晚果餐,當然又係屋企有乜就食乜啦!所以材料都好簡單:risotto,乾菌,蒜頭,乾蔥頭,煙肉同香腸就攪掂!
好簡單嘅一個小食,香腸煙肉卷,無論點茄汁定係芥末蛋黃醬,
都一樣咁好食.
仲有簡化版嘅雜菌 risotto,蒜茸同乾蔥茸起鑊炒香姬松茸同牛肝菌,
又無用白酒,又無落雞湯,淨係用咗浸菇水,加啲雞粉,
鹽,香料同黑椒粉調味就算數.
食完飯,整個蘋果做飯後果,咁就完成咗全日嘅飲食,我係咪好懶呢! 不過咁,懶還懶,兩餐都總算係健康過出街食快餐或煮即食麵啦,係咪?
懶咗一日,瞓醒後就要迎接每星期最討厭嘅一日,就係星期三嘅清潔日,咁多種家務之中,我最憎就係做清潔 o架喇,洗碗都一樣咁憎!! 依家諗番起上嚟,以前媽咪真係好叻,正確啲嚟講,應該係話佢好捱得,因為以前我都無乜點幫佢做清潔,淨係做埋哂啲好 "輕 can" 嘅嘢,老豆都只係一年一度嘅大清洗,媽咪佢一個人攪掂哂全屋,又拖地,又抹地方又抹窗,依家自己同老豆 share 各做一半,我都覺得好辛苦,唔怪得之以前媽咪有時唔開心或激氣時,真係會乜都鬧得出口,梗係啦,佢做嘢做得咁辛苦,又要煮飯,仲要全部都係 "義工",我哋都只係幫得少少手.唉,可能就係因為咁而積勞成疾,所以咁早就離開咗我哋!依家先後悔已經太遲喇,一切已經返唔倒轉頭喇!!!!


text:
「成功」
人要成功就需要有目標,而要達成目標就需要有動力,所以動力係成功嘅源頭.如果無咗動力嘅話,其實就好難達成目標,最終只會失敗收場.所以動力係好緊要,要有動力先至會成功.當然每個人嘅成功標準都唔同,有啲係簡單嘅,有啲係複雜嘅,只不過所有嘢都係要有動力先至做得好.如果有一日你失去咗動力嘅話,相信係應該改變自己嘅時候,或者試下改變目標或者自己成功嘅定義.
「動力」
每個人嘅原動力都會有唔同,有啲人會係因為金錢,有啲人係因為家庭,有啲人係為咗生活,等等.咁你嘅原動力又會係因為啲乜嘢?好多時人會因為唔同嘅環境而失去咗動力,所以要調節自己嘅心態係好緊要.只要一日仲有團火,仲有些少嘅動力,其實就有機會成功.雖然有時真係會做到心灰意冷,但係如果連自己都失去咗動力嘅話,真係無人可以幫到你!
「肯定」
如果你問我,我嘅動力係啲乜,我相信係肯定!嚟種肯定唔係金錢嘅肯定,而係能力嘅肯定!因為好多嘢唔係金錢可以取代,只要你有能力,自自然然就會有唔同嘅回報.有啲回報係錢都買唔到,所以我做嘢好多時都係係睇長線,唔好因為短期嘅回報而去改變自己嘅目標.不過話雖如此,唔係個個人都會係咁樣諗.所以做人最緊要知道自己嘅目標先至會成功!
Also published on Medium.


text:
感受野
感受野(粵拼:gam2 sau6 je5;英文:receptive field / sensory space)係指一粒神經細胞可以感受到嘅一柵區域,如果話刺激 喺神經細胞嘅 嘅感受野之內,噉 就可以受到 刺激而射訊號,否則 就唔會受到 刺激.
喺生理學等嘅領域上,感受野一般俾人用嚟描述視覺系統,聽覺系統同埋本體感受啲具體嘅神經系統性質.
生理[編輯]
視覺[編輯]
以人類個視覺為例,一𤗲視網膜上高毋同區域啲神經細胞個組織結構係毋同嘅,因此反映到視覺能力上都有毋同側重.譬如黃斑裏便個中央凹,一粒視錐細胞就直接褦到一粒神經節細胞;喺中央凹裏便總共大概有6萬粒視錐細胞同埋對應嘅6萬粒神經節細胞,嚟喺視覺中心達到最細緻嘅分辨能力.相反,喺毋需要咁清晰視覺嘅埞,平均6粒視錐細胞正佮到駁埋一粒神經細胞,噉樣可以減少訊號通路個數量,仲因為神經節細胞可以著更多訊息源激活,所以可以提高週邊區域個動態視覺能力 .
人工神經網絡[編輯]
術語「感受野」亦都用喺人工神經網絡領域,好多時跟卷積神經網絡(CNN)有𪐀褦.喺呢種語境當中,感受野定義為輸入裏便某笪區域嘅大細,當中生成相應特徵嘅.基本上,感受野係攞嚟度量某𤗲輸出要素同輸入區域之間關聯嘅,個概念適用於啲本地操作似摺積(convolution),池化(pooling)之類.喺研究運動相關嘅任務裏便,譬如視頻預測(video prediction)同光流估計(optical flow estimation),要捕獲大幅度運動(2D柵格入便啲像素嘅位移),就要有相應足夠嘅感受野.具體嚟講,感受野大過數據集嘅最大數據流個幅值(magnitude)就算係足夠.當然都有好多方法增大得CNN嘅感受野.
人工神經網絡個「感受野」容易令人聯想到實際生物神經系統嘅感受野.的確,CNN個架構係特登模仿啲人認爲真實動物大腦係點樣運作嘅.唔似類似多層感知機(MLP)當中每一𤗲每粒神經元都連嗮下一𤗲啲神經元,CNN裏頭啲神經元成三維結構噉排,照顧到唔同神經元相對於原始數據嘅空間關係.由於CNN主要用於電腦視覺領域,所以啲神經元代表嘅數據好多時係圖像.每粒輸入神經元代表緊原始圖像嘅一粒像素,啲輸入神經元就組成第一𤗲.後一𤗲啲神經元都駁到啲輸入神經元嘅連接,但唔似MLP抑或其他傳統神經網絡入便噉駁嗮,而CNN用類似感受野嘅佈局,入便每粒神經元僅衹同前一𤗲(較低𤗲)神經元嘅子集連接.較低𤗲入便一粒神經元個感受野僅衹包含到圖像嘅一部份,而後便𤗲(較高𤗲)一粒神經元嘅感受野組合自低過佢嘅一啲(亦非全部)神經元個感受野.即,較高𤗲啲神經元「睇」得到圖像嘅部份大過較低𤗲嘅.噉樣逐𤗲逐𤗲落去每𤗲都從幅原始圖像度學到愈嚟愈多嘅抽象特徵.戥其他類型嘅神經網絡比較返,噉樣嘅感受野設計俾人認爲係CNN喺識別啲視覺圖樣方面有特別優勢嘅原因之一.
喺一啲研究當中,提出唨「有效感受野」嘅概念,嚟表示喺梯度反向傳播之後啲實際會受影響到嘅感受野;有一啲原因會影響有效感受野佔總嘅理論感受野嘅大細,包括啟動函數嘅選擇等.[1]
攷[編輯]
- ↑ A bot will complete this citation soon. Click here to jump the queue arXiv:1701.04128v2.


text:
好多公司企業都會揀USB手指作為訂製禮物嘅選擇之一,方便帶,方便宣傳嘅產品等等優點,無論特製嘅外型定只係印上品牌公司LOGO,都可以算係獨一無二嘅訂製USB手指,而你知唔知買USB手指嘅要依據邊啲條件?
基本上一般市面上賣嘅USB手指基本上都係屬於快閃記憶體(Flash),體積細,比hard disc襟震,拔插好多次都幾乎唔會影響工作系統,如果唔係要save太大GB嘅file,USB手指係相當好用嘅工具.
預算低點算好?
如果已揀為USB手指作為禮物,但冇太多嘅預算應該點算好?首先你可以從外型同晶片兩個層面諗,GB數越細當然價錢就比較平,一般市面上嚟講,大部分嘅顧客通常都會揀8GB,以一首歌大細嚟講約莫可以放3000首左右.另外訂製USB手指外表除咗需要來回嘅校稿時間,價錢亦相對偏高,建議可從公版USB手指中揀自己鍾意嘅類型,並且著重喺上面要印咩嘅LOGO.
特殊造型推薦
如果籌備禮物嘅時間好夠,又想令收到嘅人可以留低深刻嘅印象,咁造型USB手指絕對係你最好嘅選擇.你可以依據對方嘅年齡層同埋送禮場合嚟判斷用咩質料好.好似滿額贈禮,活動禮物等等可以製作搶眼又得意嘅軟膠開模製作方式,將吉祥物從2D變成3D,如果本身就係品牌嘅嗜好者就會有更多嘅動力想要得到呢啲禮物.
而VIP禮物或者股東會餐聚,整體氛圍正式,參加嘅年齡層亦都偏高,建議可以揀精品或者金屬嘅質料作為目標,除咗睇落夠貴夠份量之外,呢種經典嘅外型亦都係大眾接受嘅類型.
訂製嘅提醒:
由於製作過程需要時間,打樣同出貨確認亦都比較麻煩,所以預留時間係執行訂製禮物最重要嘅關鍵,除此之外,每間禮物商都有規定一定嘅訂貨量,畢竟開模一次就要一筆錢.
睇完以上文章,你係咪對於訂製USB手指更加有概念,製作禮物要從多方面思考,畢竟禮物就係品牌嘅代表.


text:
「天氣」
係嗰間民宿熱咗一晚之後,當然就係執嘢走人.好彩前晚搵到一間酒店,今晚應該可以有覺好瞓!今朝一起身就見到外面落雨,真係好好彩我哋返到札幌先至落雨,如果唔係落住雨去睇花田都幾掃興!執好晒行李之後,我哋就諗究竟係去行街同去公園,因為啲雨都真係落得幾大.最後決定去咗白之戀人公園再揸車去小樽市食飯同行街.不過因為落雨嘅關係,而白之戀人公園真係無乜嘢做,留咗陣就走了!
「小樽」
真係好好彩今日先至落大雨,不過就無得係白之戀人公園外面玩同影相,而且真係太多人所以好快就走咗!本來諗住去到小樽市就食晏,不過我哋想去三角市場嘅滝波食堂食海鮮飯!因為又係太過出名,我哋又等咗兩個鐘頭先至有得食.不過佢係好食,而我哋亦都叫咗當地先有嘅八角魚刺身.食完之後再無落雨,兼且放晴,所以我哋就行街,食嘢!本來夜晚諗住食燒海鮮,因為食到好飽所以放棄,玩完就揸車返酒店.
「玻璃」
小樽市出名嘅係玻璃,基本上好多店舖唔係買玻璃製品就係同嘢食有關.雖然條街啲建築物係好特別,但係啲店舖就好明顯做旅客嘅生意為主.所以我哋都無乜點買嘢,我哋最後買咗一對玻璃杯同一個音樂盒.然後就去咗好出名嘅運河,不過真係無乜嘢睇,影完張相基本上可以走人,但係郭大少就扭計話想坐船.所以就陪佢去睇下!到最後一嚟太貴,二嚟要坐四十分鐘,三嚟已經有啲晏,因此就放棄走人!
Also published on Medium.


text:
「電視」
香港嘅電視業去到呢一刻真係越嚟越倒退,無競爭,無進步.成日話市場萎縮,咁點解會萎縮?其實原因唔係個個變成低頭族咁簡單.首先社會嘅娛樂多咗,返工無放工,科技日新月異,節目質素每況越下,新聞政治化,等等都係導致依家所謂嘅問題.當然每個行業都有自己嘅龍頭大佬,亦有興衰嘅時期,但係不進則退,慢慢就會俾人淘汰.
「亞視」
亞視係唔係永恆?一間營運咗半個世紀嘅公司其實唔容易,百年老店就更加難.雖然好多人都唔鍾意亞視,但係無可否認佢其實都有過輝煌嘅時期.當然去到今日咁嘅地步,最大原因應該係因為不斷更換管理層,無一個領導者,無一個目標,以致多年嘅基業今日嚟到盡頭.今晚亞視就會完成一項歷史任務,無論大家有幾鍾意同唔鍾意都好,始終亞視係香港免費電視歷史嘅一部份.
「重新」
撐咗咁耐最終都係去到最後一晚,雖然不斷掙扎求存不過始終都係要有完結嘅一日.好多香港人都希望有個新開始,唔想再係一台獨大.不過香港政府真係死都唔俾個電視牌照王維基,依家剩低一個免費電視台,而港台不嬲都係政府嘢,雖然下星期會有新免費電視台出爐,不過會唔會改變依家嘅電視業嘅情況都係要有待觀察.點都好大家都係想有啲其他嘢睇啫!
Also published on Medium.


text:
「煙花」
我其實好鍾意影煙花,真係有諗過連續影十二年,將十二生肖嘅煙花匯演都影晒.我有一年真係好早去到尖東海旁去霸位,但係真係好天曬落雨淋.不過如果講地點嘅話真係最近同最有利!影煙花真係好睇天氣,所以有時天氣唔好,雲層低,無乜風嘅話,影完第一輪之後基本上好多時都係影煙多.有時真係睇彩數,而之前影咗四年,印象中只有一年真係講得上天朗氣清.
「初二」
今日約咗屋企人上去我哋屋企諗住食雞煲打邊爐,然後睇煙花.不過由晏晝開始其實天氣唔好,落過雨,啲雲都有啲偏低,仲要有霧.所以今晚放煙花就預咗未必睇得到,因為放得高嗰啲應該都會俾啲雲遮晒.如果比著以前,我應該會去影煙花,但係今年應該係過去幾年最差嘅一年,因為以往好多影相嘅熱點都完全睇唔到,而且真係實在太大煙.所以其實唔係放煙花,而係放霧霾,因為放完煙花真係得返啲污染環境嘅煙.
「污染」
點解天氣唔好都要堅持放煙花?放咗都欣賞唔到嘅話,咁放呢為乜?有時真係諗唔明,唔通真係唔可以改期?最慘嘅係個贊助商,因為無啦啦燒咗八百萬,結果淨係放多幾放,得番啲煙.放煙花最忌嘅就係無風,因為放完之後啲煙吹唔散,尤其最後嗰幕因為一定係咁爆,而放煙花會做成嚴重嘅空氣污染.最終今晚煙花就冇得睇,但係霧霾就大把!
Also published on Medium.


text:
唔好再比錢買呢種蛋白粉!
係補充品市場上我地成日都聽到amino spiking 或者成份唔好既蛋白粉,但係究竟咩係amino spiking 同為之唔好既蛋白粉?
Whey protein 通常都唔係最平既蛋白粉,但係佢有高Bcaa尤其係Leucine, Leucine亦都係增肌既主要成份!
咩係Amino spiking?
某啲公司測驗蛋白粉既氮含量,而不是胺基酸既含量. 咁樣做可以降低成本效益.
所有胺基酸係的確含有氮,但係唔係每一隻胺基酸都係人體必須的/ 增肌效果好似Leucine咁好.
- 所以第一種amino spike 既方法就係過量加入某幾種胺基酸,例如; glycine, taurine.
- 第二種就係加入 就氮含量既胺基酸,例如Creatine/ beta alanine.
呢2種成份係好有用係運動表現,但係對蛋白質合成Leucine 會較好,而且製造商可以列明呢兩種成份, 令到你認為一種產品可以有兩種功效.
所以如果你買一隻蛋白質粉個標籤寫住有25g 蛋白質,5g Creatine而且冇列明任何氨基酸成分,咁好大機會個25g蛋白質有5g 都係肌酸黎.
加上佢地可以過量加入taurine/ glycine去增加氮含量,另到本身得12g protein 嘅蛋白粉去到25 g.
點樣驗證蛋白粉嘅質量?
- 蛋白粉後有無例明Leucine 含量?(避免)
- Bcaa 含量低於2.75g? (避免)
- 價錢係唔係特別平? (避免)
因為而家全球物價上漲,如果一間細公司可以製造到比大公司更平嘅蛋白粉,好大機會佢哋係用amino spike .


text:
唔經唔覺又放暑假啦, 除咗係屋企涼冷氣, hea下之外仲有咩可以做呢? 去離島渡假又好似有啲遠喎, 咁市區邊到可以食下野玩下又啱一家大細架呢?
有無諗過其實近近地鯉魚門都有好多野玩好多野食, 仲可以了解下背後既歷史文化?
鯉魚門身為香港其中一個最歷史猶久既漁港, 當中既文化氣息同風土人情係係香港其他地區搵唔到架! 鯉魚門燈塔,許願樹,天后廟等等全部都代表住鯉魚門獨有既一面!
而家就等小編同大家一齊拆解點樣可以用一個最方便既途徑去曬鯉魚門最著名既景點,兼了解到鯉魚門背後既歷史文化啦!
唔想去鯉魚門既話, 觀塘又啱唔啱你? 即睇觀塘5大玩樂覓食精選
除咗觀塘, 鯉魚門之外, 香港仔都有好多野食野玩架! 即睇鴨脷洲必食必玩必住推介
想去遠啲, 好似離島, 南丫島既話, 可以參考南丫島一日遊路線推介!
鯉魚門背後的故事
鯉魚門位於觀塘區的東南面,已有超過150年既歷史.以前既鯉魚門係一條魚村,而家鯉魚門最馳名既係佢既海鮮美食,因為唔好睇鯉魚門細細地,其實係有幾十家海鮮酒家架.鯉魚門燈塔同天后廟係鯉魚門既兩大特色,沿路可眺望維多利亞海港,海防博物館同對岸既杏花村.
咁鯉魚門建村的時候,村民其實係從事乜野經濟活動呢? 鯉魚門點解會發展成遠近馳名食海鮮既地方? 何解發展出食客要係一個地方買海鮮但係要係另一到食海鮮?香港碩果僅存既英皇喬治五世郵筒又係幾時開始服務鯉魚門架呢?
如果想知道尼啲鯉魚門有關既故事, 最好既方法莫過於去曬代表住鯉魚門歷史文化既地方啦!
1. 小村小店舊時情 – 瑞香園
舊式餅店係香港真係買少見少,其中好幾家就係鯉魚門.位於海傍道中既瑞香園,開業40多年,門口擺放着一盒盒蛋卷,鳳凰卷,合桃酥,杏仁餅等傳統餅食,仲有新鮮製既雞仔餅同老婆餅! 全部都係由店主李伯伯人手製作, 保證新鮮又好味! 而且從中可以感受到滿滿既人情味, 真係好似返咗去舊陣時既鯉魚門!
2. 海盜建廟防進剿 – 天后廟
如果懷舊小食唔啱你心水既話,不如去其中一個最代表到鯉魚門既地標 – 天后廟啦!天后廟建於乾隆十八年(1753年),而家已經屹立係鯉魚門257年啦,更被評為二級歷史建築文物!而當中有好多有趣既歷史故事,相信大家會感興趣既!
天后廟由當時盤踞鯉魚門一帶既海盜鄭連昌建立,廟宇既其中一個用途就係充當其瞭望台,監視來往船舶,以防官兵進剿.唔止咁,神壇後有一塊大石,大石上有一個約深1米的石洞,係最初供奉天后既位置黎架.天后廟雖然唔算大,但係就扼守鯉魚門海峽,而且係廟旁既巨石上面,刻有多幅巨型題字,好有氣勢架,大家有機會不妨去睇下!
3. 鯉魚門許願樹
除咗天后廟之外,鯉魚門許願樹都係其中一個地標黎架!許願樹屹立於鯉魚門已有接近五十多年歷史, 居民都稱呼為「許願樹」或「百年古樹」!相傳此樹對祈求姻緣係極靈驗, 所以每年都有唔少男女前來許願, 若果真係如願就要返去謝恩.據說,曾有善信遲遲未有身孕,經誠心祈求後果得一子,所以唔少人相信「許願樹」係真係可以令人心想事成.
4. 鯉魚門海鮮節
睇完咁多歷史文物,會唔會想食下野?鯉魚門最出名既,唔洗講一定係佢地既海鮮!就咁食佢地既海鮮邊夠特別呢,咁就要去鯉魚門一年一度既海鮮節啦!第一屆既海鮮節於1992由多間海鮮飯店合辦,吸引咗唔少食家同旅客來臨,非常成功,所以到到今時今日每年都會舉行.
係海鮮節中,唔只有中國戲曲同舞獅表演,仲有各酒家舉辦唔同既宣傳活動黎做招徠.所以大家如果撞正海鮮節既舉行時間既話,一定唔可以錯過尼個一年一度既盛事啊!
5. 三家村/鯉魚門燈塔
去得鯉魚門,又點可以唔去燈塔打卡兼睇日落呢?鯉魚門燈塔主要為往來鯉魚門海峽既船隻照明同導航,已經有五十年歷史架啦.由於佢位於維多利亞港東面末端,所以當你企係燈塔上,你就可以睇到海港全景!同埋由於尼到亦係過往香港最主要既海上對外交通出入口,可謂見證咗香港既成長.
鯉魚門燈塔座落係海面一個小石島上,係潮退期間先可以比遊客前往.每當到咗黃昏時分,斜陽照射係海面上面,都會發出閃閃金光,將整個海面都染成金黃色,真係好靚架!
鯉魚門交通指南
睇到尼到係咪好想去鯉魚門同屋企人玩返日呢?但係其實點去鯉魚門架呢?
鯉魚門位於觀塘附近, 所以要去都唔係好難既! 想去鯉魚門其實都有好多方法既, 其中一個比較熱門又方便既方法就係搭地鐵啦! 根據地鐵既資訊, 只要搭到去油塘站, 再步行約5至10分鐘, 就會到鯉魚門海鮮美食村架啦! 詳情可參考港鐵網站
除咗地鐵之外, 都有好多巴士同小巴去到鯉魚門架!
而且好多都係係市區上落, 都真係幾方便架! 按此了解更多
去鯉魚門最舒適之選
不過如果想舒舒服服咁去鯉魚門感受佢既歷史文化既話, 可以試下全新推出既『尋找漁民樂 • 認識老香港』團! 方便又快捷! 唔止咁,每位只需$588,就包括西灣河去三家村來回渡輪船票,鯉魚門海鮮餐,同導賞員一名!咁就唔洗自己周車勞動入鯉魚門,仲唔洗驚唔識去啱啱提過既景點添!按此了解更多
除左文化導賞團之外,大家仲可以包船入鯉魚門食海鮮架!即睇小編鯉魚門海鮮餐廳推荐
相信大家睇到尼到應該好想即刻去鯉魚門感受下佢既歷史文化架啦! 按此立即預訂
如果大家只係想用一個更加方便既途徑去食海鮮,都可以參考下我地既東龍島海鮮套票!按此查詢


text:
「人生」
人生就好似摩天輪咁每日都不停係度轉動,有時高,有時低!人生總有起起跌跌,兜兜轉轉或者都會回到起點.係摩天輪入面用另外一個角度睇到自己身處嘅地方.短短幾分鐘由低至高,再由高至低咁又起又跌,但係最終都係會回到起點.所以用摩天輪去形容人生嘅高低起跌真係好貼切!雖然好少坐摩天輪,但係每次坐嘅地點都唔一樣,而每次嘅心情亦都唔一樣.唔知下次再坐嘅時候,自己嘅人生又會係點呢?
「天輪」
你有無坐過摩天輪?當你踏入車廂嘅一刻你係度諗緊啲乜嘢?想用另一個角度去觀賞嚟個世界,定係係度諗人生嘅起起跌跌?每個人係唔同嘅時候都會有唔同嘅感受.當然有人希望係摩天輪入面不斷咁上上落落,無憂無慮咁觀賞嚟個世界,因為知道當離開車廂一刻自己又返回現實嘅世界.摩天輪就好似人生咁樣,起點同終點都係同一個位置,而往往人生就好似坐係摩天輪入面咁起起跌跌.唔知你又鐘唔鐘意坐摩天輪呢?
「高處」
一講到摩天輪,大家一定會諗起陳奕迅嗰首幸福摩天輪!自己都好鍾意嚟首個,尤其入面嘅歌詞!追追趕趕,高高低低,驚險的程度叫畏高者昏迷,憑甚麼不怕跌低!因為人生就係咁,而自己亦都經歷過無數嘅高低起跌.當然有時真係希望可以乜嘢都唔諗,開開心心咁過每一日,只係世事邊度會咁完美呢?希望好快又可以再一次在高處凝望世界流動!
Also published on Medium.


text:
「樓市」
依家香港個樓市真係越升越有,雖然政府三番四次出手去希望為樓市降溫,但係其實每次都只係一個好短暫嘅效果.所以今次又再一次出招,到底真係幫到我哋嚟班想上車嘅市民?講真如果比著我係業主,我都唔會將層樓放出去,因為真係賣咗買唔返.所以根本只會縮小二手物業市場嘅流動性,而且如果我係業主嘅話,當然就會將個價錢提高,如果唔係當要買多層樓嘅時候就彌補唔到個印花稅.講到尾其實辣招係對我哋啲想上車嘅香港人嘅辣招!
「辣招」
由今日開始,政府嘅新樓市辣招就正式生效.所有人如果買第二套物業嘅時候不論銀碼,全部劃一徵收百分之十五嘅樓宇買賣印花稅.但係其實如果因為壓抑炒風嘅話,而又希望幫首次置業嘅市民嘅話,嚟啲辣招真係可以話無乜幫助.好多時啲人想買樓,但係就連樓都無得睇,因為好多業主都寧願將層樓租出去.而好多時所謂嘅辣椒亦只會令到租金上升,基本上幫唔到啲想上車嘅市民.雖然短時間係睇到樓市好似跌咗,但係就因為咁,貨源短缺,到最後只會不跌反升.
「醒覺」
如果政府真係想希望幫到香港人上車嘅話,第一就當然係先要將樓價大幅降溫.第二就係好多人基本上係唔夠首期,所以如果有當年嘅首置同放寬按揭成數係會有一定嘅幫助.第三就係起多啲資助房屋,所謂嗰啲乜嘢港人港地其實真係廢話,因為到最後根本上有係貴到飛起.過去幾次嘅辣招基本上完全係將樓市再推高而唔係降溫,雖然短暫效果好似達到咗,但係個衡量標準係唔係應該用首次置業嘅市民成功上車多過樓價本身嚟?我哋真係多得嚟個政府唔少!
Also published on Medium.


text:
26 JANUARY 2017(THU)
玩完天鵝水上單車之後(按此重溫),我地就轉戰陸地,帶小小豬去玩轉電動車啦~
其實我初時都冇特定安排依個活動,當我地離開天鵝碼頭時,那位管理員叔叔問我地係咪準備去玩電動車(可能見到我地啲行李,知我地係遊客).車控豬一聽到個車字,對眼就即刻發光咁,然後細問之下,原來那個燒灰爐公園離南灣湖畔都好近,行過都唔洗十分鐘,所以就帶小小豬去玩一轉啦!
原來又真係好近,我地沿住南灣湖畔面向旅遊塔方向行~
之後左手邊就有一條馬路,行過去就可以見到個公園入口啦~
雖然電動車場唔算大,不過就勝在可以一眼望晒,咁就可以安心咁俾小朋友自己係入面風池一番.而且場內有交通燈(雖然已經係唔識著..哈哈哈),地又有路標指示,所以各位小朋友都可以渣車車特別投入呀~
每15分鐘就只係需要5蚊葡幣(我俾港幣佢都接受),真係超抵玩啦~
場內都有7-8部車可以俾小朋友選擇,不過如果好似小小豬咁係大個仔,就只有2部啱渣,所以小小豬都等左一陣先可以落場踩返幾轉呀~
電動車就唔算新(我見有幾部都有少少爛),不過我想見在場每位小朋友都玩得不知幾開心,應該都唔會介意的.控制都好容易,只要靠腳踏住個開制,然後就可以配合前波和後波,快速和慢速調較.所以識踏制就可以玩,我估3-6歲小男生嚟一定好興奮呀~
地方雖然唔大,不過就有七位職員當值,我當日現場所見,佢地一見小朋友渣車有小困難時,佢地都會即刻上前幫忙,真係貼心呢!(估唔到只係5蚊都可以有咁好服務,真係要俾個LIKE呀)!
電車場旁仲有一些兒童玩樂設施,不過小小豬就鐘情於渣車車,所以冇玩到~
不過,唔知點解每次見到啲石春路,依個小小豬都總係去行一轉,真係俾佢笑C呀~
整個公園地方都唔算大,不過勝在唔會迫迫多人,環境幾舒服,尤其係車控小朋友就一定鐘意,小小豬都渣左兩次車,唔係同佢講約左舅父,佢都唔願走呀!
**我地的FACEBOOK PAGE,齊齊來交流親子.育兒.烹飪啦**


text:
Boxful成日提醒大家,要做好家居儲存收納,控制濕度係十分重要;尤其香港近海而潮濕,如果家居抽濕做得唔好,你嘅收藏物品好容易會「壞咗」,到時真係喊都無謂!有個講法,話其實開冷氣機就可以同時抽濕,唔使一定要另外添置 抽濕機 ,到底咁樣係咪可行呢?
冷氣
盛夏降臨,相信大家不論日夜都會喺冷氣機嘅「照顧」之下過日子!但係冷氣機日開夜開,其實都好傷,極需要有適當嘅「照顧」,等佢哋保持最佳效能同延長夀命.以下係一啲 冷氣機保養 嘅基本步,針對番家居冷氣機,俾大家參考一下.
夏日炎炎,想家居保持涼快舒適,冷氣機自然不可少.然而,風扇作為比較慳電同環保嘅電器,亦係一個相當好嘅選擇,好多時以風扇配合冷氣機一齊使用,降溫效果會更加理想,既可以提升舒適度,亦可以幫你節省電費.市面上嘅風扇種類繁多,令人眼花繚亂,Boxful就同大家認識下風扇嘅不同種類,同埋提提大家一啲 選購風扇 時要注意嘅事項.
冷氣機雖然多數於夏天使用,但其實等到夏季你先發覺部機有事已經太遲,全年嘅保養係相當重要.平日 冷氣機保養 功夫做得足,唔單止可以提升冷氣機嘅效能,仲可以延長佢嘅夀命!等Boxful醒你幾招保養家居冷氣機嘅小貼士.


text:
(牛初乳功效)牛初乳大揭秘
唔知大家去北歐旅行嘅時候有冇試過當地嘅甜品,譬如丹麥嘅鬆餅球,芬蘭嘅曼米,仲有瑞典嘅窩夫餅同公主蛋糕等等,呢啲甜品喺歐洲享負盛名,相信大家就算冇食過都聽過吓.但唔知大家又有冇聽過一種幾乎失傳嘅瑞典甜品──Kalvdans呢?Kalvdans喺2008年畀意大利慢食協會評選為四款瑞典區瀕臨絕種菜式之一,佢特別在於只係用咗兩種材料焗製而成,分別就係牛初乳同埋水.或者你會好奇,竟然就咁用兩種液態食材焗成?味道唔會好寡咩?又唔會有好重奶膻味㗎咩?食落口係咪好似奶凍咁?唔會,唔係,錯晒!由於牛初乳比起普通牛奶含有更多蛋白質,所以喺焗嘅時候會凝結,形成類似布甸,蛋撻嘅質感,同時佢含有嘅乳糖成份又比牛奶少,所以食落唔會太甜,聞落唔會太膻.蛤?點解呢種牛初乳同我哋認識嘅牛奶差咁遠嘅?唔係都係牛奶嚟㗎咩?究竟係咩嚟㗎?唔洗心急,等小編慢慢解釋畀你聽啦!
咩係牛初乳? 同牛奶有啲咩分別?
雌性哺乳類動物喺產後2至3日分泌嘅乳汁叫做「初乳」(Colostrum),往後分泌嘅叫做「常乳」.而牛初乳(Bovine colostrum),就即係母牛喺分娩後72個鐘內分泌嘅乳汁.
雖然佢哋都係牛奶,但形態同成份都好唔同.牛奶嘅顏色偏黃,質感較稀,牛初乳嘅顏色就偏白,較為濃稠,單憑肉眼都可以分辨到.而且一般嚟講,無論係人類定係動物,初乳含有嘅營養成份都會比常乳豐富,等動物BB可以喺啱啱出世嘅時候有最全面嘅保護.亦因為係畀啱啱出世嘅動物BB食,所以牛初乳乳糖同脂肪含量都比普通牛奶少,但營養成份,譬如蛋白質,礦物質,溶菌酶同維他命,都比普通牛奶多好幾倍.除咗蘊含嘅營養唔同,牛初乳亦含有豐富嘅免疫因子同生長因子,而普通牛奶冇,所以兩者嘅功能唔同,後者主要係補充營養素,前者就主要係為身體提供免疫功效.由於牛初乳產量好少,一隻乳牛平均每年只會生產大約三十公斤,非常珍貴,而且牛初乳蘊含嘅營養素對人體有好多好處,所以又有「軟黃金」嘅稱號.
牛初乳有啲咩特別功效?
正如頭先所講,牛初乳含有豐富嘅營養,可以有效針對唔同年齡層嘅唔同需要.
1. 增強免疫力
牛初乳對BB同小朋友嘅發育成長起到好大幫助,因為豐富嘅蛋白質同鈣質可以促進發育,而免疫球蛋白同乳鐵蛋白係天然抗體,有增強免疫力同抗菌作用,為嬰幼兒嘅身體提供最全面嘅保護.
2. 抗衰老
牛初乳豐富嘅免疫球蛋白有抗衰老嘅功效,可以加快皮膚修復同細胞生長,保持皮膚彈性,而比起牛奶多出10倍含量嘅鐵質亦會製造血紅素,保持面色紅潤,回復青春,啱晒女士們,特別係啱啱生完BB嘅新手媽咪,因為豐富嘅鐵質同鈣質更加可以為媽咪補身,改善產後虛弱嘅身體添!
3. 促進傷口復原
牛初乳亦含有嘅蛋白質同維他命A都有加速細胞增長嘅功效,促進傷口復原,特別係做完手術嘅人想傷口完美癒合,進食牛初乳就最有效嘞!
4. 改善骨骼健康
銀髮族們隨住年紀增長,身體容易出現肌肉,關節勞損嘅情況,鈣質同鐵質可以修補受損嘅骨骼同關節組織,強化骨質,亦都會加快軟骨組織嘅形成,改善痛風,關節酸痛等等嘅問題,仲可以增加活力.
所以話,牛初乳的確係無論男女老幼都啱用嘅「軟黃金」!
牛初乳有咩副作用?
牛初乳係冇副作用嘅,任何人都啱食,包括小朋友,銀髮族,孕婦或者授乳期婦女,特別係需要補充天然生長因子同免疫球蛋白嘅人士.但記得要注意攝取嘅份量,如果過量吸收咁就會有反效果,例如輕微腹瀉,腸胃不適,所以飲用牛初乳要適可而止,唔係吸收得愈多就一定愈好.
同時,市面上有好多牛初乳產品標榜可以取代母乳比初生BB飲用,但其實牛初乳同母乳嘅營養成份差好遠,如果齋比BB飲用牛初乳嘅話,可能會令BB攝取唔到足夠營養,令身體缺乏免疫力,亦會影響發育.另外,牛初乳含有大量促性腺激素,會令BB無辦法自然新陳代謝,造成早熟嘅情況,所以初生BB係唔適合淨係飲用牛初乳嚟取代母乳,新手媽媽應該將牛初乳溝落母乳畀BB飲,咁樣先可以真正發揮到牛初乳嘅功效.
牛初乳推薦
坊間有好多唔同款式嘅牛初乳產品,單係形態就已經分為粉劑同埋片狀,究竟邊款好啲?點樣比較唔同牛初乳?又應該點樣揀適合自己嘅牛初乳保健品呢?進食保健品嘅首要條件一定係適合自己,兩種形態嘅牛初乳功效都差唔多,所以喺揀食邊款牛初乳產品嘅時候應該要睇吓自己嘅需要.例如初生BB唔識咀嚼,所以應該揀粉劑畀BB飲,而大人可以揀經過人工調配嘅片狀牛初乳,充分發揮牛初乳嘅功效.至於想要甄別唔同品質嘅牛初乳其實唔難,只係需要睇三樣嘢,成份,產地同製造過程.
首先,我哋要睇吓唔同牛初乳產品嘅成份,牛初乳嘅成份標籤係呃唔到人嘅,有好多企業都會誇大自己產品嘅成份,標榜自己含有好多人工加入嘅營養素,甚至係一啲獨特嘅賣點,例如唔同口味之類,但實際上,有好多產品只係加入少量牛初乳同營養素,用普通牛奶濫竽充數,或者加入大量化學添加劑,甚至曾經有台灣品牌被揭發牛初乳產品入面根本無牛乳成份!我哋喺購買之前一定要檢查喺包裝上面列出嘅成份,先睇吓到底嗰件產品係咪真係含有牛初乳,然後可以睇吓有啲咩營養素,其中最易睇嘅就係佢嘅IgG含量.免疫球蛋白主要分為五種,包括IgG,IgA,IgM,IgD,IgE,當中以IgG嘅成份對人體最為重要,亦係構成牛初乳嘅主要成份之一.所以,透過一件產品嘅IgG免疫因子含量比例就可以睇到佢究竟有幾足料.
除咗成份,牛初乳產品嘅產地同製作過程都好重要,有唔少地方嘅奶源地環境惡劣,牛初乳喺存放嘅時候好容易就會受到污染,而且生產期間亦好容易因為處理得唔好而令到活性成份流失.所以,購買牛初乳產品嘅時候都應該留意產地同埋有冇經可靠機關認可,以保證產品質素優良.
天然之本嘅牛初乳 + 鈣含有豐富嘅天然生長因子,免疫球蛋白同埋鈣質.每塊牛初乳片仲有大概20%嘅IgG免疫因子,可見用料充足.而且佢係由著名嘅新西蘭GMP藥廠製造,加工過程受到當地政府同藥廠嚴密監察同控制,確保製成品嘅成份冇問題,亦冇任何人做色素同防腐劑,每批產品運到香港之後仲會送去獨立嘅國際品質檢測中心,通過農藥殘留,重金屬同微生物含量測試,而且產品仲獲得澳洲藥物管理局(TGA)認可,安全可靠.所以要揀牛初乳,就梗係要揀有質素保證嘅天然之本嘅牛初乳 + 鈣啦!


text:
星期一同 Li Kien 一齊去咗探江樺老師,因為 Li Kien 今個月碩士畢業,所以佢約埋我一齊去老師屋企,著住畢業袍同老師影相留念.
江老師係我同 Li Kien 讀演藝學院時嘅聲樂老師,
呢度就係平時我哋上堂嘅音樂室.
Li Kien 仲帶埋達達一齊去 o添呀!達達見到 uncle 之後,
不停咁同 uncle 傾偈,完全未喊過呀!
老師好欣賞我帶去俾佢果個紅茶雪芳蛋糕,因為佢覺得我整呢個蛋糕背後好有心思,而且咁啱老師原來又唔鍾意食有 cream 嘅蛋糕,呢個真係啱哂佢!但最重要嘅係,老師原來係呢個月生日喎,咁我就同老師講,呢個就當係生日蛋糕,預星同佢 say happy birthday 啦,哈哈!
臨走前再嚟多張大合照.
其實當年喺 APA 讀書時,第一年我並唔係跟江老師 o架,不過覺得原本果位老師教嘅方法唔係好適合我,而我又趁暑假時自資拜師江老師,發覺跟佢上堂舒服好多,用嘅方法都比較適合我,所以之後到第二年時就向 department head 申請轉老師,之後歌藝都有一定進步,不過可惜因為自己身體情況嘅問題,未能好好發揮,所以讀完兩年 diploma 之後就無再讀落去.
雖然離開咗學校之後少咗同老師見面,但好多時都會喺一啲演出場合碰面,所以其實斷斷續續都有 keep contact,而且老師間中都會介紹工作俾我呢!我一向都好尊敬江老師,因為佢不單有學識,歌藝了得之餘,而且仲有好好嘅修養,同我呢啲 "粗人" 比較起上嚟,簡直係一個 "聖人".
雖然老師依家已經年過八十,但係把聲仲係 keep 得好好,經常都仲有演出.係咁多本地歌唱家之中,老師都可以話係寶刀未老,一出聲已經聽得出功力深厚,其他人完全無得比!無論係古典聲樂抑或係流行音樂嘅歌手,幾多人到咗呢個年紀,都已經失哂聲,唱唔到歌,又或者即使唱到,但把聲都唔再好似後生果陣時咁好聽.唔係誇張 o架,你哋睇吓下面呢兩段演出片段就知我無誇張 o架喇:
呢首係《康定情歌》.
跟住呢首係《聰明姑娘愛繡花》.
雖然當年江老師同費明儀老師聯同香港中樂團嘅演出已經係 9 年前嘅事,但坦白講,以老師當時嘅年紀,仲可以有咁好嘅聲音同唱功,真係唔係人人做得到,況且依家都仲有演出呢!所以我一直都覺得自己好幸運,可以跟到江老師學藝.記得媽咪以前曾經講過,佢後生時,經常都喺收音機度聽到江老師唱歌,但就真係估都估唔到,多年之後自己個仔都可以跟到呢位名師學唱歌,所以自從我跟咗老師學唱歌之後,幾乎每次老師有演出,佢都一定會去捧場!
諗番起上嚟,我依家都好想媽咪繼續陪我去聽唔同嘅 concert 呢!


text:
「殯儀」
相信好多人好少會接觸到殯儀嚟個行業,當然人係會送老病死.每個人一生都會面對自己嘅親人離去嘅一日.而第一次要處理身後事其實就同結婚生仔一樣,好多嘢都唔識,尤其係所需要嘅手續同流程.當中仲有好多繁文縟節,如果唔係行內人嘅話,其實真係好難知道究竟要點處理.對好多人嚟講,殯儀業係一個好偏門嘅行業,因為好少會接觸到,除非真係有親人離世.
「傳統」
殯儀業係一個好傳統嘅行業,而行業入面有好多行規,一般人係唔會知道.所以好多時都會搵人搞親人嘅身後事,事關因為要係好短嘅時間入面出嚟好多瑣碎嘅嘢.最大嘅問題係好多收費係無一個標準,而且豐儉由人.亦都因為嚟個行業係非常傳統,而好多人如非必要都避免討論,真係大吉利是咩?因此嚟個行業要轉型真係比較困難,莫講話要網上營銷,就連推廣都唔知道應該如何入手.
「行業」
點解無啦啦會講殯儀業?其實除咗因為之前要處理屋企嘅親人嘅身後事之外,最近亦接觸咗一間本地嘅殯儀公司,所以做咗一啲資料搜集.中國人係比較傳統,如果唔係因為要辦身後事,其實真係好少會主動去接觸同了解整個流程.當然網上面係有相關嘅資料,亦見到有人嘗試去改變嚟個行業.雖然每個人總有一日係會需要用到嚟啲服務,但係中國人就係咁,好多時都避免談及死亡,而呢個行業亦都唔多年輕人會選擇去加入嘅行業,要改變睇怕都需要一段頗長嘅時間.
Also published on Medium.